**รายงานการประชุมสภาเทศบาลนครขอนแก่น**

**สมัยสามัญ สมัยแรก ครั้งที่ 1/2559**

**วันที่ 8 มีนาคม 2559 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1.2. | นายเรืองชัยนางสาวนันทวัลย์ | ตราชูไกรศรีวรรธนะ | ประธานสภาเทศบาลนครขอนแก่นรองประธานสภาเทศบาลนครขอนแก่น |
| 3.4. | นายกิตติพลนายเกรียงศักดิ์ | อ้วนไตรสว่างไสว | สมาชิกสภาเทศบาลนครขอนแก่น สมาชิกสภาเทศบาลนครขอนแก่น  |
| 5. | นางสาวจันทนภา | แสวงการ | สมาชิกสภาเทศบาลนครขอนแก่น  |
| 6.7. | นายโกเมนนายบุญสม | กันตวธีระวิจารจันทร์ | สมาชิกสภาเทศบาลนครขอนแก่น สมาชิกสภาเทศบาลนครขอนแก่น |
| 8. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 9. | นางสาวนริสศรา | เรืองศร | สมาชิกสภาเทศบาลนครขอนแก่น |
| 10. | นายภาสกร | กาญจนวรางกูร | สมาชิกสภาเทศบาลนครขอนแก่น  |
| 11. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 12. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 13.14. | นางวรินทร์พรนายสมภพ | ณิชาภัทรนารากุลวงศ์ก่อ | สมาชิกสภาเทศบาลนครขอนแก่นสมาชิกสภาเทศบาลนครขอนแก่น  |
| 15. | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 16. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 17. | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น  |
| 18. | นายวรินทร์ | เอกบุรินทร์ | สมาชิกสภาเทศบาลนครขอนแก่น  |
| 19. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
| 20.21.22.23. | นายมานพนายปรมินทร์นางสาวภาสิณีนายถนอมทรัพย์ | หวังสวัสดิ์โอฬารเลาหะพันธุ์ธีรภานุ สรรพโส  | สมาชิกสภาเทศบาลนครขอนแก่น สมาชิกสภาเทศบาลนครขอนแก่น สมาชิกสภาเทศบาลนครขอนแก่น สมาชิกสภาเทศบาลนครขอนแก่น   |
|  |  |  |  |

#  ผู้ไม่เข้าประชุม

|  |  |  |
| --- | --- | --- |
| 1. นางรัชดา
 | ลีลาสวัสดิ์ชัย | สมาชิกสภาเทศบาลนครขอนแก่น ลากิจ  |

 **ผู้บริหารเทศบาลที่เข้าร่วมประชุม**

 .

|  |  |  |  |
| --- | --- | --- | --- |
|  1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
|  2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
|  3. | นายจุลนพ | ทองโสภิต | รองนายกเทศมนตรีนครขอนแก่น |
|  4. | นายชัชวาล | พรอมรธรรม | รองนายกเทศมนตรีนครขอนแก่น |
|  5. | ดร.กฤษณวรุณ | ไชยนิจ  | ปลัดเทศบาลนครขอนแก่น |

 **ผู้ไม่เข้าประชุม**

|  |  |  |
| --- | --- | --- |
| 1. นายมนตรี
 | สิงหปุณณภัทร | รองนายกเทศมนตรีนครขอนแก่น ลากิจ |

**ระเบียบวาระการประชุมสภาเทศบาลนครขอนแก่น**

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2 การเลือกเลขานุการสภาเทศบาลนครขอนแก่น

ระเบียบวาระที่ 3 เรื่องรับรองรายงานการประชุมสภาเทศบาลนครขอนแก่น

- สมัยสามัญ สมัยที่ 3 ครั้งที่ 5/2558 เมื่อวันที่ 29 กันยายน 2558

ระเบียบวาระที่ 4 เรื่องการกำหนดสมัยประชุม สมัยสามัญ ประจำปี 2559

 และสมัยสามัญ สมัยแรก ประจำปี 2560

**ระเบียบวาระที่ 5** เรื่องเสนอญัตติขออนุมัติใช้จ่ายเงินสะสมเทศบาล ปีงบประมาณ 2559 เพื่อแก้ไข

 ปัญหาความเดือดร้อนของประชาชน และเพื่อความปลอดภัยในชีวิตและทรัพย์สิน

 ของประชาชน

**ระเบียบวาระที่ 6** เรื่องเสนอญัตติขออนุมัติใช้จ่ายเงินสะสมงานกิจการขนส่ง เทศบาลนครขอนแก่น

 ประจำปีงบประมาณ 2559 เพื่อแก้ไขปัญหาความปลอดภัยการใช้บริการ

 สถานีขนส่งผู้โดยสารจังหวัดขอนแก่น แห่งที่ 1

**ระเบียบวาระที่ 7** เรื่องขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย

 ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาล

 ประจำปีงบประมาณ 2558

**ระเบียบวาระที่ 8** เรื่องเสนอญัตติขออนุมัติเปลี่ยนแปลงคำชี้แจงงบประมาณรายจ่ายประจำปี

 งบประมาณ 2559

**ระเบียบวาระที่ 9** เรื่องญัตติขออนุมัติต่อสัญญากู้เบิกเงินเกินบัญชีเพื่อใช้เป็นทุนหมุนเวียน

 ในการรับจำนำ

**ระเบียบวาระที่ 10** เรื่องญัตติรายงานผลการติดตามและประเมินแผนพัฒนาเทศบาลนครขอนแก่น

 ประจำปีงบประมาณ พ.ศ. 2558

**ระเบียบวาระที่ 11** เรื่องญัตติรายงานผลการประเมินตนเองของการจัดการบริการสาธารณะตามเกณฑ์

 ชี้วัดและค่าเป้าหมายขั้นต่ำการจัดบริการสาธารณะของเทศบาลนครขอนแก่น

**ระเบียบวาระที่ 12** เรื่องญัตติอื่น ๆ

**ดร.กฤษณวรุณ ไชยนิจ ปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะรองประธานสภาเทศบาลนครขอนแก่น ได้จุดเทียนธูปบูชาพระรัตนตรัย แล้วดำเนินการประชุมต่อไป

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

สวัสดีค่ะ ท่านนายกเทศมนตรี รองนายกเทศมนตรี ที่ปรึกษานายกเทศมนตรี ท่านสมาชิกสภาเทศบาล ท่านประธานชุมชนและพี่น้องชาวชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยแรก ครั้งที่ 1/2559 ประจำปี พ.ศ.2559 ขณะนี้มีสมาชิกสภาเทศบาลมาครบองค์ประชุมแล้วนะค่ะ ดิฉันขอดำเนินการประชุมไปตามระเบียบวาระ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

วันนี้มีท่านรองนายกฯ มนตรี สิงหปุณณภัทร ลากิจ และท่านสมาชิกสภาเทศบาล ท่านรัชดา ลีลาสวัสดิ์ชัย ขอลากิจ นะค่ะ

**มติที่ประชุม รับทราบ**

**ระเบียบวาระที่ 2 เรื่องการเลือกเลขานุการสภาเทศบาลนครขอนแก่น**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

เนื่องจากท่านสุภัฐวิทย์ ธารชัย ปลัดเทศบาลนครขอนแก่น เลขานุการสภาเทศบาลนครขอนแก่น เกษียณอายุราชการ ซึ่งตามระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 ได้กำหนดหลักเกณฑ์ไว้ดังนี้ ข้อ 13 วิธีการเลือกเลขานุการสภาท้องถิ่น ให้นำความในข้อ 8 มาใช้บังคับโดยอนุโลม และข้อ 15 เมื่อประธานสภาท้องถิ่น รองประธานสภาท้องถิ่นหรือเลขานุการสภาท้องถิ่นพ้นจากตำแหน่งก่อนครบอายุของสภาท้องถิ่น ให้สภาท้องถิ่นเลือกประธานสภาท้องถิ่น รองประธานสภาท้องถิ่นหรือเลขานุการสภาท้องถิ่น แล้วแต่กรณีแทนตำแหน่งที่ว่าง ดังนี้ (2) กรณีเลขานุการสภาท้องถิ่น ให้สภาท้องถิ่นเลือกเลขานุการสภาท้องถิ่นแทนตำแหน่งที่ว่างในการประชุมสภาท้องถิ่นที่มีขึ้นคราวแรกนับแต่วันที่ตำแหน่งว่างลง เมื่อสภาท้องถิ่นมีมติเลือกเลขาสภาท้องถิ่นแล้ว สำหรับคุณสมบัติของเลขานุการสภาเทศบาล ตามข้อ 18 กำหนดไว้ว่า ให้สภาท้องถิ่นเลือกพนักงานหรือข้าราชการส่วนท้องถิ่นขององค์กรปกครองส่วนท้องถิ่น หรือสมาชิกสภาท้องถิ่นนั้นคนหนึ่ง เป็นเลขานุการสภาท้องถิ่น ทั้งนี้ให้คำนึงถึงความรู้ความสามารถอันจะเป็นประโยชน์ต่อสภาท้องถิ่น ดังนั้นดิฉันขอเชิญสมาชิกสภาเทศบาลได้เสนอเลขานุการสภาเทศบาลนครขอนแก่น ขอเชิญค่ะ ค่ะขอเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เรียนท่านประธานสภาเทศบาล ที่เคารพครับผมนายปรมินทร์ เลาหะพันธุ์ สมาชิกสภาเทศบาลนครขอนแก่น ขอเสนอ ดร.กฤษณวรุณ ไชยนิจ ปลัดเทศบาลนครขอนแก่น เป็นเลขานุการสภาเทศบาลนครขอนแก่น ครับ ขอเสียงสนุบสนุนด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ค่ะ สมาชิกรับรองถูกต้องนะค่ะ ดิฉันขอถามท่านอีกครั้งหนึ่งนะค่ะว่า ท่านใดให้การรับรองท่าน ดร.กฤษณวรุณ ไชยนิจ เป็นเลขานุการสภาท้องถิ่น โปรดยกมือค่ะ เป็นอันว่าเสียงรับรองถูกต้องนะค่ะ เป็นอันว่าที่ประชุมแห่งนี้ท่านสภาชิกสภาเทศบาล ได้เสนอท่าน ดร.กฤษณวรุณ ไชยนิจ ปลัดเทศบาลนครขอนแก่น เพื่อได้รับการแต่งตั้งเป็นเลขานุการสภาเทศบาล ตามข้อบังคับการประชุมสภาท้องถิ่น พ.ศ.2547 แก้ไขเพิ่มเติมฉบับที่ 2 พ.ศ.2554 ตามข้อ 19 วรรค 2 ค่ะ

**มติที่ประชุม เป็นอันว่าที่ประชุมสภาเทศบาลแห่งนี้มีมติเห็นชอบ เสนอ ดร.กฤษณวรุณ ไชยนิจ**

 **ผู้สมควรได้รับการแต่งตั้งเป็นเลขานุการสภาเทศบาล**

 **ระเบียบวาระที่ 3 เรื่องรับรองรายงานการประชุมสภาเทศบาลนครขอนแก่น**

**- สมัยสามัญ สมัยที่ 3 ครั้งที่ 5/2558 เมื่อวันที่ 29 กันยายน 2558**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 5/2558 เมื่อวันที่ 29 กันยายน 2558 ค่ะ ท่านใดขอแก้ไขเพิ่มเติมเชิญได้เลยนะค่ะ มีทั้งหมด 19 หน้าโดยพิจารณาเรียงหน้าไป1,2,3,4,5,6,7,8,9,10,11,12,13,14,15,16,17,18,19 เมื่อไม่มีท่านใดขอแก้ไขเพิ่มเติม ดิฉันขอมติในที่ประขุมนะค่ะว่า สมาชิกท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 5/2558 เมื่อวันที่ 29 กันยายน 2558 โปรดยกมือค่ะ (สมาชิกยกมือเป็นเอกฉันท์)

**มติที่ประชุม :เป็นอันว่าที่ประชุมแห่งนี้เห็นชอบ มีมติรับรองรายงานการประชุมสภาเทศบาล สมัยสามัญ**

 **สมัยที่ 3 ครั้งที่ 5/2558 เมื่อวันที่ 29 กันยายน 2558**

**ระเบียบวาระที่ 4 เรื่องการกำหนดสมัยประชุม สมัยสามัญ ประจำปี 2559**

 **และสมัยสามัญ สมัยแรก ประจำปี 2560**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเชิญท่านเลขานุการชี้แจงระเบียบฯ ต่อสภาค่ะ

**ดร.กฤษณวรุณ ไชยนิจ ปลัดเทศบาลนครขอนแก่น**

กราบเรียนท่านประธานสภาที่เคารพและท่านสมาชิกผู้ทรงเกียรติ ตามความในมาตรา 24 วรรคสี่ แห่งพระราชบัญญัติเทศบาล พ.ศ. 2496 แก้ไขเพิ่มเติม (ฉบับที่ 13) พ.ศ. 2552 กำหนดไว้ว่า ในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรกและวันเริ่มประชุมสมัยสามัญประจำปีให้สภาเทศบาลกำหนด และกำหนดสมัยประชุมสมัยสามัญประจำปีถัดไป และตามข้อบังคับการประชุมสภาท้องถิ่น พ.ศ.2547 ข้อ 21 กำหนดไว้ว่า การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้นวันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี จึงเรียนเสนอที่ประชุมพิจารณา ครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ทุกท่านได้รับทราบระเบียบแล้วนะค่ะ ดิฉันขอให้สมาชิกสภาเทศบาลพิจารณาว่าสภาเทศบาล จะกำหนดสมัยประชุมสมัยสามัญ สมัยแรก ประจำปี 2559 เราจะกำหนดเดือนใดและกำหนดสมัยประชุมสามัญปีต่อไปในเดือนใด มีท่านใดจะเสนอ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ กระผมนายปรมินทร์ เลาหะพันธุ์ สมาชิกสภาเทศบาลนครขอนแก่น ขอเสนอสมัยประชุมดังนี้

 - สมัยสามัญ สมัยที่ 2 ให้เริ่มตั้งแต่วันที่ 1 พฤษภาคม 2559 มีกำหนดระยะเวลา 30 วัน

 - สมัยสามัญ สมัยที่ 3 ให้เริ่มตั้งแต่วันที่ 1 สิงหาคม 2559 มีกำหนดระยะเวลา 30 วัน

 - สมัยสามัญ สมัยที่ 4 ให้เริ่มตั้งแต่วันที่ 1 พฤศจิกายน 2559 มีกำหนดระยะเวลา 30 วัน

 - สมัยสามัญ สมัยแรก ให้เริ่มตั้งแต่วันที่ 1 กุมภาพันธ์ 2560 มีกำหนดระยะเวลา 30 วัน

ครับท่านประธานครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ตามที่คุณปรมินทร์ ได้เสนอท่านใดเห็นชอบด้วยโปรดยกมือค่ะ (สมาชิกยกมือเป็นเอกฉันท์)

**มติที่ประชุม** **เป็นอันว่าที่ประชุมแห่งนี้มีมติกำหนดสมัยประชุม สมัยสามัญ ประจำปี 2559 ดังนี้.-**

 **- สมัยสามัญ สมัยที่ 2 ตั้งแต่วันที่ 1 พฤษภาคม 2559 กำหนดระยะเวลา 30 วัน**

 **- สมัยสามัญ สมัยที่ 3 ตั้งแต่วันที่ 1 สิงหาคม 2559 กำหนดระยะเวลา 30 วัน**

 **- สมัยสามัญ สมัยที่ 4 ตั้งแต่วันที่ 1 พฤศจิกายน 2559 กำหนดระยะเวลา 30 วัน**

 **และกำหนดสมัยประชุม สมัยสามัญ สมัยแรก ประจำปี 2560 ภายในเดือน**

 **กุมภาพันธ์ 2560**

**ระเบียบวาระที่ 5 เรื่องเสนอญัตติขออนุมัติใช้จ่ายเงินสะสมเทศบาล ปีงบประมาณ 2559**

 **เพื่อแก้ไขปัญหาความเดือดร้อนของประชาชน และเพื่อความปลอดภัยในชีวิต**

 **และทรัพย์สินของประชาชน**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเรียนเชิญท่านนายกฯ เสนอญัตติต่อสภาค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติใช้จ่ายเงินสะสมเทศบาลปีงบประมาณ 2559 เพื่อแก้ไขปัญหาความเดือดร้อน

 ของประชาชน และเพื่อความปลอดภัยในชีวิตทรัพย์สินของประชาชน

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติ ขออนุมัติใช้จ่ายเงินสะสมเทศบาล ประจำปีงบประมาณ 2559 เพื่อแก้ไขปัญหาความเดือดร้อนของประชาชนกรณีเกิดน้ำท่วมขังในเวลาฝนตกหนัก เป็นบริเวณกว้างช่วงถนนมิตรภาพ บริเวณช่วงหน้าบิ๊กซี รวมถึงพื้นที่ถนนบ้านกอกช่วงหน้าวิทยาลัย ภาคตะวันออกเฉียงเหนือไปจนถึงสุดเขตเทศบาล และเพื่อเพิ่มประสิทธิภาพในการระบายน้ำในถนนสายหลักของเมืองอีกทางหนึ่ง

ดังนั้น เพื่อเป็นการแก้ไขปัญหาความเดือดร้อนให้กับประชาชน ซึ่งจะต้องรีบดำเนินการแก้ไขให้ แล้วเสร็จโดยเร่งด่วนภายในปีงบประมาณ 2559 นี้ จึงจำเป็นที่จะต้องใช้จ่ายเงินสะสมเพื่อนำมาใช้ใน การดำเนินโครงการให้แล้วเสร็จทันต่อการแก้ไขปัญหาในครั้งนี้โดยเร่งด่วน คณะผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติใช้จ่ายเงินสะสมเทศบาล ประจำปีงบประมาณ 2559 เพื่อดำเนินการก่อสร้าง จำนวน 2 โครงการ เป็นเงินจำนวน 60,000,000 บาท (หกสิบล้านบาทถ้วน) โดย มีเหตุผลและรายละเอียดโครงการตามบัญชีแนบท้ายนี้ เสนอต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และ การตรวจเงิน ขององค์กรปกครองส่วนท้องถิ่น พ.ศ.2547 และเพิ่มเติม (ฉบับที่ 2) พ.ศ.2548 ข้อ 89 องค์กรปกครองส่วนท้องถิ่นอาจใช้จ่ายเงินสะสมได้โดยได้รับอนุมัติจากสภาท้องถิ่น

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาอนุมัติ ต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 5 เรื่อง ขอเสนอญัตติขออนุมัติใช้จ่ายเงินสะสมเทศบาลปีงบประมาณ 2559 เพื่อแก้ไขปัญหาความเดือดร้อนของประชาชน และเพื่อความปลอดภัยในชีวิตทรัพย์สินของประชาชน มีสมาชิกสภาท่านใดจะอภิปรายเชิญค่ะ ขอเรียนเชิญคุณวรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

 เรียนท่านประธานสภา ท่านผู้บริหาร ประธานชุมชนและผู้มีเกียรติทุกท่านในห้องประชุม กระผมอยากเรียนปรึกษาท่านประธานสภาเทศบาล ว่าโครงการนี้ปัญหาสาเหตุของปัญหานี้เกิดจากสาเหตุอะไร ปริมาณน้ำฝนที่ตกลงมาหรือน้ำจากที่อื่นมาเป็นปัญหาให้กับเราไหมเราถึงต้องจำเป็นที่จะต้องตั้งงบประมาณ หลักสิบล้านบาทเพื่อมาแก้ไขปัญหาในครั้งนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

มีท่านสมาชิกสภาเทศบาลท่านใดที่จะอภิปรายเพิ่มเติมไหม

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภา ท่านสมาชิกสภาเทศบาล ท่านผู้นำชุมชนท่านผู้มีเกียรติครับ เพื่อให้ เกิดความสมบูรณ์ ในญัตติเพื่อขอใช้จ่ายเงินสะสม โดยเฉพาะสาเหตุหลักที่แท้จริงของปัญหาว่าเกิดจากอะไร ก็ขอบพระคุณท่านสมาชิกที่ได้ถามเพื่อให้เกิดความกระจ่างผมขออนุญาตท่านประธานสภาเพื่อให้ผู้รับผิดชอบโดยตรงคือสำนักการช่างเพื่อได้ชี้แจงต่อสภาครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะขอเรียนเชิญค่ะ

**นายทศพล วงษ์อาสา ผู้อำนวยการส่วนทรัพยากรธรรมชาติและสิ่งแวดล้อม**

กราบเรียนท่านประธาน ท่านผู้บริหาร ท่านสมาชิก และท่านผู้เข้าร่วมประชุมทุกท่านครับ สำหรับปัญหาการเกิดน้ำท่วมขังบริเวณถนนมิตรภาพและบ้านกอก เกิดจากปัญหาสองปัจจัยหลักคือ 1.การเปลี่ยนแปลงการพัฒนาของพื้นที่เรา ซึ่งแต่เดิมพื้นที่ค่อนข้างที่เป็นต้นไม้เป็นลานกว้างๆถ้ามี่การเทคอนกรีตเข้าไปทำให้น้ำฝนไหลเร็วขึ้นทำให้น้ำระบายไม่ทัน ส่วนอีกปัญหาหนึ่งคือน้ำจากนอกพื้นที่ โดยเฉพาะเขต บ้านเป็ดที่ไหลเข้ามาในเขตเทศบาลนครขอนแก่น ตรงนี้เป็นปัจจัยเสริมซึ่งเป็นปัจจัยหลักการแก้ปัญหา ที่ผ่านมาเราก็พยายามแก้ปัญหาอย่างเด็มที่ เพียงแต่ว่าเนื่องจากมีข้อจำกัดของระบบระบายน้ำเดิมที่ก่อสร้างโดยกรมทางหลวงค่อนข้างมีขนาดเล็กทำให้ระบายไม่ทันจึงขออนุมัติงบประมาณมาขยายท่อระบายน้ำเพิ่มขึ้น ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 5 มีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณธนภณ ค่ะ

**นายธนภณ กิตติวิมลชัย** **สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้ ผมนายธนภณ กิตติวิมลชัย สมาชิกสภาเทศบาลนครขอนแก่น ในโครงการนี้ก็เป็นโครงการหนึ่งที่วิสัยทัศน์โดยส่วนตัวผมก็เห็นปัญหาที่เกิดขึ้น เห็นการมี น้ำท่วมขังในเวลาที่มีฝนตก เกิดขึ้นสองสามคราวติดๆกันในเขตเทศบาลนครขอนแก่นในช่วงฤดูฝนที่ผ่านมา แต่ด้วยความว่าเราก็อยู่ในพื้นที่ตรงนี้มาด้วยระยะเวลาพอสมควรได้ประสบการณ์เห็นข้อเท็จจริงที่เกิดขึ้นมาโดยตลอด เดิมตรงนี้ในปริมาณฝนตกที่ตกแค่ที่เห็นที่ปรากฏนะครับ มันไม่เกิดสภาพน้ำท่วมขังขนาดที่เป็นอยู่ นะครับ แต่ในปัจจุบันด้วยเหตุผลอะไรก็ตามที่ทำให้เกิดสภาพอย่างนั้นขึ้นมาครับ มันเป็นข้อเท็จจริงที่ถูกนำมาเป็นเหตุเป็นผลในการเรียนรู้ให้ได้เป็นเหตุผลในการที่จะไปสู่หลักในการใช้งบประมาณหกสิบล้านบาท ในการแก้ไขโครงการเหตุปัญหา แต่เดิมผมเชื่อว่าที่นั่งอยู่ในนี้ทุกคนก็รู้นะครับว่าเวลาฝนตกในปริมาณ ที่เท่ากันยังไม่เคยเกิดสภาพน้ำท่วมขังที่รุนแรงขนาดนี้ในพื้นที่โซนถนนมิตรภาพ ซึ่งปัจจุบันเกิดขึ้นผมต้อง ชื่นชมคณะผู้บริหารผ่านท่านประธานสภาไปนะครับว่าเป็นการที่ได้ใช้เวลาอันรวดเร็วในการทำโครงการ เพื่อขึ้นมาแก้ไขบรรเทาทุกข์ให้พ่อแม่พี่น้องประชาชนในพื้นที่ได้รับผลกระทบและประชาชนที่สัญจรผ่านไป ผ่านมาแต่ถึงกระนั้นก็ตามการใช้งบประมาณเยอะขนาดนี้ในเงินภาษีของประชาชนเยอะขนาดนี้ไปทำการแก้ไข ผมว่ามันจำเป็นต้องตอบและอธิบายถึงมาตรการที่จะป้องกันในสิ่งที่เกิดขึ้นต่อจากนี้ ผมพยายามจินตนาการครับ ว่าแต่ก่อนมีงบประมาณจากกรมส่งเสริมการปกครองส่วนท้องถิ่น หรือจากกระทรวงสิ่งแวดล้อมฯ มาทำระบบรวบรวมน้ำ ในเขตเทศบาลนครขอนแก่น เราก็จินตนาการว่าบ้านนี้เมืองนี้คงปลอดภัยจากเรื่องแบบนี้ครับ ใช้เงินไปร่วมๆพันล้านนะครับ ตลอดอายุยี่สิบปีที่ผ่านมาช่วงสิบกว่าปีที่ผ่านมาเทศบาลนครขอนแก่น ใช้เงินตรงนี้ไม่น้อย แต่ขณะนี้ปัจจุบันเกิดขึ้นโดยประเด็นอย่างนี้นะครับที่พบเห็น ผมจำเป็นต้องถามผ่าน ท่านประธานสภา ไปยังผู้บริหารนะครับว่า ใช้เม็ดเงินก้อนนี้ไปแล้วประมาณหกสิบล้านบาท ไปแก้ไขปัญหาตามเหตุผลที่อ้างถ้ามันเกิดขึ้นอีกด้วยเหตุผลที่ไม่มีปัจจัยอื่นเปลี่ยนแปลงใครจะรับผิดชอบเงินก้อนนี้หรือ ท่านได้คิดหรือยังมาตรการอย่างไรที่จะเป็นการป้องกันที่จะเกิดจากปัจจัยภายนอกที่เราไม่ได้คาดการและจินตนาการไว้ไม่ให้เกิดขึ้นยกเว้นปัจจัยธรรมชาติ ซึ่งไม่มีใครไปแก้ไขได้ถ้าฝนตกลงมามันเยอะกว่าที่เคยเป็นอย่างมากมาย เป็นเรื่องธรรมชาติครับ แต่ปัจจัยที่เกิดจากการที่ถูกบังคับน้ำจากที่อื่นหรือเกิดจากพื้นที่นอกบริเวณที่รับผิดชอบ แล้วมารวบรวมมาใส่ในพื้นที่ที่เกิดการในสาธารณูปโภคที่เราออกแบบก่อสร้างไว้ไม่สามารถรองรับได้ต้องถามหาความรับผิดชอบ ตรงนี้เองผมอยากถามว่าผู้บริหารเองมีมาตรการที่จะรับผิดชอบเงินก้อนนี้อย่างไรต่อไป ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

มีสมาชิกท่านอื่นจะอภิปรายเพิ่มเติมอีกหรือไม่ค่ะ ขอเรียนเชิญคุณวรินทร์

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านประธานสภาและสมาชิกผู้มีเกียรติในห้องประชุม ผมมีคำถามสักคำถามด้วยการที่ เราออกแบบระบบลำเรียงน้ำขนาดใหญ่ขนาดนี้เพื่อแก้ปัญหาต้นน้ำคือจุดที่มีปัญหา ว่าในการรับปริมาณน้ำฝนหรือน้ำที่มันท่วมอยู่เยอะขนาดนี้เข้าระบบท่อของเทศบาลเราเพื่อจะเร่งน้ำในจุดนี้ ไปที่ปลายทางคือบึงทุ่งสร้างเราจะมั่นใจได้อย่างไรว่าในการที่เราสร้างระบบเพื่อรับน้ำในต้นทางมาแล้วเพื่อที่จะเร่งน้ำไปที่ปลายทางจะ ไม่สร้างปัญหาที่มันเกิดขึ้นระหว่างกลางทางระบบท่อของเราว่าเวลาน้ำมาจากต้นทางมาเยอะๆก่อนที่จะถึงปลายทางต้องผ่านระบบท่อภายในของเราก่อนมั่นใจได้อย่างไรว่าจะไม่สร้างปัญหากลางทางขึ้นมาอีกครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ขอเรียนเชิญคุณสุพัฒน์

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพเพื่อนข้าราชการพนักงานผู้สังเกตการณ์ผมมีแนวคิดอย่างนี้ เป็นความคิดส่วนตัวผม คือผมเข้าใจผู้บริหารและผมเคารพคนที่อภิปรายผมเคารพท่านมีแนวคิดดี แต่คนเราเป็นมนุษย์ครับ แล้วก็ดินฟ้าอากาศไม่แน่นอนผมขอบคุณผู้บริหารที่เอาใจใส่แต่ผมว่าบางเรื่องฟ้าฝนไม่เป็นใจผมเข้าใจครับภาษีประชาชน คณะผู้บริหารตั้งใจทำงาน ประเด็นหลักๆ คือน้ำปกติในเขตเมืองไม่เท่าไหร่แต่ เขตนอกเมืองที่ไหลเข้ามาเป็นปัญหามากผมไม่รู้ว่าสามัญสมนึกของรอบข้างเป็นอย่างไรเพราะว่าการรับน้ำ ของเทศบาลนครขอนแก่น ผมมั่นใจผู้ปฏิบัติงานสำนักการช่าง เขามีแนวคิดดีผมเข้าใจสมาชิกสภาเทศบาล ที่อภิปรายไปว่างบประมาณเป็นภาษีของประชาชนใช้ให้เป็นประโยชน์ ผมมั่นใจสำนักการช่างทำได้ แต่ถ้าฝนตกหนักๆแรงๆ มนุษย์ไหนก็รับไม่ได้ครับ พื้นที่อย่างไรก็รับไม่ได้ ผมฝากประธานสภา ไปหาผู้บริหารให้มี การประชุมสำนักการช่าง ผมมั่นใจสำนักการช่างเขามีแนวคิดถ้าไม่คิดมันแปลก สิ่งไหนที่ทำให้จากหนัก เป็นเบาและจากเบาไม่มีเลยขอฝากไว้ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีท่านใดจะเพิ่มเติมอีกหรือไม่ค่ะถ้าไม่มีขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ท่านสมาชิกท่านผู้มีเกียรติครับ ผมว่าปัญหาที่เกิดขึ้นที่ถนนมิตรภาพที่บ้านกอกทุกคนก็ประจักษ์ถึงปัญหาและโดยจริงๆทุกคนก็รับทราบว่าสาเหตุที่แท้จริงคืออะไรปัญหา ก็คือมันเกิดขึ้นในเขตเทศบาลนครขอนแก่นด้วยเกิดขึ้นในพื้นที่ที่ติดกันด้วยปัญหาที่เกิดขึ้นในเขตเทศบาลนครขอนแก่น แล้วเทศบาลนครขอนแก่นทำอะไรจะปล่อยให้เป็นอย่างนี้ต่อไปใช่หรือไม่จะไม่ดำเนินการอะไรเลย ใช่หรือไม่ โดยความรับผิดชอบถามว่าเราไม่ทำได้ไหม ด้วยหน้าที่ด้วยอำนาจไม่ทำไม่ได้โครงการนี้ไม่เสนอ เข้าสภาเทศบาลก็ได้ถ้าปล่อยให้มันท่วมต่อไป แต่จะตอบกับประชาชนอย่างไร ถามว่าทำไปแล้วมันแก้ปัญหา ได้จริงหรือไม่ การจะใช้คนการจะเลือกใช้คนเพื่อทำโครงการเพื่อออกแบบเราเองโดยวิชาชีพไม่มี ความเชี่ยวชาญเท่าผู้มีสาขาอาชีพนั้นโดยตรง กรณีวิชาชีพช่างเมื่อเขาออกแบบเมื่อเขาศึกษาและลึกกว่านั้นภายใต้ความรอบคอบก็ขอร้องสมาชิกบางท่านมาร่วมพิจารณาท่านเองก็อยู่ในกระบวนการผมเองก็เชื่อมั่นท่าน โครงการที่ผ่านการกลั่นกรองจากสมาชิกบางท่านจากสำนักการช่างจนเข้าสู่กระบวนการของกลุ่มสมาชิก ที่พิจารณากลั่นกรองจนกระทั่งถึงวันนี้การเข้าสู่สภา ถ้าเกิดปัญหาผู้บริหารรับผิดชอบหรือไม่ น้อมรับ ความรับผิดชอบเพราะผมเชื่อว่าผมใช้คนถูกถ้าผิดพลาดจากปัจจัยต่างๆก็ต้องมาวิเคราะห์สภาพฟ้าฝน ใช่หรือไม่ สภาพบ้านเมืองที่เปลี่ยนแปลงใช้หรือไม่ขีดความรู้ความสามารถที่หลงวางใจว่ามีความรู้ความสามารถก็เลยมอบหมายให้ใช้ ก็เลยมอบหมายให้ไปทำ ก็แปลว่าผมโดนหลอกทั้งหมด ดังนั้นถ้า ณ วันนี้ความรู้ความสามารถที่แตกต่างความเชี่ยวชาญที่แตกต่างจากวิชาชีพ ผมก็เชื่อในวิชาชีพช่างเพราะเขาเชี่ยวชาญกว่าผมเมื่อกล้าเสนอในสภาก็ต้องกล้ารับผิดชอบและกล้ารับผิดชอบตามระดับชั้นด้วยแต่คำถามที่ต้องถามย้อนกลับในหมู่พวกเรากันเอง ปัญหาที่เกิดขึ้นเราต้องรับผิดชอบใช่หรือไม่เมื่อเป็นเรารับผิดชอบเราต้องแสดงออกถึงความรับผิดชอบการแก้ไขปัญหา การนำเสนอโครงการเราจริงจังมากกับโครงการนี้เราเห็นตัวเลขเราก็พากันตกใจแก้ไชปัญหาในพื้นที่นี้ใช้งบประมาณตั้งหกสิบล้านเช่นนั้นหรือก่อนหน้านี้มีทางเลือก การนำเสนอโครงการถึงสามรูปแบบงบประมาณตั้งแต่แปดสิบกว่าล้านจนถึงหกสิบล้านด้วยความรอบคอบ ด้วยความระมัดระวังและในเชิงประหยัดแต่มีประสิทธิภาพสุดท้ายเราก็ตกผลึกร่วมกันว่าเหลือหกสิบล้านบาทแล้วมีประสิทธิภาพ ประสิทธิภาพนี้ ณ เวลานี้มันเขียนบนกระดาษมันมาจากการสำรวจมันมาจาก การประมาณการท่านเองในการอภิปราย ท่านเองก็พูดถึงปัจจัยที่ยังไม่สามารถควบคุมได้ยังมีอีกมากมาย สักวันหนึ่งพูดในเวลานี้อาจไม่มีมารยาทมากนักแต่ ณ วันหนึ่งวันที่ อปท.รอบข้างไม่รับผิดชอบเราพากันระดมน้ำเข้ามาในเมืองมันก็เป็นสิทธิ์ของเราในการที่จะกีดกันน้ำไม่ให้เข้าเมืองเพราะ ณ วันนี้ได้สลัดความรับผิดชอบในระดับหนึ่งแล้วเพราะปัญหาน้ำท่วมมันท่วมในเขตเทศบาลนครขอนแก่นแต่การท่วมมันไม่ได้เกิดจากปริมาณน้ำในเขตเทศบาลนคร มันมาจากทางน้ำที่เปลี่ยนไปมันมาจากน้ำข้างนอกที่ไหลเข้ามาแล้วก็บวกกับพื้นที่บริเวณนั้นเป็นพื้นที่ต่ำและเป็นแอ่งกระทะมันก็ต้องเกิดขึ้นเป็นธรรมดา แต่เมื่อออกแบบมาแล้วสามารถเบนน้ำที่อยู่ในแอ่งกระทะให้ไหลไปสู่ที่อื่นและไหลเข้าเมืองและเป็นภาระของคลองร่องเหมืองไหมและของท่อที่มีอยู่ไหมการบริหารจัดการเส้นทางสายน้ำที่จะเข้าออกตามตรอกซอกซอยตามท่อเล็กท่อใหญ่เมื่อแบ่งออกไปแล้ว จะเกิดผลกระทบกับในเมืองหรือไม่นี้คือสิ่งที่เป็นห่วงเป็นกังวลแต่โดยสรุปยืนยันว่าการนำน้ำมากๆเข้ามาโดย ที่น้ำในเมือง ยังเยอะไม่ทำจะปล่อยให้น้ำเข้าเมืองก็ต่อเมื่อน้ำในเมืองมันลด ดังนั้นการออกแบบมันจะ มีประตูน้ำไม่ได้แปลว่าน้ำท่วมแล้วดึงน้ำจากแห่งหนึ่งมาไหลท่วมในเมืองโดยไม่ไปคิดโดยไม่มี การกระทำทุกอย่างก็มีแผนปฏิบัติการเราพิสูจน์ให้เห็นหลายครั้งแล้วถึงขนาดจังหวัดต้องออกหน้า โดยผู้นำของจังหวัดระดับผู้ว่าราชการจังหวัด ระดับรองผู้ว่าราชการจังหวัดเดินทางมาพบผมแล้วชวนผมจะให้ไปดูที่ประตูน้ำห้าบอกไปเปิดให้นอกเมืองเข้า ยังไงก็ไม่เปิดถ้าตราบใดในเมืองยังไม่ลดถึงจะมีอำนาจที่เหนือกว่า ก็ใช้ข่มขู่เราไม่ได้ครับและสุดท้ายก็ปล่อยน้ำนอกเมืองเข้ามาแล้วน้ำในเมืองท่วมใครรับผิดชอบก็เรา แต่คนสั่งการไม่รับผิดชอบ ไม่ได้แปลว่าคนสั่งการหมายถึงท่านผู้ใดและมีตำแหน่งใดแต่กำลังจะบอกว่าใครมาสั่งการอะไรก็แล้วแต่ การตัดสินใจสุดท้ายอยู่ที่เราเสมอ ดังนั้นโครงการนี้จะทำไหม แต่ผมว่าต้องทำโดยความรับผิดชอบ สองโครงการนี้มั่นใจมากน้อยแค่ไหน ณ วันนี้มอบหมายงานไปแล้ว มีการสั่งการไปแล้ว มีการตอบสนองนโยบายไปแล้วออกแบบมาแล้ว ก็ต้องเชื่อกันแต่ดำเนินการไปแล้วแก้ปัญหาได้เบ็ดเสร็จร้อยเปอร์เซนต์หรือไม่ ณ วันนี้ การคาดการณ์ประมาณการและการออกแบบ ก็ต้องเชื่อกัน แต่วันนั้นวันที่เกิดปัญหาเมื่อทำท่อแล้วฝนยังเกิดแบบเดิมและยังท่วมอีกเกิดอะไร ก็สันนิฐานอยู่สองเรื่องครับมีปัจจัยอื่นนอกเหนือจากการควบคุมที่ไม่เคยคาดการณ์มันเกิดขึ้น กับสองลูกน้องตัวเองไม่มีความสามารถ แต่สุดท้ายถามว่าใครรับผิดชอบก็ต้องรับผิดชอบแต่ถ้าถามกลับไปคนทำงานร่วมกันรับผิดชอบด้วยไหม ท่านก็ต้องรับผิดชอบ แต่ตรงความสง่างามครับเมื่อประชาชนเลือกเรามาปัญหาเกิดขึ้นเราจะไม่ทำอะไรเช่นนั้นหรือ ปัญหาเมืองใหญ่มีอยู่สามปัญหาหลักคือที่พร้อมจะโค่นฝ่ายบริหาร ปัญหาแรกปัญหาการจราจรที่เกิดขึ้นแล้วไม่คิดทำอะไรเลย ปัญหาที่สองปัญหาการจัดการขยะปล่อยขยะท่วมเมืองแล้วไม่ทำอะไรเลย ปัญหาที่สามปัญหาน้ำท่วมเห็นน้ำท่วมแล้วไม่ทำอะไรเลย สำหรับเรามันง่ายเกิดปัญหาไม่ทำอะไรก็ได้เพราะคิดว่าประชาชนยังรักอยู่แต่บนความเป็นจริงจากเพิกเฉยการละวางการไม่ใส่ใจกับความเดือดร้อนถือเป็นความเลวร้ายในการบริหารบ้านเมืองดังนั้นในความรับผิดชอบเราต้องเสนอโครงการแต่อย่างน้อยที่สุดทุกคนก็รับรู้ภายใต้การนำเสนอ ในโครงการเราจริงจังและรอบคอบแค่ไหนตั้งแต่การสั่งการการมอบหมายหน้าที่ไม่ไว้ใจด้วยซ้ำยังขอให้พวกเราบางคนที่มีความรู้ความสามารถเข้าไปช่วยดู แต่พอดูเสร็จแล้วออกแบบมาแล้วทำโครงการมาแล้วจะบอกว่า ไม่ร้อยเปอร์เซนต์ใช่หรือไม่ ณ วันนี้ยังพูดไม่ได้ แต่เมื่อใช้คนแล้วต้องวางใจเพราะความรู้ความสามารถเราไม่เหมือนเขา ความสามารถในการบริหารจัดการความสามารถในวิชาชีพช่าง แต่สิ่งหนึ่งที่อยากให้ปรากฏ เป็นหลักฐานของรายงานการประชุม วันนี้สมาชิกเป็นห่วง ประชาชนเป็นห่วง หนึ่งใช้งบประมาณเยอะ สองงบประมาณที่เยอะแก้ปัญหาได้จริงหรือไม่ สามเมื่อแก้ปัญหาได้จริงแล้วก็แล้วไป แต่ถ้าแก้ปัญหาไม่ได้จริงถึงเวลาต้องทบทวนดู ก็ประมาณนี้แหละครับที่ต้องนำเรียนแต่ในขณะเดียวกันในระหว่างนี้อย่างน้อยที่สุด การอภิปราย ให้เกิดความรอบคอบเมื่อผ่านจากสภาไปแล้ว สมมุติมีการอนุมัติไปแล้ว ในระหว่างการออกแบบเมื่อมีคนให้ข้อสังเกตเพื่อการอภิปรายแรงๆ ในสภา คนที่รับผิดชอบก็ต้องถือโอกาส ในระหว่างการออกแบบรายละเอียดท่านต้องมีสมาธิมีความตั้งใจจริงกับการรับผิดชอบโครงการ เพราะสิ่งที่ต้องไม่ละเลยเพราะเราใช้เงินภาษีจำนวนมากมีการคาดหวัง ว่าการใช้โครงการขนาดใหญ่ในการแก้ปัญหานี้มันจะแก้ได้เบ็ดเสร็จ ดังนั้นในระหว่างการออกแบบ กรุณามีสมาธิใช้สรรพวิชา สรรพกำลังความรู้ประสบการณ์ที่มีบางท่านได้รับการขนานนามว่าเป็นผู้เชี่ยวชาญระดับประเทศท่านต้องลงมือด้วยกันท่านต้องไม่เกี่ยงกัน มันต้องไม่มองหน้ากัน รับรองว่าใครจะตอบ มันจะไม่มองหน้ากันและก็ลังเลต่อกันถ้าเป็นทีมเดียวกันก็แอ่นอกรับพร้อมกัน แต่ถ้าไม่ใช่ทีมเดียวกันก็ลังเลแล้วก็มองหน้ากันอยู่อย่างนั้น แล้วการตัดสินใจจะเอ่ยปากก็แล้ว แต่จะโยนให้กัน ดังนั้น ผมขอบคุณครับกับการอภิปราย ถ้าไม่มีสติก็บอกว่าไปคนละข้าง ถ้ามีสติเขากำลังกระตุ้นเพื่อจะบอกว่าโครงการนี้ต้องจริงจัง โครงการนี้ต้องรอบคอบ โครงการนี้เน้นประสิทธิภาพ แล้วตอบโจทก์กับสาธารณะแล้วตอบโจทก์กับประชาชนได้ว่าการใช้เงินภาษีต้องคุ้มค่า ไม่ได้สักแต่ว่าจะทำแล้ว ก็แก้ปัญหาไม่ได้จริง ขอบคุณอีกครั้งกับข้อเสนอแนะและการอภิปราย ผมตั้งสติกับตัวเองเพื่อจะบอกว่าการอภิปรายเขาให้เกียรติเราเขามอบความไว้วางใจให้เรา และเขาถามความรับผิดชอบและ เมื่อพร้อมจะทำก็ต้องรับผิดชอบแต่การจะถามความรับผิดชอบแน่นอนครับมันก็ต้องตามระดับชั้นกับการทำงานร่วมกัน ก็ขอบคุณอีกครั้งกับการอภิปราย แล้วผมก็จะกลับไปดำเนินการภายในของคณะทำงานเพื่อให้เกิดประสิทธิภาพสูงสุดครับขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกท่านใดอภิปราย ดิฉันจะขอมติเลย นะคะท่านใดอนุมัติใช้จ่ายเงินสะสมเทศบาลปีงบประมาณ 2559 เพื่อนำมาใช้สำหรับโครงการแก้ไขปัญหาความเดือดร้อนของประชาชน และเพื่อความปลอดภัยในชีวิตและทรัพย์สินของประชาชน โปรดยกมือ (สมาชิกยกมือเป็นเอกฉันท์)

**มติที่ประชุม: เป็นอันว่าที่ประชุมแห่งนี้มีมติอนุมัติใช้จ่ายเงินสะสมเทศบาล ปีงบประมาณ 2559**

 **เพื่อแก้ไขปัญหาความเดือดร้อนของประชาชน และเพื่อความปลอดภัยในชีวิตและ**

 **ทรัพย์สินของประชาชน**

**ระเบียบวาระที่ 6 เรื่องเสนอญัตติขออนุมัติใช้จ่ายเงินสะสมงานกิจการขนส่ง เทศบาลนครขอนแก่น**

 **ประจำปีงบประมาณ 2559 เพื่อแก้ไขปัญหาความปลอดภัยการใช้บริการ**

 **สถานีขนส่งผู้โดยสารจังหวัดขอนแก่น แห่งที่ 1**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเรียนเชิญท่านรองนายกฯธวัชชัย เสนอญัตติต่อที่ประชุมค่ะ

**นายธวัชชัย รื่นรมย์สิริ** **รองนายกเทศมนตรีนครขอนแก่น**

 กราบเรียนท่านประธานสภาที่เคารพเพื่อนสมาชิกผู้ทรงเกียรติและท่านประธานชุมชนที่เข้าร่วมรับฟังการประชุมทุกท่านครับ กระผมขอแก้ไขเอกสารที่สำคัญที่ในญัตติตรงบรรทัดท้ายขอตัดคำว่าและข้อ 90 ออกจากญัตติ ขอท่านประธานรับรองครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในญัตติจากท้ายสุดบรรทัดที่สามขอตัด ข้อ 90 ออก ขอสมาชิกรับรอง ค่ะสมาชิกรับรองถูกต้องค่ะ ขอเรียนเชิญท่านรองนายกฯ ธวัชชัย อ่านญัตติต่อสภาค่ะ

**นายธวัชชัย รื่นรมย์สิริ** **รองนายกเทศมนตรีนครขอนแก่น**

เรื่อง เสนอญัตติขออนุมัติใช้จ่ายเงินสะสมงานกิจการขนส่ง เทศบาลนครขอนแก่น ประจำปีงบประมาณ

 2559 เพื่อแก้ไขปัญหาความปลอดภัยการใช้บริการสถานีขนส่งผู้โดยสารจังหวัดขอนแก่น แห่งที่ 1

เรียน ประธานสภาเทศบาลนครขอนแก่น

 ด้วยคณะผู้บริหารเทศบาลนครขอนแก่น ขอเสนอญัตติขออนุมัติใช้จ่ายเงินสะสม งานกิจการขนส่ง สำนักปลัดเทศบาล เทศบาลนครขอนแก่นประจำปีงบประมาณ 2559 เพื่อแก้ไขปัญหาความปลอดภัยการใช้บริการสถานีขนส่งผู้โดยสารจังหวัดขอนแก่น แห่งที่ 1 จำนวน 2 โครงการ โดยมีรายละเอียดดังนี้

1. โครงการก่อสร้างปรับปรุงอาคารสถานที่ บขส. แห่งที่ 1 ที่ชำรุดและทรุดโทรมเพื่อให้

เกิดความมั่นคงแข็งแรงปลอดภัยและสามารถใช้งานได้อย่างมีประสิทธิภาพ

* ค่าก่อสร้างปรับปรุงและซ่อมแซมอาคารที่พักผู้โดยสารที่ขำรุดและเป็นสนิมช่วงเสาตอม่อชั้น 1

ต้องดำเนินการปรับปรุงซ่อมแซม บริเวณที่ชำรุดทรุดโทรมเพื่อให้เกิดความมั่นคงแข็งแรงและความปลอดภัย จำนวนไม่น้อยกว่า 22.00 ต้น ซ่อมแซมถนนคอนกรีตเสริมเหล็กที่ชำรุดแตกหักเสียหายเพื่อให้เกิดความปลอดภัยต่อผู้สัญจร ความหนาไม่น้อยกว่า 0.20 เมตร พื้นที่ไม่น้อยกว่า 490.00 ตารางเมตร ซ่อมแซมรอยต่อระหว่าแผ่นคอนกรีต (Joint) ความยาวรวมไม่น้อยกว่า 2,700.00 เมตร ซ่อมแซมฝาคอนกรีตที่ฝาบ่อชำรุด ขอบบ่อพักน้ำขำรุดพังเสียหายและป้องกันอุบัติเหตุ โดยทำการเปลี่ยนเป็นฝาเหล็ก Manhole จำนวน ไม่น้อยกว่า 30 บ่อ ซ่อมแซมถนนคอนกรีตเสริมเหล็กที่ชำรุดแตกหักเสียหายความหนาไม่น้อยกว่า 0.15 เมตร พื้นที่ผิวจราจรรวมไม่น้อยกว่า 2,240 ตารางเมตร ซ่อมแซมป้องกันการชำรุดเสียหายของผิวจราจร ที่เป็นโพรงใต้แผ่นพื้นถนนคอนกรีต (Subsealing) ปริมาณน้ำปูนไม่น้อยกว่า 84,000 กิโลกรัม ทำการทาสี ตีเส้นจราจร ปรับปรุงซ่อมแซมห้องน้ำที่ชำรุดไม่สามารถใช้งานได้จำนวนไม่น้อยกว่า จำนวน 2 แห่ง โดยแยกเป็นจำนวนห้องน้ำชายไม่น้อยกว่า 2 ห้อง จำนวนห้องน้ำหญิงไม่น้อยกว่า 2 ห้อง และปรับปรุงซ่อมแซมระบบปัสสาวะชาย จำนวนไม่น้อยกว่า 6.00 ชุด ติดตั้งระบบแสงสว่างหลอดไฟ LED ความสูงไม่น้อยกว่า 9.00 เมตร จำนวนไม่น้อยกว่า12 ต้น ตามแบบเทศบาลนครขอนแก่น งบประมาณก่อสร้าง 6,900,000 บาท (หกล้านเก้าแสนบาทถ้วน)

**เหตุผลความจำเป็น** เนื่องจากสภาพปัจจุบันของสถานีขนส่งผู้โดยสารจังหวัดขอนแก่น แห่งที่ 1 ต้องมีการเร่งปรับปรุงแก้ไขเป็นการด่วน สภาพเสาตัวอาคารชำรุด อาจทำให้เกิดอันตรายแก่ประชาชนที่มาใช้บริการที่ บขส

1. พร้อมทั้งปรับปรุงห้องน้ำที่มีสภาพเก่า และชำรุดไม่สะอาดถูกสุขลักษณะมาตรฐานส้วมสาธารณะ

ให้สะอาดสวยงามน่าใช้บริการที่ บขส.1 ติดตั้งระบบเสาไฟฟ้าแสงสว่าง LED เพื่อให้ประชาชนได้รับความปลอดภัยในเวลาค่ำคืน

1. โครงการปรับปรุงซ่อมแซมติดตั้งกล้องวงจรปิด CCTV ภายในสถานีขนส่งผู้โดยสารจังหวัด

ขอนแก่น แห่งที่ 1 เพื่อเพิ่มประสิทธิภาพในการรักษาความปลอดภัยในชีวิตและทรัพย์สินของประชาชนผู้ใช้บริการและป้องกันอาชญากรรมที่จะเกิดขึ้นภายใน บขส.1 โดยจัดซื้อกล้องใหม่เพิ่มเติม ติดตั้งที่อาคารผู้โดยสาร จำนวน 14 จุด ย้ายกล้องระบบเดิม Analog 5 จุด จากอาคาร บขส. ไปอาคาร 72 ปี ย้ายกล้องระบบเดิมดิจิตอล 5 จุด จากอาคาร 72 ปี ไปใช้อาคาร บขส. จัดซื้อกล้องแทนที่ชำรุด Digital 3 ตัว จัดซื้อกล้องแทนระบบ Analog 1 ตัว ปรับปรุงแก้ไขเพิ่ม Hard Disk 2 ระบบ คือ Analog และ Digital

**เหตุผลความจำเป็น** กล้องวงจรปิดเดิมภาพไม่คมชัดไม่สามารถเก็บข้อมูลได้ครบถ้วน และมีไม่ครอบคลุม เพียงพอในจุดที่สำคัญๆ ภายในสถานีขนส่งฯ เพื่อความปลอดภัยในชีวิตและทรัพย์สินของประชาชน จึงมีความจำเป็นอย่างยิ่งที่จะต้องเพิ่มกล้องวงจรปิดมีประสิทธิภาพมากขึ้น งบประมาณ 160,000.00 บาท (หนึ่งแสนหกหมื่นบาทถ้วน) (รายละเอียดโครงการปรากฏตามบัญชีที่แนบมาพร้อมนี้)

 ดังนั้น เพื่อให้โครงการต่างๆ สามารถที่จะดำเนินการและบรรลุผลตามวัตถุประสงค์ที่กำหนดไว้ได้ คณะผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติใช้จ่ายเงินสะสมงานกิจการขนส่ง เทศบาลนครขอนแก่นประจำปีงบประมาณ พ.ศ.2559 จำนวนเงินทั้งสิ้น 7,060,000 บาท (เจ็ดล้านหกหมื่นบาทถ้วน) เสนอต่อสภาเทศบาลนครขอนแก่น โดยอาศัยความตามระเบียบกระทรวงมหาดไทยว่าด้วย การรับเงิน การเบิกจ่ายเงิน การฝากเงิน การเก็บรักษาเงิน และการตรวจเงินขององค์กรปกครองส่วนท้องถิ่น พ.ศ.2547 และเพิ่มเติม (ฉบับที่ 2) พ.ศ.2548 ข้อ 89 องค์กรปกครองส่วนท้องถิ่นและอาศัยหนังสือ ที่ มท 0808.4/ว 3161 ลงวันที่ 12 ตุลาคม 2543 การใช้จ่ายเงินสะสมของเทศบาลอาจจะทำได้ต้องได้รับอนุมัติจากสภาท้องถิ่น

 จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาอนุมัติต่อไป

 ขอแสดงความนับถือ

 ธีระศักดิ์ ฑีฆายุพันธ์

 (นายธีระศักดิ์ ฑีฆายุพันธ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 6 เรื่อง ญัตติขออนุมัติใช้จ่ายเงินสะสมงานกิจการขนส่ง เทศบาลนคร ขอนแก่น ประจำปีงบประมาณ 2559 เพื่อแก้ไขปัญหาความปลอดภัยการใช้บริการสถานีขนส่งผู้โดยสารจังหวัดขอนแก่น แห่งที่ 1 มีสมาชิกท่านใดจะอภิปรายเชิญเลยค่ะ ขอเรียนเชิญคุณวันชัย ค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพและสมาชิกผู้ทรงเกียรติและผู้เข้าร่วมประชุมสภาครั้งนี้ครับผม มีข้อสงสัยที่ว่าซ่อมแซมป้องกันการชำรุดเสียหายของผิวจราจรที่เป็นโพรงใต้แผ่นพื้นถนนคอนกรีต ปริมาณ น้ำปูนไม่น้อยกว่า 84,000 กิโลกรัม มันซ่อมลักษณะอย่างไรเลยอยากถามให้อภิปรายให้ชัดเจนด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกท่านใดที่จะอภิปรายเรียนเชิญค่ะก่อนที่ผู้บริหารจะตอบค่ะ เรียนเชิญคุณธนภณ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพท่านสมาชิกผู้ทรงเกียรติพี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้นะครับ ผมนายธนภณ กิตติวิมลชัย สมาชิกสภาเทศบาลนครขอนแก่น ญัตติที่ผู้บริหารได้เสนอขออนุมัติใช้จ่ายเงินสะสมงานกิจการขนส่ง เทศบาลนครขอนแก่น ในวันนี้ประมาณ เจ็ดล้านบาท สิ่งหนึ่งที่ต้องถามเป็นประเด็นไว้ท่านสะดวกตอบหรือไม่ ด้วยเท่าที่ทราบตัวสถานีขนส่งแห่งที่ 1 ด้วยเวลานี้อยู่ภายใต้เงื่อนไขข้อพิพาท ของการกำหนดนโยบายรัฐส่วนกลางที่กำหนดย้ายสถานีขนส่ง ไม่ได้ย้ายตัวสถานีนะครับ ย้ายกิจการที่ประชาชนใช้บริการ ที่จะมาเมืองขอนแก่นและไปจากเมืองขอนแก่น ที่ไม่ได้ ไปสนามบินจะมาขึ้นรถสถานีขนส่งแห่งที่ 1 เป็นหลัก นโยบายของรัฐทำให้เกิดสถานีขนส่งแห่งที่ 3 ขึ้นมาที่อยู่ห่างจากตัวเมืองประมาณ 6-8 กิโลเมตร และมีคำสั่งมาให้ย้ายในวันที่โน้นนี้ ได้มีประชาชนจำนวนหนึ่งประท้วงและได้ผล ศาลปกครองได้ให้มีการคุ้มครองการย้ายกิจการสถานีขนส่งแห่งที่ 1 ไปอยู่ที่แห่งที่ 3 ทั้งหมดและปัจจุบันยังมีการใช้งานที่สถานีขนส่งแห่งที่ 1 เป็นที่มาในฐานะเทศบาลนครขอนแก่นได้รับมอบหมายให้ดูแลสถานีขนส่งแห่งที่ 1 เป็นเวลาร่วม 10 ปี จำเป็นต้องไปบำบัดทุกข์บำรุงสุข ในเรื่อง ความปลอดภัยและแข็งแรง แต่สิ่งหนึ่งที่จำเป็นมาก สถานะภาพจริงๆของสถานีขนส่งแห่งที่ 1 ต่อจากนี้ไป จะเป็นอย่างไร ผมพยายามจินตนาการว่ากรณีที่ 1 ศาลปกครองคุ้มครองไปจนเบ็ดเสร็จแล้วก็ให้ใช้สถานีขนส่งแห่งที่ 1 ต่อไป สถานะภาพคงไม่เปลี่ยนจากปัจจุบันนัก แต่ถ้าศาลปกครองมีคำสั่งมาให้ย้ายสถานีขนส่งแห่งที่ 1 จะเป็นอย่างไร ต้องเตรียมคำตอบเตรียมไว้ เพราะผมไม่แน่ใจว่าการมอบหมายมาให้ดูแล มอบหมายให้ดูแลอะไรบ้าง ยกมาทั้งอสังหาริมทรัพย์หรือเปล่า คือประเด็นที่ผมเชื่อว่าผมไม่รอคอยคำตอบวันนี้ให้เบ็ดเสร็จ มีอุทาหรณ์ในประเทศไทย ชัดเจนครับวันหนึ่งรัฐบาลชุดหนึ่งย้ายสนามบินจากดอนเมืองไปใช้ที่สุวรรณภูมิ ค่าขนส่งอุปกรณ์เป็นร้อยกว่าล้าน วันนี้ดอนเมืองมีผู้โดยสารปีละสามสิบล้านต้องขยายเพิ่ม ตอนนั้นถูกหยุดใช้เป็นเวลาสามปีเศษ มูลค่าที่เสียหายต่อรัฐมันเป็นเงินเท่าไร ผมไม่เคยเห็นรัฐบาลที่สั่งย้ายมารับผิดชอบผมไม่เคยเห็นข้าราชการที่สั่งย้ายยกมือว่าข้าพเจ้าสั่งผิด เป็นอุทาหรณ์ที่เป็นไปได้ครับ ดอนเมืองวันนี้ผู้โดยสารประมาณปีละสามลิบล้านคน สุวรรณภูมิไม่เกินหกสิบล้าน ไม่มีผู้รับผิดชอบ เรื่องนี้จะคล้ายๆกันครับ ไม่มีใครเอาผิดได้ ปัญหาประการต่อมาสืบเนื่องจากท่านสมาชิกสภาวันชัยถามมา เรื่องปริมาณน้ำปูนไม่น้อยกว่า 84,000 กิโลกรัม ไม่แน่ใจว่าน้ำปูนชั่งหรือวัดเป็นปริมาตร ในนี้ไม่กำหนดคุณสมบัติของน้ำปูนไว้ไม่น้อยกว่า 84,000 กิโลกรัม ในนี้ไม่กำหนดคุณสมบัติของน้ำปูน ท่านสามารถควบคุมเนื้อที่ผิวจราจรได้ประมาณกี่ตารางกิโลเมตร นี้คือคำถาม ที่ผู้ประมาณการน่าจะมีคำตอบ ญัตตินี้มีการเสนอซ่อมเสาคอนกรีตเสริมเหล็กเพื่อความมั่นคงแข็งแรงความปลอดภัยไม่น้อยกว่า 22 ต้น ผมพยายามจินตนาการอาคารหลังหนึ่งมีเสามากมายห้าสิบหกสิบต้น อาคารหนึ่งมีเสา 22 ต้นอาคารที่เรานั้นอยู่ตรงนี้ ผมแปลกใจว่าทำไมมันชำรุดพร้อมกันถึง 22 ต้น หรือเสนอเพื่อซ่อมในส่วนที่กำลังเริ่มชำรุด แต่สิ่งที่ต้องถามถ้าพบเห็นต้องซ่อมโดยด่วนกว่านี้ ไม่ได้ติดขัดในการซ่อมแซมแต่ผมเชื่อเรื่องการชำรุดและห่วงความปลอดภัยชำรุดสามต้นห้าต้นก็ต้องซ่อมแล้ว ดีไม่ดีต้นเดียวก็ซ่อม เพื่อความปลอดภัยของประชาชน การปล่อยให้มันชำรุดถึง 22 ต้น เป็นความผิดปกติที่เกิดขึ้น นี่คือสิ่งที่ผมผมเรียกร้องความใส่ใจต่อหน้าที่ที่ต้องทำในตำแหน่งที่ท่านมีอยู่ ผมมีข้อคิดเห็นข้อเสนอแนะ อยู่แค่นี้ครับ จำเป็นต้องถามไว้เพราะอาจเกิดขึ้นจากโครงการนี้ไม่น้อย ขอบคุณครับท่านประธานครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีสมาชิกท่านใดจะอภิปรายเพิ่มเติมอีกหรือไม่ค่ะถ้าไม่มีขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาท่านสมาชิกท่านผู้นำชุมชนพี่น้องพนักงานครับ ประเด็นคำถามเรื่องน้ำปูน 84,000 กิโลกรัม คืออะไรขอความชัดเจนประการแรกไม่ระบุคุณสมบัติคำว่าน้ำปูนแปลว่าอะไรปริมาตรของการวัดวัดเป็นน้ำหนักหรือวัดเป็นปริมาตร เป็นคิว หรือเป็นกิโลกรัม การเทน้ำปูนลงไปแล้วครอบคลุมพื้นที่ ผิวถนนกี่ตารางเมตรซึ่งรายละเอียดที่ว่านี้ให้ทางสำนักการช่างเป็นผู้ชี้แจงนะครับ ประการที่สองพูดถึงการซ่อมเสาคอนกรีตก่อน เหตุใดรอจนถึง ณ วันนี้จึงพึ่งจะเสนอซ่อมประเด็นเป็นเรื่องความสมนึกความรับผิดชอบ หากดุลพินิจมองว่าเรื่องแบบนี้กระทบต่อความปลอดภัยในชีวิตและทรัพย์สินของผู้ที่เกี่ยวข้องควรจะเสนอก่อนหน้าที่คงไม่ต้องรอคำสั่งการของการซ่อมแซมใหญ่จึงเสนอพร้อมกัน ก็เป็นการเรียนรู้ของผู้รับผิดชอบภายใต้หน้าที่ ไม่ใช่หน้าที่การให้บริการเฉพาะกิจการขนส่งแต่ภายใต้หน้าที่ที่ได้รับมอบหมายคือการดูแลพื้นที่ทั้งหมดครอบคลุมถึงการบำรุงรักษาดูแลใส่ใจและพูดถึงการซ่อมแซมได้ด้วยกระบวนการก็มีเป็นระบบปกติอยู่แล้วว่าสามารถเสนอได้การไม่นำเสนอตั้งแต่ต้นก็เป็นบทพิสูจน์อีกแบบหนึ่ง ผู้ที่รับผิดชอบมีความใส่ใจกับเรื่องนี้ มากน้อยแค่ไหนรอการกำหนดนโยบายใหญ่เพื่อซ่อมแซมใหญ่จึงเสนอพร้อมกันก็เป็นเรื่องที่ไม่น่าถูกต้องนัก ก็ขอบคุณครับผู้รับผิดชอบจะได้นำไปปรับปรุงและทบทวนขีดความรู้ความสามารถเพราะคำว่าหน้าที่มีคำนิยามที่แตกต่างกันหน้าที่สำหรับบางคนก็คือคำนิยามที่ผ่านไปวันๆ แต่หน้าที่สำหรับบางคนมีความสำนึกบวกเข้าไปด้วยก็จะมีความรับผิดชอบและใส่ใจมากกว่าปกติ แต่หน้าที่สำหรับคนบางคนก็หมายถึงชีวิตทั้งชีวิตที่เขาทุ่มเทและอุทิศหน้าที่จะประสบความสำเร็จเมื่อเขามีความรักในหน้าที่มีความผูกพันในหน้าที่และมีความสำนึกว่าหน้าที่แบบนั้นเลี้ยงชีวิตของเขาและครอบครัวของเขาแต่หน้าที่สำหรับบางคนมันก็เพียงที่ผ่านมาแล้วก็ผ่านไป สำหรับบางคนอาจจะพอใจมีภารกิจมีการงานมีตำแหน่งมีหน้าที่ก็ถือว่าจบ แต่สำหรับบางคนเมื่อมีสิ่งเหล่านี้ครบแล้วก็บวกสำนึกเข้าไปเลยอุทิศกายอุทิศใจทำงานด้วยความรับผิดชอบ หน้าที่ที่ไม่มีความรับผิดชอบก็เป็นแบบที่เห็นที่แหละครับมันชำรุดมานานก็ไม่บอกไม่กล่าวไม่เสนอไม่ดำเนินการ ดังนั้น การทำหน้าที่ที่มีสำนึกและมีความรับผิดชอบก็คงไม่เกิดเหตุการณ์เช่นว่านี้ ดังนั้น ประเด็นนี้ก็ฝากไปยังผู้รับผิดชอบ คนที่อยู่กับพื้นที่ตลอดเวลามอบหมายให้ไปดูแลแล้วท่านต้องตอบตัวเองได้ ว่าการอภิปรายในวันนี้ถือเป็นบทเรียนกับกลุ่มผู้รับผิดชอบ สำนึกที่ว่านี้ต้องอาศัยหลายสิ่งหลายอย่างเป็นองค์ประกอบในการสร้างให้เกิดขึ้นได้ ทั้งการที่มีตั้งแต่เดิมจากธรรมชาติกับมีคนมาบอกกล่าวมาว่ามาเตือนถ้าองค์ประกอบเหล่านี้ครบ ทีมงานก็จะเกิดความสำนึกในการทำงานอยากจะใช้เรื่องนี้เป็นบทเรียนที่สอนกันสำหรับผู้รับผิดชอบ ประการต่อไปเรื่องการปรับปรุงในครั้งนี้แล้วกรณีเหตุที่กำลังเกิดขึ้นในวันนี้ คือ คำสั่งศาลให้รอกระบวนการทางศาลปกครอง ว่า จะดัดสินมาเป็นแบบใดระหว่างให้ย้ายกับไม่ได้ย้าย กรณีที่หนึ่งถ้าศาลตัดสินว่าไม่ให้ย้ายการซ่อมแซมในครั้งนี้ก็รองรับการใช้บริการในสถานีขนส่งในแบบเดิมย้ายเราก็มีโครงการรองรับหน้าที่ไม่ใช่แต่มีหน้าที่ดูแลตัวเราในแง่ของการดูแลทีมงานพนักงานยี่สิบห้าชีวีตเท่านั้น กำลังพูดถึงการดูแลผู้ประกอบการในสถานีการดูแลกลุ่มบุคคลที่หลากหลายอาชีพที่ใช้สถานีแห่งนี้เพื่อการยังชีพในการดูแลครอบครัวและตนเอง ดังนั้นสิ่งที่เราเตรียมการ ถ้าหากว่ามีกรณีการย้ายเราก็ได้ประกาศบอกออกไปกับผู้ประกอบการในเบื้องต้นแล้ว อันดับแรกเราทำโครงการ Shuttle Bus เสนอไปยังอนุกรรมการการจัดการขนส่งของจังหวัด ได้รับการอนุมัติแล้ว สามเส้นทาง ขณะนี้ Shuttle Bus สามเส้นทางที่ว่านี้ รอโครงการขนส่งอนุมัติ ขณะเดียวกันเราก็ดำเนินการต่อเนื่องกับ Shuttle Bus หนึ่งมีการมอบหมายสำนักการช่างเพื่อให้ทางนักวิชาการสถาบันการศึกษา ศึกษาความคุ้มค่าในการลงทุน Shuttle Bus สองก็มีการพูดคุยกับบริษัทผู้เชี่ยวชาญ ทั้งการประกอบรถ ทั้งผู้เชี่ยวชาญในการดำเนินการทางด้านขนส่ง เหล่านี้ก็เดินควบคู่กันไป เมื่อได้การอนุมัติก็สามารถดำเนินการได้ แต่ประเด็นคำตอบเรื่องความคุ้มค่า ทางด้านการลงทุนอาจเป็นปัญหาใหญ่ในการตอบ แต่ถ้าสามารถใช้เรื่องความคุ้มค่าด้านเชิงเศรษฐกิจ การบรรเทาปัญหาการจราจร ปัญหาด้านสิ่งแวดล้อม การลดการสิ้นเปลืองด้านพลังงาน จะสามารถเป็นคำตอบได้ ดังนั้น กรณี Shuttle Bus เป็นเพียงหนึ่งกิจกรรมที่มารองรับ ประการที่สองพื้นที่ที่เหลือเรามีการเตรียมดำเนินการในเชิงพาณิชย์ โดยมีการตั้งคณะกรรมการไว้ล่วงหน้า และศึกษาไว้ล่วงหน้า ก่อนหน้านี้แล้ว แต่ต้องรอการขยับเมื่อเกิดความชัดเจนจากคำสั่งศาล ดังนั้นกิจการในเชิงพาณิชย์จะยังไม่ขยับ จะทำให้สร้างความหวั่นไหวและสร้างความไม่สบายใจและสร้างความเข้าใจผิดกับผู้ประกอบการเดิม บขส. เราให้ชะลอเอาไว้ จนกว่าจะเกิดความชัดเจนจากคำสั่งศาลของศาลปกครองจะออกมา นี้ก็เป็นประเด็นที่นำเรียน กรณีเรื่องปูนและน้ำปูนให้สำนักการช่างเป็นผู้ตอบจึงขออนุญาตท่านประธานสภาเพื่อ ให้ผู้รับผิดชอบเป็นผู้ตอบครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ขอเรียนเชิญค่ะ

**นายธวัชชัย วนาพิทักษ์กุล ผู้อำนวยการส่วนการโยธา**

เรียนท่านประธานสภา ท่านสมาชิกท่านผู้บริหารทุกท่านครับผู้ขออนุญาตตอบเรื่อง Subsealing คือ ปูน 84,000 กิโลกรัม จะครอบคลุมพื้นที่กี่ตารางเมตรนะครับ คำตอบ คือ 2,100 ตารางเมตร วิธีการดำเนินการสาเหตุของการ Subsealing คือธรรมชาติของตัวแผงคอนกรีตมันมีโพรงอยู่ถ้าเราไม่แก้ปัญหาโพรงถ้าปัญหาโพรงเยอะมันจะเหมือนว่าแผ่นคอนกรีตไม่ได้วางบนชั้นโครงสร้างของทางคือดินหรือหินคลุกชั้นรองพื้นทางมันเหมือนว่ามันวางบนอากาศ เกิดน้ำหนักบรรทุกกดลงเยอะๆแผ่นคอนกรีตก็จะแตกลง แต่ถ้าเราใช้วิธี Subsealing หรือเอาน้ำปูนอัดไปบริเวณช่องว่างอุดรอยต่อตรงนี้ทั้งหมดจะทำให้ชั้นโครงสร้างของผิวทางมีความแข็งแรง ลักษณะการทำงานเคยเกิดขึ้นแล้วที่บริเวณถนนชาตะผดุงกับถนนหน้าเมืองที่เคยทำเราไม่ใช่ว่าปรับแต่ผิวเราปรับโครงสร้างที่อยู่ข้างล่างด้วยให้มันแข็งแรงก่อน ลักษณะการทำงานจะเอาปูนทั้งหมดที่มีน้ำหนักตามแบบมาตรวจสอบคุณสมบัติ แล้วก็ลงนาม ลงนามในถุงเลยแล้วก็เอาปูนมาผสมแล้วก็อัดลงไปข้างล่างจนได้ครบปริมาณ แล้วเอาถุงที่ใช้แล้วมาคืนทุกถุงต้องมีลายเซ็นของเจ้าหน้าที่กำกับนะครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่หก สมาชิกท่านใดจะอภิปรายอีกหรือไม่ค่ะ ถ้าไม่มีสมาชิกท่านใดอภิปรายดิฉันจะขอมติเลยนะค่ะ ท่านใดอนุมัติใช้จ่ายเงินสะสมงานกิจการขนส่ง เทศบาลนครขอนแก่น ประจำปีงบประมาณ 2559 เพื่อแก้ไขปัญหาความปลอดภัยการใช้บริการสถานีขนส่งผู้โดยสารจังหวัดขอนแก่น แห่งที่ 1 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) นะค่ะ

**มติที่ประชุม เป็นอันว่าที่ประชุมแห่งนี้มีมติอนุมัติใช้จ่ายเงินสะสมงานกิจการขนส่ง เทศบาลนคร ขอนแก่น ประจำปีงบประมาณ 2559 เพื่อแก้ไขปัญหาความปลอดภัยการใช้บริการสถานีขนส่งผู้โดยสารจังหวัดขอนแก่น แห่งที่ 1**

**ระเบียบวาระที่ 7** **เรื่องขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย**

 **ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาล**

 **ประจำปีงบประมาณ 2558**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเรียนเชิญท่านรองนายกฯ ชัชวาล เสนอญัตติต่อสภาค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2559

 และแก้ไขคำชี้แจงโครงการใช้จ่ายเงินสะสมเทศบาล ประจำปีงบประมาณ 2558

เรียน ประธานสภาเทศบาลนครขอนแก่น

 ด้วยคณะผู้บริหารเทศบาลนครขอนแก่น ขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2559 รายจ่ายหมวดค่าครุภัณฑ์ ประเภท ค่าซื้อเครื่องคอมพิวเตอร์สำหรับงานประมวลผล แบบที่ 2 \*(จอขนาดไม่น้อยกว่า 18.5 นิ้ว) จำนวน1 เครื่อง งบประมาณ 30,000 บาท และแก้ไขคำชี้แจงโครงการใช้จ่ายเงินสะสมเทศบาล ประจำปีงบประมาณ 2558 งบประมาณ18,090,000 บาท ซึ่งการแก้ไขเปลี่ยนแปลงคำชี้แจงงบประมาณในครั้งนี้ เพื่อให้หน่วยงานสามารถที่จะดำเนินการจัดหาเครื่องมือเครื่องใช้เพียงพอสำหรับการปฏิบัติงาน และการแก้ไขเปลี่ยนแปลงรายละเอียดโครงการเพื่อเป็นไปตามพื้นที่จริงที่จะทำการก่อสร้าง อันจะก่อให้เกิดประโยชน์สูงสุดต่อประชาชน

 ดังนั้น คณะผู้บริหารงานเทศบาลนครขอนแก่น จึงขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาลประจำปีงบประมาณ 2558 รายละเอียดตามตารางเอกสารที่แนบท้ายนี้ เสนอต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 หมวด 4 ข้อ 29 “การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ที่ดินและสิ่งก่อสร้าง ให้เป็นอำนาจอนุมัติของสภาท้องถิ่น”

 จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาอนุมัติ ต่อไป

 ขอแสดงความนับถือ

 ธีระศักดิ์ ฑีฆายุพันธ์

 (นายธีระศักดิ์ ฑีฆายุพันธ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 7 เรื่องขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย

ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาล ประจำปีงบประมาณ 2558 มีสมาชิกท่านใดจะอภิปรายเชิญเลยค่ะ ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณครับท่านประธานสภาที่เคารพ ท่านผู้บริหารและท่านประธานชุมชน ผู้ที่ร่วมสังเกตการณ์ สิ่งที่ผมอยากเสนอเรื่องนี้คือเรื่องการแก้ไขจากสองเครื่องเป็นหนึ่งเครื่อง คำอธิบายโดยมีความเร็วสัญญาณนาฬิกาพื้นฐานไม่น้อยกว่า 3.0 GHz เป็นมีความเร็วสัญญาณนาฬิกาพื้นฐานไม่น้อยกว่า 3.4 GHz ซึ่งบางที ก็มีคุณสมบัติที่เพิ่มขึ้นแต่จำนวนลดลง แต่สิ่งที่ผมต้องอธิปรายคือการทำงานของเจ้าหน้าที่ซึ่งถ้าดูตามเอกสารที่แนบมา เป็นเรื่องที่เราได้อนุมัติเรียบร้อยแล้ว เกิดการผิดพลาดจากการส่งเอกสารไปพิมพ์เพื่อใช้งบประมาณการที่เราส่งไปพิมพ์ ไม่มีการตรวจตราให้เรียบร้อย ซึ่งเป็นสิ่งที่เจ้าหน้าที่ต้องตรวจเอกสารให้เรียบร้อยก่อนเกิดการผิดพลาด ต้องมาขออนุมัติสภา ซึ่งถ้าสภาไม่ได้เปิดประชุม แทนที่ท่านจะสามารถใช้เครื่องมือที่ท่านต้องการได้ก่อน หนึ่งเป็นการเสียประโยชน์ของผู้ใช้งาน สองต้องมาเสียเวลาของสภาแห่งนี้เพื่อมาขออนุมัติ ในการแก้ไขคำผิด คำพิมพ์ตก ถ้าท่านใส่ใจและละเอียดเรื่องแบบนี้ เทศบาลก็สามารถใช้เครื่องไม้เครื่องมือ ได้ทันทีเท่าที่ต้องการ ไม่ต้องมาขออนุมัติตั้งแต่ปีงบประมาณ 2559 คือตั้งแต่เดือนตุลาคม 2558 จนถึงปัจจุบันเป็นเวลาประมาณห้าเดือนท่านยังไม่ได้ใช้ของ ขอฝากท่านประธานสภาไปยังผู้บริหารและเจ้าหน้าที่ผู้เกี่ยวข้องให้ตรวจตราเรื่องแบบนี้ด้วยครับขอบคุณครับ

 **นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ค่ะมีสมาชิกท่านใดจะอภิปรายเพิ่มเติมอีกหรือไม่ค่ะ ถ้าไม่มีขอฝากถึงเจ้าหน้าที่ด้วยนะค่ะว่าท่านต้อง มีความละเอียดในการส่งเอกสารเพื่อขออนุมัติงบประมาณดังที่ท่านสมาชิกท่านปรมินทร์ ได้ให้คำแนะนำ ถ้าไม่มีสมาชิกท่านใดอภิปราย ดิฉันขอมติเลยนะค่ะ ท่านใดอนุมัติให้แก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาล ประจำปีงบประมาณ 2558 โปรดยกมือ (สมาชิกยกมือเป็นเอกฉันท์)

**มติที่ประชุม เป็นอันว่าที่ประชุมแห่งนี้มีมติอนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2559 และแก้ไขคำชี้แจงโครงการใช้จ่ายเงินสะสมเทศบาล ประจำปีงบประมาณ 2558**

**ระเบียบวาระที่ 8 เรื่องเสนอญัตติขออนุมัติเปลี่ยนแปลงคำชี้แจงงบประมาณรายจ่ายประจำปี**

 **งบประมาณ 2559**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเรียนเชิญท่านรองนายกฯจุลนพ

**นายจุลนพ ทองโสภิต รองนายกเทศมนตรีนครขอนแก่น**

เรื่อง เสนอญัตติขออนุมัติเปลี่ยนแปลงคำชี้แจงงบประมาณรายจ่ายประจำปีงบประมาณ 2559

เรียน ประธานสภาเทศบาลนครขอนแก่น

 ด้วยสำนักสวัสดิการสังคม เสนอญัตติขออนุมัติเปลี่ยนแปลงคำชี้แจงงบประมาณรายจ่ายประจำ ปีงบประมาณ 2559 หมวดค่าครุภัณฑ์ ครุภัณฑ์ไฟฟ้าและวิทยุ ประเภท เครื่องขยายเสียงและอุปกรณ์พร้อมค่าติดตั้ง งบประมาณตั้งจ่าย 323,500 บาท ประจำปีงบประมาณ 2559

 ฉะนั้น เพื่อให้สามารถดำเนินการตามระเบียบพัสดุได้ จึงขออนุมัติเปลี่ยนแปลงคำชี้แจงงบประมาณรายจ่าย ปรากฏตามบัญชีแก้ไขเปลี่ยนแปลงคำชี้แจงงบประมาณ 2559

 ในการเสนอญัตติต่อสภาในครั้งนี้ โดยถือปฏิบัติตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 หมวด 4 ข้อ 29 การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยนหรือเปลี่ยนแปลงสถานที่ก่อสร้างให้เป็นอำนาจของสภาท้องถิ่น

 จึงเรียนมาเพื่อโปรดพิจารณา และได้โปรดนำเสนอญัตตินี้ต่อสภาเทศบาลเพื่อพิจารณาอนุมัติต่อไป

 ขอแสดงความนับถือ

 ธีระศักดิ์ ฑีฆายุพันธ์

 (นายธีระศักดิ์ ฑีฆายุพันธ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะในระเบียบวาระที่ 8 อนุมัติให้เปลี่ยนแปลงคำชี้แจงงบประมาณรายจ่ายประจำปีงบประมาณ 2559 มีสมาชิกท่านใดจะอภิปรายค่ะ ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบพระคุณครับท่านประธานครับ ก็เป็นเรื่องเดิมนะครับแต่คนละสำนัก ก็ฝากเท่าที่ดูจำนวนเครื่องเพิ่มขึ้นแต่จำนวนเงินเท่าเดิมก็ไม่น่ามีปัญหาอะไร แต่ว่าฝากในเรื่องนี้คือฝากกำชับเจ้าหน้าที่ที่ดูแลเพราะ ถ้าอย่างนั้นก็เสียหายผลประโยชน์ของเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีสมาชิกท่านใดจะอภิปรายหรือไม่ถ้าไม่มีขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาท่านสมาชิกและท่านผู้มีเกียรติทุกท่านครับ ขอบคุณครับกับการเตือนเพื่อ ให้เกิดความรอบคอบ ถ้าจะไม่ตอบกับสมาชิกก็ถือว่าไม่ให้เกียรติ เพราะว่าสมาชิกใส่ใจถ้าเป็นปกติทั่วๆไป ก็มองว่าเป็นเรื่องเล็กเพราะถือว่าผิดพลาดกันได้ ก็อนุมัติแล้วก็ปล่อยให้ผ่านไป แต่ประเด็นการอภิปรายเพื่อให้ผู้รับผิดชอบมีความละเอียดรอบคอบให้มากกว่านี้ อย่าว่าแต่เอกสารสำคัญเช่นนี้เลยครับระบบในปกติประจำวันก็เกิดขึ้นอยู่เนื่องๆ ชื่อนายกฯ ก็เขียนผิดพิมพ์ผิด ร้ายกาจที่สุด เรียนนายธีระศักดิ์ ฑีฆายุพันธุ์ รองนายกเทศมนตรี เกิดขึ้นแล้วในเทศบาลนครขอนแก่น ประเด็นเหล่านี้เป็นประเด็นที่ต้องตอบสนองเพราะถือว่าไม่มีความรอบคอบ ของคนรับผิดชอบ การประชุม คทม. คณะผู้บริหารเทศบาลแต่ละครั้ง ผมชี้ประเด็นปัญหาขององค์กรขนาดใหญ่อยู่เสมอ การสื่อสารในแนวดิ่งเป็นปัญหา จากนายกเทศมนตรีที่ประกาศนโยบายจนถึงผู้ปฏิบัติขั้นตอนมันเยอะมาก กว่าจะถึงผู้ปฏิบัติ การสื่อสารไปอีกรูปแบบหนึ่ง ได้นายดีเก็บประเด็นครบ ก็สื่อสารได้ครบ ได้นายที่ขี้เกียจก็ไม่รู้จะพูดต่ออย่างไง ได้ทีมงานที่ไม่มีคุณภาพสิ่งที่พูดต่อก็ไม่ถึงผู้ปฏิบัติ เรายังมีปัญหาเรื่องการสื่อสารในแนวราบ ในกองเดียวกันคุยกันหรือเปล่า ผู้มีตำแหน่งกับผู้ไม่มีตำแหน่ง ผู้มีอำนาจกับผู้ไม่มีอำนาจเป็นเนื้อเดียวกันไหม การประสานงานข้ามกองสำนักเป็นอย่างไร การประสานงานข้ามโรงเรียนเป็นอย่างไร กระบวนการก็ยังคงเป็นปัญหา ดังนั้น เอกสารที่เกิดขึ้นเริ่มต้นจากกองสำนัก ที่รับผิดชอบ การตรวจทานในเบื้องต้นของกองสำนักตนเองรอบคอบเพียงพอหรือยัง เมื่อส่งไปแล้วยังกองวิชาการฯ กองวิชาการฯ ก่อนจะจัดพิมพ์ด้วยงานที่รับผิดชอบด้วยฝ่ายที่รับผิดชอบ ก่อนจะพิมพ์มีการตรวจด้วยกระบวนการอย่างไร การตรวจด้วยกองวิชาการฯ อย่างไรก็พลาดเพราะข้อมูลรายละเอียดมันเป็นเรื่อง ของแต่ละกองสำนัก ขั้นตอนที่สับสนก็คือการที่จะส่งไปจัดพิมพ์ กองวิชาการฯ ได้ส่งให้ยังกองสำนักเจ้าของเรื่อง ถ้ามีการส่งไปแล้วเจ้าของเรื่องจากกองสำนักนั้นๆ มอบให้ใครตรวจ ให้ผมหลับตานึกจินตนาการบุคลิก ของแต่ละคนถ้าหากเป็นคนที่ผมนึกยังไงก็พลาด เพราะเขาไม่มีความรอบคอบ และเมื่อส่งให้กองสำนักที่เป็นเจ้าของเรื่องตรวจทานแล้วส่งคืนกองวิชาการฯ เพื่อส่งพิมพ์ โรงพิมพ์พิมพ์ผิดอีกหรือไม่ก็ไม่ทราบ ทุกอย่าง ก็ผิดพลาดทุกขั้นตอน การยอมใช้เวลายาวๆในการพูดเรื่องนี้ เพื่อจะได้นำไปแก้ไขไปดำเนินการให้ถูกต้อง มอบรองนายกฯที่ดูแลแต่ละกองสำนัก ,มอบท่านปลัดฯ , รองปลัดฯ ที่รับผิดชอบต้องใส่ใจเรื่องแบบนี้ โดยเฉพาะผอ.สำนัก ผอ.กอง, ผอ.ส่วน รวมถึงผอ.โรงเรียน ก็ต้องใส่ใจเรื่องแบบนี้ ยังอีกมากมายที่เกิดขึ้น แต่มองบวกครับไม่มีข้อผิดพลาดเราจะเปลี่ยนแปลงหรือ ไม่มีการกระตุ้นไม่มีการเตือนกันเราจะมีพัฒนาการหรือ ถ้าไม่โกรธกันก็เอาสิ่งเหล่านี้เราบอกแล้วองค์กรนี้จะเป็นองค์กรการเรียนรู้ การเรียนรู้ไม่ใช่มาจากบุคลิกที่ต้องชมกันอย่างเดียว การเตือนกันคำเตือนมันไม่หวานหู เตือนแล้วบางคนไม่มีสติในการฟังก็จะมองว่าคำเตือนเป็นคำที่หยาบคาย ไม่มีกำลังใจกับการเตือนและไม่สามารถทำงานต่อได้ การมีบุคลิกที่เข็มแข็งกับการเรียนรู้ ก็แปลว่าต้องมีความมั่นคงทางด้านจิตใจด้วย ใครเตือนโชคดีว่ามองบวก โชคดีว่ามีใครเตือน วันหนึ่งวันที่ มันพลาดถึงขีดสุดถึงจะรู้ว่าเป็นเพราะไม่มีใครเตือน ฟังคำเตือนแบบมีสติ ฟังเพื่อพัฒนา ไม่มีใครเขาพูดถึง มาประจารณ์เพราะไม่มีการระบุตัวตนและบุคคล เขาก็พูดกว้างๆ เพื่อที่คนรับผิดชอบอย่างน้อยที่สุดก็รู้ด้วยสัญชาติญาณและรู้ด้วยความรับผิดชอบว่าเป็นเรื่องของเรา เราเองก็จะสอนกันเตือนกันเพื่อจะได้ไม่หลุดไม่หลง ดังนั้นในวันนี้ขอบคุณ กับความพยายาม จริงๆไม่จำเป็นต้องลุกขึ้นมาอภิปรายรอบสองก็ได้ เพราะมันเหมือนกรณีญัตติที่แล้ว แต่ท่านยังคงขึ้นมาอภิปรายเพื่อที่จะชี้และก็ย้ำว่าข้อผิดพลาดแบบนี้มีคนเขาใส่ใจ เพราะเป็นการบ่งบอกบุคลิกขององค์กรที่มีขีดความสามารถ องค์กรที่ไม่มีขีดความสามารถก็จะเกิดแบบนี้แบบพร่ำเพรื่อ แต่ถ้าเป็นองค์กรที่มีการเปลี่ยนแปลงที่ดีถ้าประกาศเป็นองค์กรแบบสมสมัยต้องมีการพัฒนาและปรับปรุงตัวเองอยู่เสมอ องค์กรแห่งการเรียนรู้ก็ต้องรับมาและมีการปรับปรุงเรียนรู้อยู่เสมอ ถ้ารับมาแล้วไม่มี การเปลี่ยนแปลงก็แปลว่ายังล้าหลัง ณ วันนี้วันที่เราบอกว่าองค์กรนี้ก้าวทะยานไปสู่องค์กรที่เป็นองค์กร ชั้นแนวหน้า เมื่อก้าวย่างออกแต่ละครั้งคนต้องให้การยกย่องและนับถือ แต่ถ้ามีบุคลิกแบบนี้ ด้วยวิธีการเดิมๆและมีข้อผิดพลาดเดิมๆการประกาศเหล่านั้นก็ต้องกลืนคำพูดกลืนน้ำลายตนเอง ผมก็หวังเป็นอย่างยิ่ง กรณีนี้ประเด็นนี้อาจจะไม่ใหญ่นักสำหรับสายตาบางท่านอาจคิดว่าไม่ใช่เรื่องสำคัญ สำหรับผมถือเป็นเรื่องสำคัญมาก ถ้ามีคนที่บุคลิกที่ดีๆแบบนี้เกิดขึ้นมากมาย ก็จะมีความสมบรูณ์ ก็รับเอาคำแนะนำคำตักเตือนของท่านสมาชิกเพื่อส่งต่อผู้รับผิดชอบเพื่อจะได้พัฒนาตนเองครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีสมาชิกท่านใดที่จะอภิปรายอีกหรือไม่ค่ะ ค่ะก็ต้องขออนุญาตฝากทุกสำนัก/กอง ด้วย นะค่ะ บางครั้งก็ถือว่าเป็นสาระสำคัญ ในการส่งเอกสารถึงสมาชิกสภาเทศบาล ซึ่งท่านก็ส่งครบทุกคนแม้นกระทั่งท่านที่เสียชีวิตไปแล้ว ก็ขอฝากด้วยนะค่ะเพราะว่าท่านยังทำแบบเดิมๆอยู่ค่ะ ค่ะมีท่านสมาชิกท่านใด จะอภิปรายอีกหรือไม่ ถ้าไม่มีสมาชิกท่านใดอภิปราย ดิฉันจะขอมติเลยนะค่ะ ท่านใดอนุมัติให้เปลี่ยนแปลงคำชี้แจงงบประมาณรายจ่ายประจำปีงบประมาณ 2559 โปรดยกมือ (สมาชิกยกมือเป็นเอกฉันท์)

**มติที่ประชุม เป็นอันว่าที่ประชุมแห่งนี้มีมติอนุมัติให้เปลี่ยนแปลงคำชี้แจงงบประมาณรายจ่ายประจำปีงบประมาณ 2559**

**ระเบียบวาระที่ 9 เรื่องญัตติขออนุมัติต่อสัญญากู้เบิกเงินเกินบัญชีเพื่อใช้เป็นทุนหมุนเวียน**

 **ในการรับจำนำ**

**นายจุลนพ ทองโสภิต รองนายกเทศมนตรีนครขอนแก่น**

เรื่อง ญัตติขออนุมัติต่อสัญญากู้เบิกเงินเกินบัญชีเพื่อใช้เป็นทุนหมุนเวียนในการรับจำนำ

เรียน ประธานสภาเทศบาลนครขอนแก่น

 ข้าพเจ้าขอเสนอญัตติขอรับความเห็นชอบให้สถานธนานุบาลเทศบาลนครขอนแก่น2 ต่อสัญญากู้เงินเกินบัญชีเพื่อใช้เป็นทุนหมุนเวียนในการรับจำนำ ต่อสภาเทศบาลนครขอนแก่น

 ตามที่สถานธนานุบาลแห่งที 2 เทศบาลนครขอนแก่น ได้กู้เบิกเงินเกินบัญชีจากธนาคารเพื่อการเกษตรและสหกรณ์การเกษตร ให้สถานธนานุบาลใช้เป็นทุนหมุนเวียนในการรับจำนำ วงเงิน 30,000,000 บาท (สามสิบล้านบาทถ้วน) ซึ่งจะครบกำหนดชำระภายในวันที่ 30 กันยายน 2559 อันใกล้นี้

 ณ วันที่ 22 ธันวาคม 2558 สถานธนานุบาลได้ใช้เงินกู้เบิกเกินบัญชีแล้ว จำนวน 25,000,000 บาท คงเหลือวงเงินที่ใช้ได้ 5,000,000 บาท

 ตามนัยหนังสือ สำนักงาน จ.ส.ท. กรมส่งเสริมการปกครองท้องถิ่น ที่ มท 0801.5/ว147 ลงวันที่ 28 กรกฎาคม 2546 ข้อ 4 ความว่า การทำสัญญาเบิกเงินเกินบัญชีกับธนาคารพาณิชย์ โดยมีอายุสัญญาครั้งละ 1 ปี และให้สามารถต่ออายุสัญญาได้ 4 ครั้ง และเมื่อรวมระยะเวลาที่จะต้องส่งคืนเงินต้นทั้งหมด นับตั้งแต่การทำสัญญาครั้งแรกแล้ว จะต้องไม่เกิน 5 ปี

 เนื่องจากสัญญาเงินกู้เบิกเกินบัญชีจะครบ 5 ปี ในวันที่30 กันยายน 2559 นี้ เพื่อให้การดำเนินงานของสถานธนานุบาล เป็นไปอย่างมีประสิทธิภาพและสามารถช่วยเหลือประชาชนที่ได้รับความเดือดร้อนเรื่องการเงินได้อย่างทั่วถึง จึงขออนุมัติกู้เบิกเงินเกินบัญชีจากธนาคาร ธกส.สาขาขอนแก่น เพื่อให้สถานธนานุบาล เทศบาลนครขอนแก่น 2 ใช้เป็นทุนหมุนเวียนในการรับจำนำ วงเงิน 30,000,000 บาท (สามสิบล้านบาทถ้วน) โดยใช้หลักทรัพย์ค้ำประกันเดิม

 จึงเรียนมาเพื่อโปรดนำเรื่องขอกู้เบิกเงินเกินบัญชีเพื่อใช้เป็นทุนหมุนเวียนในการรับจำนำเสนอต่อสภาเทศบาลนครขอนแก่น เพื่อขอความเห็นชอบจักเป็นพระคุณยิ่ง

 ขอแสดงความนับถือ

 ธีระศักดิ์ ฑีฆายุพันธ์

 (นายธีระศักดิ์ ฑีฆายุพันธ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 9 เรื่อง ญัตติขออนุมัติต่อสัญญากู้เบิกเงินเกินบัญชีเพื่อใช้เป็นทุนหมุนเวียนในการรับจำนำ มีท่านใดจะอภิปรายอีกหรือไม่ถ้าไม่มีสมาชิกท่านใดอภิปรายดิฉันจะขอมติเลยนะค่ะ ท่านใดอนุมัติ ให้ต่อสัญญากู้เงินเกินบัญชีเพื่อใช้เป็นทุนหมุนเวียนในการรับจำนำ โปรดยกมือ (สมาชิกยกมือเป็นเอกฉันท์)

**มติที่ประชุม เป็นอันว่าที่ประชุมแห่งนี้มีมติอนุมัติให้ต่อสัญญากู้เงินเกินบัญชีเพื่อใช้เป็นทุนหมุนเวียน ในการรับจำนำ**

**ระเบียบวาระที่ 10 เรื่องญัตติรายงานผลการติดตามและประเมินแผนพัฒนาเทศบาลนครขอนแก่น**

 **ประจำปีงบประมาณ พ.ศ. 2558**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ขอเรียนเชิญคุณมานพ เสนอญัตติรายงานต่อสภาค่ะ

**นายมานพ หวังสวัสดิ์โอฬาร สมาชิกสภาเทศบาลนครขอนแก่น**

กราบเรียนท่านประธานสภาท่านผู้บริหาร ท่านสมาชิกผู้ทรงเกียรติ และท่านผู้เข้าร่วมสังเกตการณ์ ที่เคารพครับ

เรื่อง ญัตติรายงานผลการติดตามและประเมินแผนพัฒนาเทศบาลนครขอนแก่น ประจำปีงบประมาณ พ.ศ. 2558

เรียน ประธานสภาเทศบาลนครขอนแก่น

 ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 ได้กำหนดให้องค์กรปกครองส่วนท้องถิ่นแต่งตั้งคณะกรรมการติดตามและประเมินผลแผนพัฒนาเทศบาลขึ้นมาชุดหนึ่ง ประกอบด้วยบุคคลจากหลายฝ่าย อาทิ ผู้ทรงคุณวุฒิจากมหาวิทยาลัยขอนแก่น สมาชิกสภาเทศบาลและผู้แทนชุมชน โดยข้าพเจ้านายมานพ หวังสวัสดิ์โอฬาร สมาชิกสภาเทศบาลนครขอนแก่น ได้รับการแต่งตั้ง เป็นคณะกรรมการติดตามและประเมินผลแผนพัฒนาเทศบาลนครขอนแก่น ตามคำสั่งเทศบาลนครขอนแก่น ที่ 649/2558 ลงวันที่ 30 มีนาคม 2558 ข้าพเจ้าจึงขอเป็นตัวแทนคณะกรรมการ รายงานผลการติดตามและประเมินผลแผนพัฒนาเทศบาลนครขอนแก่น ประจำปี2558 ต่อสภาเทศบาลนครขอนแก่น ดังนี้

 คณะกรรมการติดตามและประเมินผลแผนพัฒนาเทศบาลนครขอนแก่น ได้ประชุมร่วมกันเพื่อกำหนดกรอบแนวทางและดำเนินการติดตามประเมินผลสรุปได้ดังนี้

การประชุมคณะกรรมการติดตามและประเมินผลแผนพัฒนาเทศบาลนครขอนแก่น ครั้งที่ 1/2558 เมื่อวันที่ 9 เมษายน พ.ศ.2558 ได้กำหนดแนวทางวิธีการติดตามและประเมินผลแผนพัฒนาเทศบาลนครขอนแก่น ซึ่งมีข้อสรุปร่วมกันในแนวทางดังนี้ คือ จัดทำแบบฟอร์มการประเมินรายโครงการ และคณะกรรมการติดตามและประเมินผลแผนพัฒนาเทศบาลนครขอนแก่น คัดเลือกโครงการเด่นตามราย 10 ยุทธศาสตร์ พิจารณาเพื่อให้ข้อเสนอแนะ และสรุปผลการประเมินในภาพรวมตามหนังสือกระทรวงมหาดไทย เรื่องแนวทางและหลักเกณฑ์การจัดทำและประสานแผนพัฒนาสามปี (พ.ศ.2558-2560) ขององค์กรปกครองส่วนท้องถิ่น ลงวันที่ 22 พฤศจิกายน พ.ศ.2556

**โดยมีวัตถุประสงค์**

1.เพื่อติดตามผลและนำผลการดำเนินโครงการ โดยไม่รวมโครงการจัดซื้อวัสดุ ครุภัณฑ์

รายงานต่อคณะกรรมการติดตามและประเมินผลแผนพัฒนาเทศบาลนครขอนแก่น นำไปเสนอความเห็นขอบ ต่อสภาเทศบาล และผู้บริหารเทศบาลนครขอนแก่นอนุมัติและประกาศให้ประชาชนทราบ

2.เพื่อเป็นข้อมูลของหน่วยงานตามยุทธศาสตร์/เป้าประสงค์/ตัวชิ้วัด (KPI) เทศบาลนครขอนแก่นนำไปต่อยอดในปีงบประมาณต่อไป

 ผลการติดตามและประเมินผลแผนพัฒนาเทศบาลนครขอนแก่น ประจำปี 2558 (ข้อมูล ณ วันที่ 26 พฤศจิกายน 2558) มีรายละเอียดสรุปได้ดังนี้

 พันธกิจ ที่ 1 พัฒนาศักยภาพนครขอนแก่นเพื่อเป็นศูนย์กลางทางเศรษฐกิจและวัฒนธรรม จำนวน 25โครงการ อนุมัติงบประมาณ 25 โครงการ ลงนามสัญญา 24 โครงการ และเบิกจ่ายงบประมาณแล้วเสร็จ 23 โครงการ

 พันธกิจ ที่ 2 พัฒนาโครงการสร้างพื้นฐานและสิ่งแวดล้อมให้เป็นนครที่น่าอยู่ในระดับสากล จำนวน 139 โครงการ อนุมัติงบประมาณ 96 โครงการ ลงนามสัญญา 52 โครงการ และเบิกจ่ายงบประมาณแล้วเสร็จ 18 โครงการ

 พันธกิจ ที่ 3 พัฒนาคุณภาพชีวิตและทุนทางสังคมให้เป็นสังคมที่เอื้ออาทรและพร้อมต่อการพัฒนาจำนวน 136 โครงการ อนุมัติงบประมาณ 128 โครงการ ลงนามสัญญา 113 โครงการ และเบิกจ่ายงบประมาณแล้วเสร็จ 107 โครงการ

 พันธกิจ ที่ 4 พัฒนาขีดความสามารถขององค์กรในการบริหารงานท้องถิ่น จำนวน 212 โครงการ อนุมัติ งบประมาณ 192 โครงการ ลงนามสัญญา 176 โครงการ และเบิกจ่ายงบประมาณแล้วเสร็จ 144 โครงการ

 จากการดำเนินงานโครงการตามแผนพัฒนา 3 ปี (พ.ศ.2558-2560) มีจำนวนทั้งหมด 512 โครงการ ปรากฏว่า ปีงบประมาณ 2558 ได้ดำเนินการอนุมัติงบประมาณ 441 โครงการ ลงนามสัญญา 365 โครงการ และเบิกจ่ายงบประมาณ 292 โครงการ

 งบประมาณที่ตั้งไว้เพื่อดำเนินการ (งบเทศบาล) ตามแผนพั ฒนา 3 ปี (พ.ศ.2558-2560) ทั้งหมด 697,690,460 บาท (หกร้อยเก้าสิบเจ็ดล้านหกแสนเก้าหมื่นสี่ร้อยหกสิบบาทถ้วน)ซึ่งได้อนุมัติงบประมาณ 391,426,386 บาท (สามร้อยเก้าสิบเอ็ดล้านสี่แสนสองหมื่นหกพันสามร้อยแปดสิบหกบาทถ้วน) งบประมาณในการลงนามสัญญา 210,092,006.76 บาท (สองร้อยสิบล้านเก้าหมื่นสองพันหกบาทเจ็ดสิบหกสตางค์) และงบประมาณในการเบิกจ่ายจำนวนทั้งสิ้น 134,166,574.38 บาท (หนึ่งร้อยสามสิบสี่ล้านหนึ่งแสนหกหมื่นหกพันห้าร้อยเจ็ดสิบสี่บาทสามสิบแปดสตางค์)

 การพิจารณาผลการดำเนินโครงการตามแผนพัฒนาเทศบาลนครขอนแก่น ประจำปี งบประมาณ 2558 คณะกรรมการติดตามและประเมินผล จึงขอเสนอข้อคิดเห็นและข้อเสนอแนะไว้กับเทศบาลนครขอนแก่น ดังนี้

 **1.โครงการก่อสร้างภายในโรงเรียนสังกัดเทศบาล**

 -ควรจัดประชุมระหว่างสำนักการช่างกับผู้บริหารโรงเรียน เพื่อปรึกษาหารือเกี่ยวกับการก่อสร้าง

 -มีการจัดทำรายงานการประชุมเพื่อแสดงรายละเอียดของงบประมาณ วัตถุประสงค์การจัดทำแผน และจัดลำดับความสำคัญ ความเร่วด่วนของโครงการ

 **2.โครงการคนขอนแก่นหัวใจไร้มลพิษ(low carbon city)**

-ควรมีการศึกษาข้อมูลเพิ่มเติม เพื่อมุ่งเน้นการกระตุ้นอุตสาหกรรมขนาดใหญ่ หรือโรงงานต่างๆ เกี่ยวกับการลดปริมาณก๊าซคาร์บอนไดออกไซด์ ซึ่งจะทำให้เห็นผลในเชิงรูปธรรมมากกว่า

 -ควรศึกษาข้อมูลว่า แหล่งที่ปล่อยก๊าซคาร์บอนไดออกไซด์ในเขตเทศบาล คือ แหล่งใด และจะมีช่องทางใดในการเข้าไปบริหารจัดการ

 -ควรมีการออกระเบียบควบคุมและการให้การสนับสนุนกลุ่มเป้าหมายขนาดใหญ่เช่น โรงงานอุตสาหกรรม ถ้าหากสามารถลดการปล่อยก๊าซคาร์บอนไดออกไซด์ได้

 **3.การปลูกต้นไม้เพื่อดูดซับก๊าซคาร์บอนไดออกไซต์**

 -ต้องมีโครงการระยะยาวเพื่อกำหนดค่าเป้าหมาย เช่น อีก 10 ปี ข้างหน้าจะมีปริมาณการดูดซับก๊าซคาร์บอนไดออกไซต์เพิ่มขึ้นได้อีกเท่าไหร่

 -ควรมีหลักสูตรการอนุรักษ์ธรรมชาติและสิ่งแวดล้อมในแต่ละโรงเรียนสังกัดเทศบาล เพื่อเป็นการอบรมปลูกจิตสำนึกให้กับเด็กและเยาวชนในระยะยาวอย่างต่อเนื่อง

 **4. การประชุมต่างๆที่จัดในเทศบาล**

 -ควรสร้างวัฒนธรรมในการบริการตัวเองสำหรับการเข้าประชุม โดยการให้บุคลากรของเทศบาลนำแก้วน้ำมาเอง และมีการตั้งจัดให้บริการน้ำดื่มหรือขนม

 -การส่งเอกสารในการประชุมนั้น ไม่ต้องถ่ายเอกสารแจก แต่เปลี่ยนเป็นการส่งเอกสารแบบเล็กทรอนิกส์

 **5.โครงการกองทุนตั้งตัว**

 -ควรมีการพัฒนาคุณภาพสินค้าก่อนเป็นอันดับแรก และพัฒนาบรรจุภัณฑ์ให้มีความเหมาะสม กับคุณภาพของสินค้า

 -ควรมีการพัฒนาสินค้าวิสาหกิจชุมชนให้กลายเป็นของฝาก OTOP (ระดับห้าดาว)

 -เทศบาลต้องมีการจัดเตรียมด้านการตลาดให้กับกลุ่มวิสาหกิจชุมชนต่างๆ

 -ควรให้มีการทำวิจัยอย่างต่อเนื่อง และมีกลไกที่จะนำข้อเสนอแนะแนวทางการพัฒนาไปสู่การดำเนินงานอย่างแท้จริงรวมไปถึงการส่งผลวิจัยให้กับผู้ประกอบการด้วย

 **6.การอบรมแนวทางการพัฒนาชุมชนในเขตเทศบาลนครขอนแก่น**

 ควรมีการศึกษาดูงานในพื้นที่ที่มีแหล่งเรียนรู้อันก่อให้เกิดประโยชน์และสอดคล้องกับความต้องการของชุมชนให้มากที่สุด ทั้งนี้เพื่อให้เกิดประสิทธิภาพ สามารถที่จะวัดผลและประเมินผลในเชิงปริมาณ เชิงคุณภาพ ได้ด้วย

 **7.การจัดระเบียบการตั้งวางจำหน่ายสินค้าภายในเขตเทศบาลนครขอนแก่น**

 -ควรมีการจัดแบ่งพื้นที่และแยกประเภทของร้านค้าให้ชัดเจน

 -ควรคำนึงถึงพื้นที่จอดรถ โดยมีการใช้แผงเหล็กกั้น และมีการจัดระเบียบ ดูแลความสะอาด ตลอดจนการประสานงานร่วมกับโรงเรียนเพื่อให้เกิดความเป็นระเบียบเรียบร้อย

 -ควรดำเนินการสำรวจและลงทะเบียนผู้ประกอบการรถเข็น หาบเร่

 -ควรมีการจัดมาตรการป้องกันในจุดที่ทศบาลผ่อนผัน เช่น ถนนหน้าเมือง ฯลฯ เพื่อไม่ทำให้มีร้านค้าขยายวงกว้างออกไปเรื่อยๆ โดยเจ้าหน้าที่เทศกิจจะต้องเข้าไปตรวจสอบ เพื่อทำให้เกิดความเท่าเทียมและ เสมอภาคกัน

 **8.การป้องกันและระงับอัคคีภัยภายในเขตเทศบาลนครขอนแก่น**

 -ควรเพิ่มหัวรับน้ำดับเพลิงหรือประปาหัวแดง และอุปกรณ์ดับเพลิงภายในชุมชน เพื่อระงับเหตุที่ จะเกิดขึ้นในพื้นที่ขนาดเล็กที่รถดับเพลิงไม่สามารถเข้าถึงได้

 -ควรมีการกำหนดมาตรการตรวจสอบความพร้อมในเรื่องอุปกรณ์และความพร้อมในการออกไประงับเหตุ เช่น ตรวจสอบในจุดเสี่ยงต่างๆ กลุ่มอาคารห้องเช่าที่แออัด

 -ควรเตรียมมาตรการป้องกันและระงับอัคคีภัยในอาคารที่อยู่อาศัยที่มีลักษณะเป็นตึกสูง

 **9.โครงการแถลงข่าวการดำเนินกิจกรรมของเทศบาลนครขอนแก่น**

 -การประชาสัมพันธ์ผ่านทาง Social media ควรจะต้องพยายามหาเครือข่ายที่เป็นองค์กรใหญ่ๆ ที่สามารถกระจายข่าวต่อไปได้

 -การเขียนข่าวลงใน Social media ควรมีความกระซับ ลงเฉพาะเนื้อหาสาระสำคัญ และเลือกเฉพาะรูปภาพที่เด่น ๆ มาลง โดยต้องระบุเป้าหมายในการประชาสัมพันธ์ให้ชัดเจน ตลอดจนควรแยกการประชาสัมพันธ์ภารกิจของเทศบาลกับงานส่วนตัวของนายกเทศมนตรีออกจากกัน

 **10.โครงการที่เกี่ยวข้องกับประชาชนโดยตรง**

 -ควรจัดทำเอกสารประชาสัมพันธ์และแจ้งให้ประชาชนได้รับทราบ ยกตัวอย่างเช่น กรณีการก่อสร้างถนนท่อระบายน้ำ ฯลฯ ภายในชุมชน ซึ่งถ้าหากบริษัทผู้รับเหมาทำงานไม่ดี คนในชุมชนก็จะได้ช่วยเป็นหูเป็นตาให้กับเทศบาลได้

 -โครงการใหญ่ๆ ที่ใช้งบประมาณเกินกว่าสิบล้านบาท ควรจะต้องมีการประเมินผลโครงการในเชิงลึกว่าจะทำอะไร ผลที่ได้เป็นอย่างไร ประชาชนจะได้รับประโยชน์อะไร โดยจะต้องประเมินทั้งก่อนและหลังการดำเนิน โครงการว่าเกิดประสิทธิภาพประสิทธิผลมากน้อยเพียงใด ซึ่งจะมีตัวชี้วัด และเป้าประสงค์ที่ชัดเจน

**11. การสื่อสารสาธารณะ**

 การสื่อสารระหว่างเทศบาลกับประชาชนและองค์กรอื่นๆ นั้น มีการสื่อสารที่หลากหลายรูปแบบ ไม่ว่าจะเป็นเชิงข้อมูล การแจ้งข่าวประชาสัมพันธ์ การร้องเรียน ฯลฯ ซึ่งจะมีเป้าหมายที่แตกต่างกันไป ไม่ว่าจะ เป็นบุคลากรภายในองค์กร หรือประชาชนทั่วไป หรือในระดับประเทศตลอดจนในระดับนานาชาติ ควรมีความชัดเจนในภารกิจของผู้รับผิดชอบ ทั้งนี้เพื่อให้เกิดประสิทธิภาพประสิทธิผลตามป้าหมายที่วางไว้

  **12.โครงการที่ได้รับการอนุมัติงบประมาณผ่านจากสภาเทศบาล**

 - ต้องมีการบริหารการเงินที่ดี

 - ต้องมีการควบคุมการดำเนินงานเพื่อไม่ให้เกิดความล่าช้า (ข้ามปีงบประมาณ) ซึ่งถ้าหากเกิดความผิดพลาด ไม่ว่าจะเป็นกรณีที่ไม่ได้ดำเนินหรือดำเนินการล่าช้า ควรมีการรายงานชี้แจงเพื่อนำเสนอผู้บริหารและ สภาเทศบาลต่อไป

ข้าพเจ้าขอรายงานผลการติดตามและประเมินผลแผนพัฒนาเทศบาลนครขอนแก่น ประจำปี 2558

ต่อสภาเทศบาลนครข่อนแก่น เพื่อโปรดทราบ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ท่านสมาชิกสภาเทศบาลได้รายงานผลการติดตามและประเมินแผนพัฒนาเทศบาลนครขอนแก่น ประจำปีงบประมาณ พ.ศ.2558 มีสมาชิกท่านใดจะอภิปรายไหมค่ะ ถ้าไม่มีขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานท่านสมาชิกครับ คงเป็นประเด็นสอบถามเพื่อผมจะได้ปรับปรุงตัวเองในคำแนะนำเรื่อง Social media มีบอกว่าควรแยกให้ออกระหว่างภารกิจนายกฯและเรื่องส่วนตัวของนายกฯ ประเด็นก็คือการลงเรื่องงานส่วนตัวของนายกฯหมายถึงอะไร เพราะผมจะได้นำไปปรับปรุงและแก้ไข ผมให้พนักงานติดตามตัวผมไม่เคยเรียกใช้ส่วนตัว การได้รับเชิญจากสาธารณะและการที่ถูกเชิญไปเปิดงานต่างๆเขาเชิญในนามนายกฯทุกครั้ง แล้วเรื่องงานส่วนตัวของนายกฯ กรุณาให้แนะนำด้วยครับผมและทีมงานจะได้นำไปปรับปรุงและแก้ไขครับขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 เป็นประเด็นที่ท่านนายกฯเรียนถามคณะกรรมการนะค่ะ คณะกรรมการติดตามและประเมินผล เรียนเชิญท่านธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพท่านสมาชิกผู้ทรงเกียรติ ผมนายธนภณ กิตติวิมลชัย สมาชิกสภาเทศบาลนครขอนแก่น เป็นประธานคณะกรรมการติดตาม ได้ประชุมในการทำหน้าที่ส่วนของการติดตามและประเมินผลแผนเทศบาลนครขอนแก่นหลายครั้งครับในทุกครั้งที่มีการประชุมก็มีเรื่องต่างๆนาๆ เนื่องจากองค์ประกอบของคณะกรรมการติดตามและประเมินผลแผนเทศบาลนครขอนแก่นมีจากหลายภาคส่วน องค์ประกอบของคณะกรรมการมาจากหลากหลาย คณะกรรมการก็มีทัศนคติในมุมมองของการปฏิบัติหน้าที่ในแต่ละเรื่องแตกต่างกันไป เนื่องจากมีคณะกรรมการบางท่านได้มีข้อเสนอแนะในประเด็นนี้ด้วยเหตุผลของทัศนคติของท่านว่าการปฏิบัติหน้าที่ในเรื่องบางเรื่องไม่ใช่เป็นภารกิจของเทศบาลครับ ซึ่งในฐานะของคณะกรรมการโดยรวมจำเป็นต้องประชุม สรุปเพื่อรายงานว่าในทัศนคติบางเรื่องของเขาไม่ใช่ภารกิจของเทศบาล เช่น ภารกิจไปเป็นประธานพิธีงานมงคลสมรส การไปเป็นประธานกล่าวอวยพรหรือเป็นอะไรก็ตามครับ ไม่ใช่ภารกิจของเทศบาลในฐานะนายกเทศมนตรีครับ นี้คือทัศนคติของคณะกรรมการแล้วประกอบกับ ที่เขาพบเห็นและมีการแลกเปลี่ยนกันในประเด็นนี้ ก็เนื่องจากเขาเห็นในงานลักษณะประเด็นอย่างนี้ ถ้ามีบ้างไม่เป็นไรครับแต่เขาบอกว่ามีมากกว่างานอย่างอื่นด้วยซ้ำไปครับ นี้คือข้อทัศนคติของคณะกรรมการบางท่านนะครับเรียนท่านประธานไปยังท่านนายกฯ ซึ่งคณะกรรมการไม่สามารถที่จะบอกว่าไม่ใช่มันเป็นความเข้าใจของเขา มีข้อเสนอแนะมาในการประเมินแผนเทศบาลนครขอนแก่นต่อเนื่อง Social media ในการประชาสัมพันธ์กิจกรรมเทศบาลนครขอนแก่นครับขอบคุณมากนะครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ขอเรียนท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ถ้าเป็นเรื่องทัศนคติผมเข้าใจได้ ถ้าเป็นทัศนคติของคนบางคนผมก็เข้าใจได้ แต่ที่ผมแปลกใจก็คือ คนของเราที่อยู่กับเขาถ้าแยกไม่ออกเหมือนเขาก็เป็นเรื่องที่น่าผิดหวังภารกิจของเทศบาล กับภารกิจนายกเทศมนตรี หรือนายธีระศักดิ์ โดนเชิญไปงาน เชิญไปเพราะมีตำแหน่งนายกเทศมนตรี ถ้านายธีระศักดิ์ เป็นคนธรรมดา ใครเขาจะเชิญ เป็นประธาน เป็นเพราะเขาเห็นคุณค่าเกียรติและตำแหน่งเขาจึงเชิญ ในตำแหน่งนายกเทศมนตรี งานนั้นดีต่อภาพลักษณ์บางคนอาจจะมองว่าเป็นภาพลักษณ์ส่วนตัว แต่ผมขึ้นไปทุกครั้งเขาไม่ได้พูดว่านายธีระศักดิ์ ฑีฆายุพันธุ์ ขอเชิญกล่าว แต่นายธีระศักดิ์ ฑีฆายุพันธุ์ นายกเทศมนตรี ขึ้นไปกล่าว เขาให้เกียรติต่อตำแหน่ง ไม่ได้ให้เกียรติต่อส่วนบุคคล แล้วโดยเฉพาะอย่างยิ่งผมถือว่าเป็น คำกล่าวหาว่าออกงานพวกนี้มากกว่างานปกติทั่วไปด้วยซ้ำ ผมก็จะมองเป็นการกล่าวหาครับ ผมเองแยกแยะออกปฏิสัมพันธ์ โดยเฉพาะอย่างยิ่งประกาศนโยบายของเทศบาล การทำงานต่อจากนี้ไปองค์กรเราเล็กเกินไปในการแก้ไขปัญหาสาธารณะ และการตอบสนองความต้องการของภาคประชาชน วิธีการทำงานของเทศบาลต่อจากนี้ไปคือการถักทอเครือข่าย เครือข่ายมากมายแล้วเครือข่ายเหล่านั้นเราน่าประสบผลสำเร็จและได้การยอมรับจากเขา และเครือข่ายเหล่านี้ไม่ใช่เพียงเขามาร่วมกับเราเราต้องไปร่วมกับเขา การให้เกียรติก็มีมามีไปเพื่อให้ปฏิสัมพันธ์มันสามารถเดินต่อด้วยกันได้ ผมรับเอาคำแนะนำว่าเป็นทัศนคติแต่ผมจำเป็นต้องใช้โอกาสนี้เรียนชี้แจง ถ้าเป็นงานส่วนตัวผม เช่น กินข้าวกับครอบครัว งานเซ็งเม็งของครอบครัว งานที่เป็นส่วนตัวผมไม่มีวันที่จะโพสต์ลง แต่การออกไปทุกครั้งผมพิจารณาแล้วผมได้รับเชิญ ในตำแหน่งนายกเทศมนตรี แล้วการออกไปแต่ละครั้ง ผมระมัดระวังภาพลักษณ์ของตัวเองไปงานก็รีบไปเสร็จงานก็รีบกลับ ไม่พยายามใช้ตำแหน่งขณะที่ไปปรากฏตัวเป็นตำแหน่งนายกฯ เพื่อทำกิจอื่นใดให้เขารู้สึกว่าทำให้ตำแหน่งนี้ต้องเสียหายผมก็อยาก จะเรียนและรายงานที่ประชุมทราบว่าผมให้ความเคารพกับตำแหน่งนี้และผมรู้สึกว่าตำแหน่งนี้เป็นตำแหน่งที่มีค่าและทรงเกียรติผมระมัดระวังดูแลไม่ให้ตำแหน่งนี้ต้องเสียหาย เกียรติภูมิที่สะสมมากับตำแหน่งนายกเทศมนตรีพยายามให้รอบคอบไม่ให้เสียหายในยุคของผม ดังนั้นก็ขอบคุณกับข้อเสนอแนะและผมก็กำชับกับทีมงานและผมก็จะรอบคอบในการที่จะดำเนินการต่อไป แต่ต้องชี้แจงว่าผมไปงานเหล่านั้นผมก็ชัดเจน อยากจะยืนยันว่าทุกงานอย่าว่าแต่งานแต่ง แม้กระทั่งงานศพ นายธีระศักดิ์ ได้รับเชิญทุกคนจะเขียนหน้าซองว่านายกเทศมนตรี แล้วเชิญนายกเทศมนตรีเป็นประธาน ดังนั้นภารกิจเทศบาลและภารกิจนายกเทศมนตรี ในบางครั้งบางคราวมันรวมกันได้ ผมยอมรับว่าถ้าไม่ใช่กิจภารกิจเทศบาลไม่ควรโพสต์ แต่จะขอร้องว่าในกรณีภารกิจนายกเทศมนตรีมันสืบเนื่องกับตำแหน่งนายกเทศมนตรี บางครั้งก็สามารถรวมกันได้ ขออนุญาตชี้แจงเพื่อ ให้เกิดความเข้าใจนะครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะขอเรียนเชิญท่านธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาท่านสมาชิกผู้ทรงเกียรติ พ่อแม่พี่น้องผู้เข้าร่วมสังเกตการณ์ประชุม ที่จำเป็นต้องลุกขึ้นมาตอบ ในมุมหนึ่งผมก็มีความเห็นไม่ต่างจากนายกเทศมนตรีนะครับ แต่ในฐานะของการประชุมที่เป็นองค์คณะ ผมเองก็ไม่สามารถใช้ตำแหน่งของประธานคณะกรรมการมันมีทัศนคติ ของคณะกรรมการไม่ใช่ท่านเดียวก็เลยมีปรากฏในรายงาน ผมก็ถือโอกาสนี้เรียนให้ทราบว่า ถ้ามีการประชุมคณะกรรมการในคราวต่อไปผมจำเป็นต้องเอาข้อคิดเห็นลักษณะนี้ไปแลกเปลี่ยนเพื่อสร้างความเข้าใจ ให้ตรงกัน เขามีเหตุผลของส่วนของการข้อเสนอแนะนี้อยู่ครับก็เป็นประการนี้ทัศนคติจากหลายอาชีพ จากหลายบุคคลขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ในระเบียบวาระที่ 10 มีท่านสมาชิกท่านใดจะอภิปรายไหมค่ะ ถ้าไม่มีสมาชิกท่านใดอภิปราย ดิฉันจะขอมติเลยนะค่ะ ท่านใดเห็นชอบญัตติรายงานการติดตามและประเมินแผนพัฒนาเทศบาลนครขอนแก่น ประจำปีงบประมาณ พ.ศ.2558 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น(ไม่มี) ไม่มีนะค่ะ

**มติที่ประชุม เป็นอันว่าที่ประชุมแห่งนี้มีมติเห็นชอบการรายงานผลการติดตามและประเมินแผนพัฒนาเทศบาลนครขอนแก่น ประจำปีงบประมาณ พ.ศ.2558**

**ระเบียบวาระที่ 11 เรื่องญัตติรายงานผลการประเมินตนเองของการจัดการบริการสาธารณะตามเกณฑ์**

 **ชี้วัดและค่าเป้าหมายขั้นต่ำการจัดบริการสาธารณะของเทศบาลนครขอนแก่น**

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ญัตติรายงานผลการประเมินตนเองของการจัดการบริการสาธารณะตามเกณฑ์ ชี้วัดและค่าเป้าหมายขั้นต่ำ

 การจัดบริการสาธารณะของเทศบาลนครขอนแก่น

เรียน ประธานสภาเทศบาลนครขอนแก่น

 ตามหนังสือด่วนที่สุด ที่ นร 0107/ว7647 ลงวันที่ 9 ตุลาคม 2558 เรื่อง การติดตามประเมินผลการจัดบริการสาธารณะตามเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาล รอบที่3 คณะกรรมการกระจายอำนาจให้แก่องค์กรประครองส่วนท้องถิ่น (ก.ก.ถ.)ในการประชุมครั้งที่ 1/2558 เมื่อวันที่ 29 มกราคมพ.ศ.2558 มีมติเห็นชอบเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาล รอบที่ 3 รวมทั้งขั้นตอนและวิธีการประเมินตนเองขององค์กรปกครองส่วนท้องถิ่น และกำหนดให้เทศบาล ดำเนินการในเรื่องดังกล่าว โดยมอบหมายให้สำนักงานคณะกรรมการกระจายอำนาจให้แก่องค์กรปกครองส่วนท้องถิ่น สำนักงานปลัดสำนักนายกรัฐมนตรี ติดตามประเมินประสิทธิภาพ ประสิทธิผลการจัดบริการสาธารณะของเทศบาล

 สำนักงานคณะกรรมการการกระจายอำนาจให้แก่องค์กรปกครองส่วนท้องถิ่น (ก.ก.ถ.) จึงขอความร่วมมือเทศบาลดำเนินการตามขั้นตอนและวิธีการประเมินตนเอง และดำเนินการบันทึกข้อมูลตามแบบติดตามประเมินผลและกำหนดอย่างครบถ้วนและถูกต้อง และกำหนดให้รายงานผลการจัดบริการสาธารณะตามเกณฑ์ชี้วัดให้สภาเทศบาล และประชาสัมพันธ์ให้ประชาชนทราบ

 ดังนั้น เทศบาลนครขอนแก่นจึงดำเนินการประเมินตนเองตามหลักเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาลเป็นไปตามที่ ก.ก.ถ. โดยอาศัยอำนาจตามมาตรา 48 เตรส แห่งพระราชบัญญัติเทศบาลพ.ศ.2496 แต่งตั้งคณะกรรมการรับผิดชอบการดำเนินการประเมินตนเองของเทศบาล ขึ้น ตามคำสั่งเทศบาลนครขอนแก่น ที่ 2399/2558 ลงวันที่ 27 ตุลาคม พ.ศ.2558 เรื่องการแต่งตั้งคณะกรรมการประเมินตนเอง และคำสั่งเทศบาลนครขอนแก่น ที่ 2576/2558 ลงวันที่ 20 พฤศจิกายนพ.ศ.2558 เรื่องการแต่งตั้งคณะทำงานประเมินตนเอง ข้าพเจ้า นายชัชวาล พรอมรธรรม ขอเป็นตัวแทนคณะกรรมการประเมินตนเองรายงานผลการประเมินตนเอง ประจำปี 2558 ต่อสภาเทศบาลนครขอนแก่น โดยมีข้อมูล ดังนี้

1. ด้านข้อมูลพื้นฐาน ประกอบด้วย
	1. ข้อมูลพื้นฐาน
	2. ข้อมูลด้านโครงสร้างพื้นฐาน
	3. ข้อมูลงานส่งเสริมคุณภาพชีวิต
	4. ข้อมูลด้านการจัดระเบียบสังคม/ชุมชน และการรักษาความสงบเรียบร้อย
2. การให้บริการสาธารณะ ประกอบด้วย
	1. ด้านโครงสร้างพื้นฐาน
	2. ด้านคุณภาพชีวิต
	3. ด้านการจัดระเบียบสังคม/ชุมชน และการรักษาความสงบเรียบร้อย
	4. ด้านการวางแผน ส่งเสริมการลงทุน พาณิชยกรรม และการท่องเที่ยว
	5. ด้านการบริหารจัดการ การอนุรักษ์ทรัพยากรธรรมชาติและสิ่งแวดล้อม
	6. ด้านศิลปะ วัฒนธรรม จารีตประเพณีและภูมิปัญญาท้องถิ่น

ข้าพเจ้าจึงขอรายงานผลการดำเนินการประเมินตนเองตามหลักเกณฑ์ชี้วัดและค่าเป้าหมายขั้นต่ำการ

จัดบริการสาธารณะของเทศบาลนครขอนแก่น ประจำปี 2558 ต่อสภาเทศบาลนครขอนแก่น รายละเอียดตามเอกสารที่แนบมาพร้อมนี้ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะในระเบียบวาระที่ 11 ท่านรองนายกฯชัชวาลได้รายงานผลการประเมินตนเองของการจัดการบริการสาธารณะตามเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาลนครขอนแก่น มีสมาชิกท่านใดจะอภิปรายเชิญเลยค่ะ ถ้าไม่มีสมาชิกท่านใดจะอภิปรายมีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดเห็นชอบญัตติการรายงานผลการประเมินตนเองของการจัดการบริการสาธารณะตามเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาลนครขอนแก่น โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะค่ะ

**มติที่ประชุม เป็นอันว่าที่ประชุมแห่งนี้มีมติเห็นชอบการรายงานผลการประเมินตนเองของการจัดการบริการสาธารณะตามเกณฑ์ชี้วัดและค่าเป้าหมายขั้นต่ำการจัดบริการสาธารณะของเทศบาลนครขอนแก่น**

**ระเบียบวาระที่ 12 เรื่องญัตติอื่น ๆ**

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 มีสมาชิกท่านใดจะเสนอญัตติอื่นๆ หรือไม่ค่ะ ค่ะขอเรียนเชิญคุณบัญชา ค่ะ

**ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น**

กราบเรียนท่านประธานสภาที่เคารพ ท่านสมาชิกผู้ทรงเกียรติ กระผมว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น ท่านประธานครับในการประชุมเรื่องร้องเรียนที่ผ่านมาทางชุมชนไทยสมุทรได้ร้องขอห้องสมุดประจำชุมชนเพื่อเป็นประโยชน์แก่ลูกหลานในชุมชนและชุมชนใกล้เคียงนะครับ ใน วันนั้นท่านผู้บริหารได้มอบหมายให้ผู้มีส่วนเกี่ยวข้องไปดำเนินการแล้วเรื่องก็เงียบหายไปก็ขอฝาก ท่านประธานสภา ไปยังผู้บริหารติดตามเรื่องให้ด้วยครับ เรื่องต่อมาอีกไม่นานก็ถึงเดือนเมษายน ช่วงหน้าแล้งน้ำดิบแห้งขอดมาก คาดว่าน้ำดิบที่ผลิตน้ำประปาอาจไม่เพียงพอกับการอุปโภคบริโภคของประชาชน อยากจะฝากท่านประธานไปยังผู้บริหารว่าทางท่านผู้บริหารได้มีนโยบายหรือแนวทางที่จะรับมือกับภัยแล้งเพื่อพี่น้องประชาชนนี้ได้อย่างไรครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะเรื่องอื่นๆ มีสมาชิกท่านใดจะอภิปรายอีกหรือไม่ก่อนผู้บริหารจะตอบค่ะ เรียนเชิญคุณเกรียงศักดิ์

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภา สมาชิกผู้ทรงเกียรติ ท่านผู้บริหาร พี่น้องข้าราชการ ท่านผู้สังเกตการณ์จากชุมชน ผมขออนุญาตถือโอกาสนี้ปรึกษาท่านประธานสภาผ่านไปยังผู้บริหารเรื่องของการทำงานหน่วยงานหลักแห่งหนึ่งซึ่งทำงานคู่ขนานไปกับเทศบาลนครขอนแก่น หน่วยงานที่กล่าวถึงก็คือการประปาส่วนภูมิภาคจังหวัดขอนแก่น ตลอดระยะเวลาที่ผ่านมาเราจะเห็นได้ว่าการประปาได้ทำการปรับปรุงท่อส่งน้ำมาตลอดสิ่งเหล่านี้ทำให้เราเห็นว่าการได้มาซึ่งผู้รับจ้างของหน่วยงานแห่งนี้ไม่มีประสิทธิภาพมากเพียงพอที่จะทำ ให้สาธารณะสมบัติถนนหรือฟุตบาท ทางเท้ากลับมาอยู่ในสภาพเดิม เราไม่สามารถยอมรับในเรื่องเหล่านี้ต่อไปได้แล้ว ผมขออนุญาตยกตัวอย่างนี้เกิดที่บริเวณแนวรั้วของวัดป่าอดุลยาราม เป็นการวางท่อปรับปรุง ท่อส่งน้ำถ้าท่านประธานเห็นผู้รับเหมารายนี้กระทำการโดยขาดสามัญสำนึกขาดความรู้ขาดความสามารถ ในการเปิดหน้างานโดยการทุบทำลายผิวจราจรแบบนี้ เคยมีเพื่อนสมาชิกผู้ทรงเกียรติท่านหนึ่งได้อภิปราย ทิ้งไว้ตอนที่เราวางท่อระบายน้ำบริเวณถนนรอบเมือง พออภิปรายปุ๊บผู้บริหารก็สั่งระงับงานและให้ปรับปรุงการทำงานทันที จากรูปเราจะเห็นได้ว่ามีการทุบทำลายผิวจราจรโดยไม่มีความรู้ทันทีที่มีการส่งเรื่องนี้ให้สำนักการช่าง ทางผู้ร้องเองน่าจะได้รับการตอบรับจากสำนักการช่างเองครับแต่ไม่ทันครับ ผ่านไปอีกเพียงหนึ่งวัน พื้นที่บริเวณนี้ทำการลาดปูนไปเรียบร้อยแล้ว แต่สิ่งที่มันจะเกิดตามมาคืออะไรครับ การทำงานโดยขาด ความรับผิดชอบเอาลวดแบบนี้ไปวางไว้แทนเหล็กเส้นรับน้ำหนักไม่ได้หลังจากนี้สามเดือนห้าเดือนอะไร จะเกิดขึ้นอะไรเกิดขึ้นแล้วใครเป็นคนรับผิดชอบ ท่านผู้บริหารอาจจะบอกว่ามันมีเงินประกันจากผู้รับจ้างไว้ กับเทศบาล เราต้องการเงินประกันเขาหรือครับ เทศบาลนครขอนแก่นไม่ต้องการเงินประกัน มาเพื่อทำการอย่างหนึ่งอย่างใด เพียงแต่ขอให้ใช้ความรู้ความสามารถเท่าที่ท่านมี รักษาสาธารณะสมบัติตรงนี้ เพราะหลังจากสามเดือนห้าเดือนถ้าพังขึ้นมาเทศบาลนครขอนแก่นต้องเป็นคงลงมือซ่อม เปลืองงบประมาณซ้ำซ้อนสองครั้ง ตรงนี้แหละครับผมอยากฝากท่านประธานสภาไปยังท่านผู้บริหารกระตุ้นเตือนไปยังหน่วยงานนี้ ซึ่งเป็นปัญหากับเทศบาลนครขอนแก่นมาโดยตลอด หาทางป้องกันแก้ไขอย่างไรครับเพื่อไม่ให้เกิดขึ้นอย่างนี้ต่อไปผมขออนุญาตฝากท่านประธานไว้ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 เรื่องอื่นๆ มีสมาชิกท่านใดจะอภิปรายอีกหรือไม่ค่ะขอเรียนเชิญคุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ ท่านสมาชิกผู้ทรงเกียรติ ท่านผู้นำชุมชนที่รักทุกท่านครับ วันนี้ผมขอพูดถึงความปลอดภัยในชีวิตและทรัพย์สินของประชาชน ในเขตเทศบาลนครขอนแก่นของเราครับ ถ้าพูดถึงชีวิตและทรัพย์สินนี้ในฤดูร้อนพูดถึงเรื่องไฟไหม้ ปัจจุบันนี้ฝ่ายป้องกันและบรรเทาสาธารณภัยของเทศบาลนครขอนแก่น ซึ่งมีบุคลากรประมาณ 60 กว่าท่าน ในสี่สถานีและมี อปพร.ประมาณสี่สิบกว่าท่าน ในสี่สถานีรวมกันแล้วน่าจะร้อยกว่าคน ฉะนั้นความพร้อมถ้าพูดถึงเทศบาลนครขอนแก่นความพร้อมน่าจะน้อยมาก ในการดูแลความปลอดภัยในชีวิตและทรัพย์สินของประชาชนในเขตพื้นที่ ตรงนี้อยากเรียนถามท่านผู้บริหารโดยผ่านท่านประธานสภาว่ามีนโยบายจะเพิ่มบุคลากรหรือหาแนวร่วมภาคีเครือข่ายของเทศบาลที่อยู่รอบข้างเรามาช่วยในเหตุความไม่แน่นอนที่จะเกิดขึ้นได้อย่างไร ในการประสานในวิธีรูปแบบไหนครับปัจจุบันซึ่งเป็นฤดูแล้งและแล้งผิดปกติ ร้อนมากคนที่ใช้เครื่องใช้ไฟฟ้าปริมาณเพิ่มมากยิ่งขึ้น ถ้าเกิดเหตุเรื่องไฟฟ้าลัดวงจรหรือเหตุปัจจัยอื่นๆเป็นสิ่งที่ไม่อยากให้เกิดขึ้น ในความพร้อมตรงนี้ ถ้าจะกล่าวถึงสิ่งที่เราเห็นได้ชัดทุกวันนี้ สิ่งที่น่าเป็นห่วงคืออาคารสูงเมื่อสองสามเดือนเห็นเป็นเรื่องปกติ แต่ปัจจุบันถนนศรีจันทร์ ตรงโรงเรียนฮั่วเคี้ยวอาคารสูง สูงจนน่ากลัวมากอยู่กลางเมืองไม่อยากจินตนาการณ์นะครับว่าถ้าเกิดเพลิงไหม้แล้วจะทำอย่างไรความพร้อมไม่ว่ารถกระเช้าหรือว่าบุคลากรของเราในการที่จะไปลดปัญหาไปช่วยคนที่ติด อยู่ในอาคารมีวิธีการอย่างไรที่จะช่วยได้นี่คือปัจจัยหนึ่ง ไม่ว่าอาคารสูงหรือว่าคอนโดต่างๆขึ้นมาเยอะมาก ซึ่งเทศบาลของเราเท่าที่ทราบก็ไม่มีประสบการณ์ในการผจญเพลิงในอาคารสูงอยากถามท่านประธานสภาไปยังผู้บริหารว่า มีวิธีการอย่างไรที่จะช่วยทำให้พนักงานของเรามีประสิทธิภาพในการเข้าไปกำกับดูแลผจญเพลิง ในการป้องกันเหตุเหล่านี้อย่างไร วิธีการผมนึกภาพแล้วว่ามองๆดูพนักงานดับเพลิงเราน่าจะมีโอกาสได้ขึ้นไปอาคารสูงเหล่านี้ ไตรมาสหนึ่งจะมีสักครั้งหนึ่งขึ้นไปดูว่าถ้าเกิดเหตุจะได้รู้ว่าตรงไหนทางเข้าทางออกอะไร อยู่ตรงไหน ทางขึ้นทางลงทางหนีไฟ ไม่ใช่ว่าอยู่ใต้อาคารแล้วทำอะไรไม่ถูกนี้คือข้อสำคัญ ก็เคยกล่าว ในที่ประชุมแล้วว่าน่าจะมีแผนที่ของอาคารแต่ละอาคาร ไว้ที่สำนักงานฝ่ายป้องกันและสาธารณภัย ไว้ให้เจ้าหน้าที่ได้ศึกษาเรียนรู้ว่า เหตูเกิดจะเข้าจะออกอาคารเหล่านี้ได้อย่างไรเหตุเกิดเรารู้สึกว่ามันช้าไป อีกส่วนงบประมาณปี 2559 ฝ่ายป้องกันและบรรเทาสาธารณภัยเราได้ของบประมาณไปหลายๆ อย่าง ไม่ทราบว่าได้จัดซื้อจัดจ้างมาได้หรือยังบางครั้งงบที่ขอมาเป็นเรื่องสำคัญและด่วนแต่พอได้งบไปนิ่งเฉยไม่รีบจัดซื้อจัดจ้างมาใช้เพื่อให้เกิดความพร้อมไม่ใช่ว่าเกิดเหตุแล้วมาเรียกร้องว่าอันนั้นก็ไม่มีอันนี้ก็ขาด เราต้องรีบดำเนินการจัดซื้อจัดจ้าง หรือแม้แต่ปีงบประมาณ 2560 จะทำงบอีก ขอเชิญเลยครับเชิญมาพบกับสมาชิก สภาเทศบาล สิ่งไหนที่ต้องการที่จำเป็นตัวเลขสูงๆ มาคุยกับพวกเราพร้อมที่จะสนับสนุนในเรื่องของความปลอดภัยในชีวิตและทรัพย์สิน ของประชาชน เรื่องนี้เราให้ความสำคัญมากเพียงแต่บางครั้งท่าน ก็มาตำหนิว่าโดนตัดโน่นตัดนี้แต่วิธีทำงบประมาณของท่านไม่ถูกต้องเราต้องตัดเราต้องดูแลให้ถูกต้อง ฉะนั้นแล้วเวลาที่จะทำงบประมาณอยากเรียนเชิญฝ่ายป้องกันและบรรเทาสาธารณภัยได้มาพูดคุยว่าอะไรที่ต้องการอะไรที่สำคัญที่ยังขาดเรื่องนี้เป็นของส่วนรวมเราอยากเพิ่มให้และต้องมีประโยชน์จริงๆ เรื่องภัยแล้งในปัจจุบันถ้ามีการเผาหญ้าและขยะรอบๆเมืองและมีควันเข้ามาก็ในเขตเมืองเรื่องนี้ก็ฝากเจ้าหน้าที่ทางสาธารณสุขฯและทางฝ่ายป้องกันและบรรเทาสาธารณภัยได้ไปดูแล เพราะว่ามันเกิดมลพิษเข้ามา มีทุกปีในหน้าแล้งแบบนี้ ฝากท่านประธานสภาไปยังท่านผู้บริหารขอบพระคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 เรียนเชิญคุณกนิษฐ ค่ะ

**นายกนิษฐ์ อาวัชนาการ สมาชิกสภาเทศบาลนครขอนแก่น**

เรียนท่านประธานสภา ท่านสมาชิกผู้ทรงเกียรติ ท่านเจ้าหน้าที่ส่วนการงาน และท่านผู้นำชุมชน ทุกท่านครับ ผมนายกนิษฐ์ อาวัชนาการ ครับสิ่งที่กระผมอยากกล่าววันนี้คือปัญหาเรื่องพ่อค้าแม่ค้าใช้รถยนต์รถกระบะนำสินค้าเข้ามาขายในเขตเทศบาลนครขอนแก่น หลายๆจุดด้วยกัน เช่นแถวริมบึงแก่นนคร การเอารถเข้ามาจอดโดยการเสียบหน้ารถเข้าไปทางเท้าริมฟุตบาท เป็นลักษณะจอดขวางแล้วเปิดท้ายออกมาขายผลไม้ ขายขนมขบเคี้ยว ทำให้มีปัญหาตามมาคือเกิดปัญหาการจราจร สังเกตุเห็นว่าช่วงนี้มีเยอะมาก มีทั่วไปในเขตเทศบาลนครขอนแก่น อยากจะเรียนฝากที่ประธานไปถึงเจ้าหน้าที่ที่เกี่ยวข้องช่วยกวดขันและดูแลเรื่องนี้ด้วยครับขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ก่อนที่ท่านผู้บริหารจะตอบมีสมาชิกท่านใดจะอภิปรายเพิ่มเติมไหมค่ะ ขอเรียนเชิญคุณสุพัตน์ ค่ะ

**นายสุพัตน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ เพื่อนสมาชิกคณะผู้บริหาร ผู้สังเกตการณ์และเพื่อนพนักงาน ทุกท่าน ผมมีสี่ห้าประเด็นครับ ที่ฝากท่านประธานไปยังผู้บริหาร ประเด็นแรกกระทบกับชุมชนโดยตรง ผมไม่มั่นใจเท่าไหร่ว่าในอนาคตต่อไปจะเป็นอย่างไร ผมยังเชื่อมั่นในผู้บริหารชุดนี้และสมาชิกสภาเทศบาลทุกท่าน วันนี้เป็นนิมิตหมายที่ดีมีที่ปรึกษาหนึ่งท่านมานั่งฟัง ดีใจครับนี้แหละครับนักการเมืองที่แท้จริงต้องเป็นอย่างนี้มีเหตุผลคนอย่างผมไม่ใจแคบไม่จิกแต่พูดเรื่องจริงและยอมรับทุกสิ่งทุกอย่างที่ตนเองพูด ประเด็นหลักๆประเด็นแรกสี่ปีที่ผมเข้ามาเคยอภิปรายไว้ ขยายฟุตบาทหน้าช่อง11 ประเด็นแรก ประเด็นที่สองจะดำเนินการหรือไม่ เป็นเรื่องต่อเนื่องนิดหนึ่ง ผมขออนุญาตเอยชื่อท่านสมภพ การบริหารจัดการดับเพลิงตึกใหญ่ผมไม่มั่นใจว่าสำนักการช่างเรามีการตรวจสอบตึกสูงๆย้อนหลังว่าสร้างกี่ปีเหตุเกิดเพลิงไหม้ แป๊บเดียวทรุด ข่าวมี ประเด็นต่อมาเป็นเรื่องกระทบกับชุมชนโดยตรง คือการร้องเรียนปัญหาแต่ละเขต ผมไม่ก้าวก่ายแต่ให้ท่าน ไปถามท่านนายกธีระศักดิ์ ว่าท่านให้ผมทำหน้าที่อะไรครับ ดูแลพี่น้องประชาชนสี่เขตครับ รับเรื่องร้องเรียน การบริหารจัดการร้องเรียนผมฝากท่านประธานไปยังผู้บริหารน่าจะให้มีการประชุมให้ต่อเนื่องสั่งการ การบริหารจัดการ หัวหน้าฝ่าย ตอนนี้ขาดตอนมาเกือบปีแล้วครับ ผมเข้าใจงานของสำนักการช่าง และ แต่ละสำนัก/กอง ว่ามีงานมากแต่ในเมื่อเราอาสามาแล้วภาษีของประชาชน เป็นหน้าที่ของเราโดยตรง ฝากไว้นะครับ ประเด็นต่อมาเรื่องไฟฟ้าสี่เขตยังไม่ดำเนินการ เพราะว่ามันเป็นเรื่อง ถ้าไฟฟ้าดับอะไรจะเกิดขึ้นครับ คือมันไม่สว่างและผลที่ตามมาคือความปลอดภัยในชีวิตและทรัพย์สินของประชาชน เราเคยดูพื้นฐานเก่าๆ ที่ผ่านมาไหมการติดตั้งไฟตามถนนหนทาง สายชำรุดการบริหารจัดการเคยไปเช็คไหม อยากให้ตรวจสอบย้อนหลังว่าเราจะสามารถดำเนินการแก้ไขปรับปรุงเรื่องไฟฟ้าแสงสว่างให้ทันใจพี่น้องประชาชนทั้งสี่เขต ให้ได้หรือไม่ ผมยกตัวอย่างถนนกัลปพฤกษ์ ผมดูในเฟสนะผมดีใจที่ผู้บริหารมีแนวคิดที่จะสร้าง ให้คนมาท่องเที่ยวมาใช้เงินที่เทศบาลนครขอนแก่น ยินดีด้วย การใช้ไฟต้นคูนร้อยต้นใช้ไฟต้นละสองหลอด ตกเข้าไปก็สองร้อยหลอดทำได้แป๊บเดียว ไม่เกินหนึ่งอาทิตย์ทำให้หน่อยครับ ทำตามซอกซอยของพ่อแม่พี่น้องทั้งสี่เขตผมว่าไม่เหลือบ่ากว่าแรงครับ ผมมั่นใจผู้บริหารจะสั่งการให้ผู้ใต้บังคับบัญชาได้ ดำเนินการติดตั้งไฟ ให้สว่างได้ เรื่องต่อมา กระทบโดยตรง ผมไม่รู้ว่าระบบการดำเนินการต่อชุมชนเป็นอย่างไร การที่ให้ชุมชน มีรายได้ผมเห็นด้วย และถ้าผู้นำชุมชนหมดวาระ งานที่ทำอยู่จะต้องให้คนใหม่ที่มารับตำแหน่งผู้นำชุมชน ผสานต่อหรือว่ายังให้ผู้นำคนเดิมทำอยู่ ผมได้ยินคร่าวๆว่าถ้าคนเก่าทำดีให้คนเก่าทำต่อ ผมว่าไม่ใช่ ต้องให้สิทธิคนใหม่ ประเด็นหลักๆการตอบสนองประชาชน ประเด็นสุดท้ายเรื่องคนเร่รอนในบึงแก่นนคร เทศกิจทำงานดี มีคนเร่ร่อนอยู่ทุกจุดและนั่งดื่มสุราและเสียงดัง บ้านเมืองเข้าระบบอาเชี่ยนไปแล้ว เป็นหน้าเป็นตาของเมืองขอนแก่นเรา ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ก่อนที่ผู้บริหารจะตอบมีสมาชิกท่านใดจะอภิปรายอีกหรือไม่ค่ะขอเรียนเชิญคุณวรินทร์ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

กราบเรียนท่านประธานสภาและคณะผู้บริหารและผู้เข้าร่วมประชุมนะครับ เป็นประเด็นแลกเปลี่ยนนะครับ สืบเนื่องจากการขาดแคลนน้ำดิบสำหรับนำมาผลิตน้ำประปาที่เราเจอกันอยู่ มันเป็นสภาพ การเปลี่ยนแปลงของโลกซึ่งปีนี้เราก็จะเจอปีหน้าเราก็จะเจอ เราอยากเรียนแลกเปลี่ยนว่าเป็นไปได้ไหม เรื่องของการพัฒนาศักยภาพแหล่งเก็บน้ำดิบ ที่เป็นแหล่งรวบรวมน้ำฝนเช่นบึงทุ่งสร้าง บึงแก่นนคร หนองบอน หนองยาวเป็นไปได้ไหมถ้าเราพัฒนาแหล่งเก็บน้ำได้เราสามารถนำมาผลิตน้ำใช้เองได้ เดี่ยวนี้เทคโนโลยี การผลิตน้ำประปาแค่ตู้คอนเทนเนอร์ 3x12 เมตร เครื่องผลิตน้ำประปาขนาดเล็กเราสามารถใช้ผลิตน้ำประปาฉุกเฉินได้ เพราะการผลิตน้ำประปาก็สามารถใช้ได้ในช่วงสั้นๆนิดหนึ่ง อย่างน้อยเวลาขาดแคลน เราสามารถนำมาใช้ได้ในช่วงสั้นๆช่วงหนึ่ง เรื่องที่สองเรื่องอาคารสูงและอัคคีภัยเพราะอาคารสูงเยอะมากขึ้น มันก็ควรจะทำงานเชิงรุกในเรื่องของแบบอาคารสูงควรมีไว้ที่ป้องกันด้วยหรือในสถานีดับเพลิงของเจ้าของพื้นที่นั้นๆด้วย ในการวางแผนเพื่อใช้ในการดับเพลิง เพราะอาคารสูงเราไม่เคยขึ้นไปเลย เราไม่เคยได้ดู การออกแบบของอาคารสูงเราก็จะไม่รู้ว่าระบบน้ำประปาอยู่ตรงไหน จุดต่อน้ำประปาและระบบการตัดไฟฟ้า อยู่ตรงไหน เวลาขออนุญาตก่อสร้างที่สำนักการช่างมีแบบไว้อยู่แล้วห้าชุด เพิ่มอีกหนึ่งชุดให้ฝ่ายป้องกันฯ ไว้ได้ไหม หรือจะมีวิธีไหนที่ฝ่ายป้องกันฯ สามารถมีแบบแปลนไว้เวลาที่เขาต้องใช้เวลาเกิดเหตุฉุกเฉิน อาจจะ เป็นแปลนหรือเป็นไฟล์ให้เขาทำงานได้สะดวกครับผมเป็นประเด็นแลกเปลี่ยนสองเรื่องครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีสมาชิกท่านใดจะอภิปรายเพิ่มเติมไหมค่ะขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาที่เคารพ เพื่อนสมาชิกผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้นะครับ พ่อแม่พี่น้องฝ่ายข้าราชการประจำ ผมมีประเด็นสั้นๆดังนี้ครับ เนื่องจากเทศบาลนครขอนแก่นในช่วงที่ผ่านมา ในทุกปีงบประมาณเราก็เห็นชอบ ในฐานะบทบาทสมาชิกสภาเทศบาลเราก็เห็นชอบ ในโครงการหลากหลาย โครงการใหญ่บ้างเล็กบ้าง แต่สิ่งที่ปรากฏขึ้น ในปัจจุบันในงานที่อนุมัติงบประมาณด้านสาธารณูปโภคทั้งหลายเรื่องถนน เรื่องอาคาร เพื่อใช้สอยประโยชน์ ปรากฏว่าสิ่งที่ได้พบเห็นและสิ่งที่ร้องเรียนจากภาคประชาชนที่อยู่ในพื้นที่งานออกมาไม่สมกับคุณภาพ ที่คาดหวังไว้ครับ ประสบหลายโครงการยกตัวอย่างง่ายๆ ถนนหน้าเมืองที่ทำ โอเวอร์เลย์(Overlay) ไปผมชอบผิวจราจรแบบนี้ผมขับรถไปแล้วสบายถนนเรียบ ถนนเส้นนี้พอทำ โอเวอร์เลย์(Overlay) ปรากฏว่า ผิวเรียบขึ้นกว่าถนนคอนกรีตแต่ก็ใช้งบประมาณเยอะ สิ่งหนึ่งที่ผมเห็นแล้วเคยแลกเปลี่ยนและมีการท้วงติงเป็นประจำคือการตีเส้นจราจร เราก็จินตนาการแต่เดิมว่าบ้านเราอยู่บ้านนอก แล้วเอาสีจราจรเหมือนในกรุงเทพฯ มาตีเส้นบ้านเรามันเลือนไวมาก ถนนหน้าเมืองที่ทำถนน โอเวอร์เลย์(Overlay) และมีการตีเส้นจราจร เวลาผ่านไปเพียงสัปดาห์เดียว สีการตีเส้นจราจรไม่มีสีสะท้อนแสงให้เห็นเลย ซึ่งใช้งบประมาณมาก มันเป็นเรื่องแคลงใจมากการตีเส้นจราจรยกตัวอย่างเช่น ถนนรื่นรมย์ ปรากฏว่าการตีเส้นจราจร เวลาไม่กี่วันสีจางเร็วมากไม่เห็นเส้นที่เด่นชัด เป็นเพราะการควบคุมงานได้ควบคุมถูกต้องตามกฎหมายหรือไม่ มันไม่ได้คุณสมบัติที่ควรเป็น สีที่ออกมามันไม่สะท้อนแสงตามที่ควรเป็นเพื่อความปลอดภัยครับ ผมจึงจำเป็นต้องมาอภิปรายในวาระนี้ว่า ถ้าเกิดจากการควบคุมงานที่ดี เกิดจากการใช้วัสดุคุณสมบัติที่ถูกต้องแล้วงานออกมาไม่ดีจะเป็นเพราะปัจจัยรอบด้านอย่างรถบ้านเราวิ่งทับเส้นแล้วเลือน หรือว่าพี่น้องเอารถมาวิ่งล้อสกปรก แต่ว่าถ้าทั้งหมดทั้งมวล ไม่เป็นอย่างที่ผมพูดก็คงเป็นเพราะเทคโนโลยีหรือว่าวิธีกำหนดแบบไม่ถูก ผมว่าเป็นหน้าที่ของผู้เกี่ยวข้องในทางเทคนิคในทางวิชาชีพต้องเสนอวิธีในการเปลี่ยนแปลงให้ได้คุณสมบัติที่พึงประสงค์ครับ ผ่านไปหลายปีบทบาทการเป็นสมาชิกสภาเทศบาล ทักท้วงมาหลายครั้งไม่มีเสียงสะท้อนตอบจากตรงนี้ครับ คำตอบที่ได้ยินแว่วๆมายืนยันว่าถูกต้องทุกครั้งครับ ไม่ถูกก็คงไม่กล้าตรวจรับ นั้นเป็นประเด็นของสีผิวที่ใช้ในการตีเส้นจราจร ประเด็นของการก่อสร้างอาคารหลายหลัง โดยเฉพาะอาคารที่เกี่ยวกับใช้ดำเนินการศึกษาให้ลูกหลาน ขณะนี้ . งบประมาณ 2558 รัฐบาล คสช. ส่งเงินมาให้ไว้ จำนวนหลายโครงการ ศูนย์เด็กเล็กหลายที่แต่ปรากฏว่าสิ่งที่ไปสร้างมีเสียงสะท้อนจากประชาชนจำนวนไม่น้อยที่อยู่ในพื้นที่ว่าไม่ได้อย่างคาดหวัง เราในฐานะสมาชิกสภาเทศบาลก็ถูกเรียกร้องให้ไปดู ก็ไปพบเห็นตามที่เขาร้องเรียนมาจริงๆ หนึ่งงานก่อสร้างมีหลายส่วนที่ไม่ทำตามแบบที่เราคาดหวังในทางวิชาการ ผมไม่แน่ใจว่าช่างคุมงานมีอำนาจอนุมัติให้เขาทำนอกเหนือจากแบบหรือไม่ครับ หรือว่าใครมีอำนาจไปให้เขาทำอย่างนั้นได้ครับ หลายอย่างเกิดขึ้นแล้วมีการไปทักท้วง โดยลงไปในพื้นที่จริงแล้วก็ทุกครั้งมีคำชี้แจงว่าจะดำเนินการและแก้ไข และการแก้ไขมันผิดหรือไม่ผิดผมไม่แน่ใจครับ ผมจำเป็นต้องมาอภิปรายตรงนี้ เพื่อเสียเวลาสักนิดหนึ่งก็เพราะว่าการแก้ไขแต่ละครั้งมันเสียเวลาครับ มันทำให้ลูกหลานได้ใช้งานในทรัพย์แห่งแผ่นดินที่ใช้ภาษีไปได้ช้าลง สองมันเสียภาพลักษณ์ที่องค์กรที่มีบุคลากรที่มีเต็มไปด้วยวิชาชีพที่ถูกมอบหมายให้รับผิดชอบงานนี้แบบตรงๆแล้ว แล้วไม่ทำหน้าที่ให้ตรงไปตรงมาหรือไม่ใส่ใจครับ สามประเด็นของการเสียเงินครับเงินของผู้รับเหมาที่ต้องแก้ไขงานนี้มันก็เสียอีกรอบหนึ่ง สองคณะกรรมการและช่างคุมงานเราก็เสียเวลาไปตรวจรับหลายรอบ มันมีใครได้อะไรบ้าง มีคนได้บ้างกรณีไม่ใส่ใจปล่อยให้เป็นไปตามยถากรรมครับ ตรวจรับกันไปแล้วก็อ้างว่ามันมีหลักประกันอยู่ครับ ในฐานะบทบาทสมาชิกสภาเรื่องแบบนี้มันไม่ถูกต้องครับ คำตอบแบบนี้มันหมดสมัยแล้วครับ ยืนยันว่ามันมีประกันอยู่ ผมดูแลดีแล้ว ทำไมไม่ตรงกับแบบครับที่ต้องมาอภิปรายอย่างนี้ผมไม่ได้มาจับผิดใครหรือชื่นชมใครครับ แต่ผมว่าท่านทำหน้าที่ที่กินเงินเดือนจากภาษีประชาชนไป เมื่อมีความผิดปรากฏชัดเจนท่านไม่ควรดำรงตำแหน่งนั้นต่อไปครับ ผมยังไม่ได้ระบุว่าเป็นใครตำแหน่งอะไรแต่เยอะมากหลายคนที่เป็นแบบนั้น ผมจึงจำเป็นต้องอภิปรายในภาพกว้างๆ ถ้าให้ระบุวันนี้ไม่จบครับมันเยอะเหลือเกิน ผมเรียนผ่านท่านประธานสภาไปยังผู้บริหารครับ วิงวอนเลยครับใช้คำขอร้องมันไม่ใช่เวลาไปทำเล่นๆกับภาษีของประชาชนครับขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

 ค่ะมีสมาชิกท่านใดจะอภิปรายเพิ่มเติมอีกหรือไม่ค่ะ ถ้าไม่มี ถ้าไม่มีสมาชิกท่านใดอภิปรายเพิ่มเติม ขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภา ท่านสมาชิก ท่านผู้มีเกียรติครับ ขออนุญาตพูดเป็นประเด็นไปนะครับ กรณี ที่ชุมชนร้องขอห้องสมุดโดยระบุชื่อชุมชนมาแล้วเรื่องเงียบหายไปติดตามเรื่องให้ด้วย ประธานชุมชนมาเลย เอาใจท่านประธานชุมชนหรือเปล่าท่านสมาชิกสภาเทศบาลครับ ยังมีเรื่องราวอีกมากมายวันที่ 9 มีนาคม 2559 วันที่ 10 มีนาคม 2559 จะมีการติดตามเรื่องร้องเรียนจากประธานในห้องประชุมแห่งนี้ก็ขออนุญาต ให้ผู้รับผิดชอบรับเรื่องไป จะเป็นการตอบอีกครั้งหนึ่งคิวบ่ายวันที่ 10 รวบรวมเรื่องแล้วก็เตรียมตอบ กรณี ภัยแล้งมีคำถามและมีข้อเสนอมากมาย ขออนุญาตตอบในองค์รวมภัยแล้งในครั้งนี้แตกต่างและหนักหนาสาหัส เหมือนปี 2556 ณ ปีนั้นเป็นปีที่ประชาชนรับรู้เพียงแค่ภัยแล้งแต่ไม่รู้ว่าหนักหนาสาหัส ปีนั้นและปีนี้เหมือนกันที่ใช้น้ำก้นเขื่อนเหมือนกันน้ำก้นเขื่อน ประเด็นที่เราไปประชุมเมื่อสัปดาห์ที่แล้ว ไปประชุมและรับทราบสถานการณ์มันมีความลึกของปัญหาที่ไม่มีการชี้แจงสาธารณะถึงเหตุความรุนแรง ดูเหมือนถ้าเป็นสไตล์ของรัฐก็พยายามที่จะบอกว่ารับมือได้ ภาษาเขาคือเอาอยู่ ทำให้ประชาชนไม่ตระหนักถึงสถานการณ์ที่รุนแรงในครั้งนี้ วันนั้นที่เรารับฟังเหตุการณ์ผมยกตัวอย่างครับ ประเด็นสถานการณ์เขาพูดถึงแผนแก้ไขปัญหาแผนสำรองมีงบอยู่ยี่สิบกว่าล้าน เพื่อแก้ไขปัญหา แต่สิ่งหนึ่งที่เขาไม่ชี้แจงก็คือเงินมี แต่เฉพาะระยะเวลาการจัดซื้อจัดจ้างกว่าจะดำเนินการแล้วเสร็จมันไม่ทันการแล้ว เขาใช้คำว่า rate stored คือน้ำก้นเขื่อน ประชาชนทั่วไป ก็ยังไม่รู้ว่าน้ำกันเขื่อนมันเกี่ยวอะไรกับเรา ประเด็นความสำคัญคือน้ำดิบที่เป็นน้ำปกติเพื่อจะผลิตน้ำประปามันหมดแล้วครับ เขาบอกเราว่ามันจะหมดวันที่ 11 เมษายน 2559 วันที่ 11 เมษายน เราจะต้องใช้น้ำก้นเขื่อน พอน้ำก้นเขื่อนเสร็จเราก็จินตนาการต่อว่ามันแปลว่าอะไร มันกำลังหมายถึงน้ำที่มีแต่ตะกอนหรือเปล่า สารตกค้างทั้งหลายอยู่ที่ก้นเขื่อนใช่ไหม ใช้น้ำขึ้นมาผลิตมันจะมีปัญหาไหม หนักหนาสาหัสก็คือมันเป็นน้ำดิบหลอดสุดท้าย เราใช้น้ำเพื่อผลิตประปามาจากสองแหล่ง คือเขื่อนอุบลรัตน์ กับน้ำชี เขื่อนอุบลรัตน์เป็นแหล่งที่ใช้ผลิตน้ำมากที่สุดคือ 70 % น้ำชีประมาณ 30 % น้ำชีต่อให้พอรู้ว่าน้ำเขื่อนไม่มีน้ำน้ำชีสามารถผลิตได้เต็มที่ก็เพิ่มได้อีกเท่าไหร่รวมแล้วน้ำชีก็รองรับสูงสุดในปริมาณความต้องการไม่เกิน 50 % ให้เขื่อนซ๊อดที่สุดก็ผลิตได้ไม่เกิน 50 % นั้นก็แปลว่ารีดประสิทธิภาพเต็มที่ ประการที่สองสถานการณ์แบบนี้ก็รับรู้เฉพาะหน่วยงานที่รับผิดชอบ รวมถึงหน่วยงานที่จังหวัดแต่งตั้ง ภาคประชาชนก็รับรู้แต่ว่าภัยแล้ง ภัยแล้งในนิยามเดิมๆในความเข้าใจประสบการณ์เดิมๆก็คือกระทบเฉพาะพี่น้องเกษตรกร แต่ความเป็นจริงอำเภอหนองเรือ ไม่มีแหล่งน้ำดิบ ถึง ณ วันนี้อำเภอหนองเรือต้องขนรถเอาน้ำไปให้ใช้ในบรรดาจังหวัดรอบข้างทั้งหมด กาฬสินธุ์ ขอนแก่น อุดรธานี มหาสารคาม ร้อยเอ็ด ข้อเท็จจริงก็คือขอนแก่นวิกฤตที่สุดมีน้ำเขื่อนไป stock อยู่ 26 % แต่น้ำที่นำไปใช้น้ำประปาได้เพียง 3 % น้ำที่ใช้ในการผลิตน้ำที่ปล่อยจากเขื่อนปกติวันละประมาณ ห้าแสนคิว แต่วันนี้เกิดปัญหาซ้ำซ้อนการเลี้ยงปลาในกระชัง โรงงานอุตสาหกรรมที่ปล่อยน้ำเสียออกมา ในช่วงที่น้ำน้อยสิ่งเหล่านี้กลายเป็นปัญหาทำให้น้ำที่มีอยู่ในปัจจุบันเกิดน้ำเสีย พอเกิดภาวะน้ำเสียเรียกร้องไปเขื่อนต้องปล่อยน้ำในปริมาณที่สูงขึ้น เพิ่มเป็นวันละแปดแสนคิวเพื่อไล่น้ำเสีย ถ้าน้ำเสียมากกว่านี้เขื่อนปล่อย ได้มากกว่านี้ไหม ไม่ได้แล้วครับ ปริมาณการปล่อยน้ำวันละแปดแสนคิวเพื่อผลิตน้ำประปา น้ำประปาในเมืองใช้อยู่ที่ประมาณสองแสนคิว ส่วนอย่างอื่นคือไหลเพื่อไล่น้ำเสีย ประเด็นก็คือน้ำดิบหลอดสุดท้ายสามารถ ทำน้ำประปาได้ถึงเดือนมิถุนายน รศ.ดร.เสรี ศุภราทิตย์ ท่านมาช่อง Thai PBS ท่านก็แจ้งให้เราทราบเป็น การคาดการณ์ว่าฝนใหม่จะมาประมาณเดือนกรกฎาคม ถ้าน้ำที่เป็นอยู่น้ำดิบที่ซ๊อดบวกกับสงกรานต์ที่จะถึงนี้ถ้าเราสาดให้เต็มที่ น้ำก็คงไม่ถึงเดือนมิถุนายน จะหมดในเดือนพฤษภาคม ข่าวล่าสุดจากสื่อมวลชนที่มาพบผม เราได้รับแจ้งก่อนหน้านี้น้ำดิบหลอดสุดท้ายน้ำก้นเขื่อนใช้ถึงวันที่ 11 เมษายน 2559 ดูเหมือนข่าวแว่วๆมาว่าไม่จริงอาจใช้หมดปลายเดือนมีนาคม นี้ทุกอย่างมันบีบและกระชับเข้ามาเรื่อยๆ ประเด็นของเราก็คือ มาตรการที่ว่านี้ เทศบาลจะแอ่นอกรับไม่เป็นการสมควรน้ำบึงทุ่งสร้างจัดเก็บน้ำดิบเพื่อผลิตน้ำประปาใช้ได้เพียงสิบวันเท่านั้นเอง สิบวันทำอะไรบึงแก่นนครน้ำบึงทุ่งสร้างผลิตได้สิบวันทำอะไรไม่ได้และต้องลงทุนมหาศาลเพื่อผลิตน้ำประปาแต่ประเด็นสถานการณ์แบบนี้ทำอย่างไรประชาชนจะรู้วันเราชวนหน่วยงาน ที่รับผิดชอบคือการประปา วันนั้นผอ.การประปามาเองเรามาบอกเทศบาลพร้อมรับผิดชอบค่าใช้จ่ายในการเปิดแถลงข่าว เราควรเปิดแถลงข่าวเพื่อให้ประชาชนรับรู้สถานการณ์ที่เป็นจริง เขาบอกพยายามประชาสัมพันธ์แล้วดูเหมือนไม่พร้อมเราบอกว่าเราพร้อมท่านเอ่ยปากมาเราจะตั้งโต๊ะแถลงข่าวสื่อมวลชนทุกคนเห็นควรจะต้องแถลงข่าว เพราะเรื่องนี้มันพ้นนิยามเดิมๆกับคำว่าภัยแล้งแล้ว สถานการณ์ที่ผ่านมาเราเพียงให้กำลังใจและด้วยความเป็นห่วงกับพี่น้องเกษตรกร เพราะเราทำอะไรไม่ได้มากแต่สถานการณ์มันรุกรามไปทั่ว ล่าสุดข่าวเมื่อเช้าที่ออกตำรวจบางโรงพักให้ข่าวกับสื่อมวลชนว่าอาบน้ำวันเว้นวันเพราะไม่มีน้ำจะใช้ เมื่อเช้าเขาเอาน้ำไปให้กับหมู่บ้านอะไรนะที่อุตรดิตถ์ คนแก่ยกมือท่วมหัวร้องห่มร้องไห้ที่บางอำเภอบางหมู่บ้านในจังหวัดขอนแก่นแต่ข่าวไม่ได้ออกไป วันนี้กับเหตุการณ์นี้ในเมื่อเราไม่ใช่หน่วยผลิตแต่ผลกระทบมันเกิดทุกหย่อมหญ้าโดยเฉพาะในเขตพื้นที่ความรับผิดชอบของเรา เราได้สั่งเป็นมาตรการและได้ออกเป็นนโยบายแล้วเจ็ดกอง/สำนักและสิบเอ็ดโรงเรียน การประชาสัมพันธ์ข้อมูลข่าวสารนี้รวบรวมแล้วส่งไปข้อกำหนดนโยบายการประหยัดน้ำรวบรวมข่าวสารนี้มอบสำนักสวัสดิการสังคมแจ้งไปยังทั้งเก้าสิบห้าชุมชนเพื่อประกาศหอกระจายข่าวถ้าไม่รณรงค์เพื่อประหยัดน้ำอย่างจริงจังแล้งนี้เราคงจะฝ่าฟันร่วมกันไม่ได้ สถานการณ์นี้ผ่านได้ครับแต่ ทุกคนต้องร่วมมือ เราเชิญชวนประชาชนร่วมกันรณรงค์อย่างจริงจังในการประหยัดน้ำ คิดทำอยู่สองสามประการ ประการแรกเราชวนช่วงสงกรานต์ต้องประหยัดอย่างจริงจังนำชิดแทนสาดกลับมา สองผ่าน THAI PBS และ สสส.เขาชวนเราไป แบทเทิล (Battle) แข่งกับเชียงใหม่แล้วใช้การตัดสินภาคสาธารณะ เริ่มวันที่ 1 เมษายน 2559 เป็นต้นไป สามประกาศแจ้งออกไปแล้วในสาธารณสุขฯ ทุกร้านเราเอาถังน้ำไปตั้งปีนี้เรา ของดใครอยากเล่นสาดห้ามไม่ได้แต่เทศบาลไม่ควรสนับสนุน เทศบาลรณรงค์เชิญชวนประหยัดน้ำแต่เอาถัง ที่มีโลโก้เทศบาลไปตั้งอยู่หน้าบ้าน ตักน้ำสาดจากถังเทศบาลเราก็ตอบสาธารณะไมได้ ดังนั้นงดการให้บริการถังน้ำและมีอย่างอื่นอีกมากมายซึ่งเราก็กำลังเตรียมการ มาตรการประหยัดน้ำมีสิบข้อจะพิมพ์เพื่อส่งต่อเรา จะได้ประหยัดร่วมกัน ผมแจ้งสื่อมวลชนว่าเทศบาลเคารพพ่อแม่พี่น้องภาคเกษตร เราสามารถแสดงออกด้วยความเคารพได้ด้วยการรณรงค์ในการประหยัดน้ำให้ได้ถึงเดือนมิถุนายน ระยะเวลาในการใช้น้ำก้นเขื่อนได้จนถึงฝนใหม่ก็น่าจะแก้ปัญหาได้ ดังนั้นเป็นการนำเรียนนะครับว่าเราไปประชุมมาเราทำอะไรบ้างเราร่วมมือกับหลายหน่วยงาน เราชวนเขามาร่วมแถลงข่าวแต่เราชวนเขารับผิดชอบเขาไม่เอา เมื่อวันที่ 10 มีนาคม 2559 จังหวัดเรียกหน่วยงานที่รับผิดชอบร่วมประชุมแต่เทศบาลไม่ได้รับหนังสือเชิญแต่เราก็สังเกตการณ์ อยู่ห่างๆ รู้สถานการณ์แล้วเทศบาลก็ไม่นิ่งเฉยและแจ้งข่าวให้ประชาชนในเขตเทศบาลทราบเขาบอกว่า ไม่อยากให้ประชาชนตระหนักแต่ผมว่าเลิกวิธีนี้แล้วถ้าจะสร้างความตระหนักมันต้องตระหนกก่อน การแก้ปัญหาได้ประชาชนต้องร่วมมือกันถึงจะผ่านพ้นวิกฤตได้ อีกเรื่องหนึ่งการปรับปรุงท่อส่งน้ำล่าสุด ท่านสมาชิกสภาเทศบาลก็นำเรียนที่รอบรั้วเขตวัดป่าอดุลยาราม มีการสั่งการแล้วหละถ้าทำไม่ถูกต้องคือต้องสั่งรื้อให้ทำใหม่ ก็ตรงกันคือว่าเราไม่หวังเงินประกันครับ เงินประกันไม่รู้จะไปใช้ประโยชน์อะไร แต่ประเด็น ก็คือมันเป็นปัญหากับเราไม่หยุดไม่หย่อน แต่ละครั้งเราก็พูดจารุนแรงไม่สุภาพ ก็ผิดพลาดทุกครั้งเมื่อเขารู้ว่าเขาทำไม่ถูกเขาก็รีบแก้ไข สรุปก็คือในแต่ละโครงการจะมีการมอบหมายช่างที่เกี่ยวข้องเพื่อไปดู ถ้าเป็นเหตุการณ์อย่างที่ว่าช่างที่รับผิดชอบก็เป็นแบบเดิม ผมว่าไม่เชื่อว่าการผูกเหล็กใช้เวลาวันเดียวมันต้องใช้เวลาหลายวันเราปล่อยได้อย่างไรซึ่งจะไปเชื่อมโยงกับที่ท่านสมาชิกสภาเทศบาลอภิปรายถึงคุณภาพ ขีดความสามารถในการควบคุมงาน จะได้พูดพร้อมกันทีเดียว แต่ก็ชัดเจนงานนี้ไม่มีมาตรฐานสั่งรื้ออย่างเดียวครับ รับนโยบายนี้ไปและแก้ไชให้ถูกต้อง มาตรฐานการป้องกันเหตุเพลิงไหม้อาคารสูง ขอบคุณครับ เป็นนโยบายหลักเรานำเรื่องนี้เสนอทุกหน่วยงานที่เกี่ยวข้อง เราบอกว่าที่ผ่านมาปัญหาอุปสรรคเหล่านี้ เวลาเสนอโครงการต่างๆผ่านหน่วยงานคือฝ่ายป้องกันและบรรเทาสาธารณภัยพอพิจารณาโครงการ ที่เหมาะสมเพิ่มงบประมาณเข้าไปที่สำนักปลัดฯ ถ้าสำนักปลัดฯ ไม่ผ่าน ฝ่ายป้องกันและบรรเทาสาธารณภัย ก็เดินต่อไม่ได้ สองภายใต้กรอบของฝ่าย กรอบที่เป็นฝ่ายโดนควบคุม ทำอะไรไม่ได้ คำว่าฝ่ายถือว่าฝ่ายผิดปกติแล้วที่มีเจ้าหน้าที่อยู่หกสิบคนและ อบพร.อีกสี่สิบคน ถือว่าผิดโครงสร้าง อาคารสูงเกิดขึ้นเยอะมาก เร็วๆนี้โรงแรมแคนทารี่ ก็จะเกิดเขาจะย้ายฐานการก่อสร้างจาก เดอะเบสมิตรภาพมาที่เดอะเบส เทพารักษ์ โครงการใหญ่ที่ประกาศว่าชะลอแต่ตอนนี้ประกาศจะก่อสร้าง ขีดความสามารถในการรองรับอาคารสูงคือตอนนี้มีแค่รถบันได ยี่สิบห้าเมตร สามสิบเมตร อาคารสูงตั้งหกสิบเมตร แต่พอไปถามราคาเจ็ดสิบถึงเก้าสิบหรือร้อยกว่าล้านเลิกคุย ถ้ารถบันไดต้องราคาแบบนี้ไม่คุย แต่ถามว่าประเด็นเรารอตั้งรับใช่หรือไม่ ก็เปลี่ยนวิธีการซึ่งเป็นมาตรการเดิมอยู่แล้ว ทุกวันนี้โดยฝ่ายป้องกันฯกับหน่วยงานของจังหวัดเขาจะมีมาตรการขึ้นไปตรวจสอบอาคารใหญ่ ไปตรวจสอบมาตรการป้องกันเหตุเพลิงไหม้แล้วมันเป็นกฎหมายบังคับทุกอาคารต้อง มีการซ้อมเหตุผจญเพลิง ดังนั้น เจ้าหน้าที่ของป้องกันครับ ได้ขึ้นไปตรวจสอบอาคารสูงทั้งหมด ไปดูจุดที่จะต้องให้บริการ การเกิดเหตุเพลิงไหม้ ถังดับเพลิง สายดับเพลิง อุปกรณ์ดับเพลิง ทางหนีไฟ ได้มาตรฐานถูกต้องหรือไม่ แล้วการซ้อมเหตุเพลิงไหม้ เดียวนี้อาคารสูงทั้งหมดได้ทำหนังสือขอความอนุเคราะห์ให้เจ้าหน้าที่ป้องกันและบรรเทาสาธารณภัย ไปซ้อมให้เขาถ้าไม่ซ้อมก็ถือว่าไม่ผ่านมาตรฐานอาคารสูง ดังนั้น คณะทำงานเหล่านี้ยังดำเนินการต่อ ก็จะเพิ่มและกำชับให้เจ้าหน้าที่ผู้รับผิดชอบว่าได้รับความห่วงใยจาก ภาคสภา ว่าเราต้องไม่ละเลยและไม่ย่อหย่อนในมาตรการเหล่านี้ เกิดเหตุแม้เพียงครั้งเดียวเศร้าเสียใจ ในภายหลังมันก็เปล่าประโยชน์แล้วไปขอโทษไม่มีใครรับคำขอโทษ เรื่องแบบนี้ได้มีการพูดคุยในที่ประชุม อยู่ตลอดเวลาทุกครั้งที่มีการประชุมเราเตือนสติของกันและกันตลอดเวลาและวันนี้ก็กำชับเพิ่มเติมโดยสมาชิกสภาเทศบาล ด้วยความห่วงใย ขอบคุณครับ สำหรับคำแนะนำและข้อเสนอแนะ ฝ่ายป้องกันฯด้วยความรับผิดชอบตามลำดับชั้นไล่ตั้งแต่หัวหน้าฝ่าย ไปหัวหน้าสำนักปลัด ไปปลัดไปรองนายกฯที่เกี่ยวข้อง เรื่องนี้ท่านละเลยไม่ได้ย่อหย่อนไม่ได้ การประชุมที่ต่อเนื่องตามที่กฎหมายกำหนดมันต้องเข้มมากกว่ากฎหมายกำหนดด้วยซ้ำไป ปัญหาการเพิ่มบุคลากร การเพิ่มบุคลากรไม่ได้แก้ปัญหา กับสร้างภาระกับการบริหารจัดการบุคลากร มันพิสูจน์บางอย่างให้เห็นแล้ว บางคนก่อนกินเงินเดือนมาทำงานกินรายวันทำงานได้ดี พอบรรจุแล้วกินรายเดือนชัดเจนแล้วไม่โดนไล่ออกแน่ทุกอย่างแย่ลงหมด เราเปลี่ยนแปลงวิธีคิดบุคลากรไม่ใช่การ ตอบโจทก์ด้วยการเพิ่มคน ประสิทธิภาพของงานเพิ่มคือการพัฒนาคน การที่จะมาเป็นเจ้าพนักงานป้องกันฯจะต้องเป็นมืออาชีพ สองคนที่มีอยู่ต้องผ่านกระบวนการอบรมอย่างต่อเนื่อง ยังเหลืออีกข้อเดียวที่ยังไม่ประกาศด้วยความเกรงใจนะครับคือทำอย่างไรคนของเราจะไม่มีพุงด้วยซ้ำยังคิดเล่นๆไม่กล้าพูด เพราะมันพูดถึง ขีดความสามารถ แต่ไปเร่งรัด ตอนเช้าเคารพธงชาติแล้วต้องซ้อมอย่างต่อเนื่อง วิ่งกี่ร้อยเมตรภายในกี่นาที การว่ายน้ำเพื่อช่วยเหลือคนอย่างนี้ ไปเพิ่มขีดความสามารถในเรื่องนี้ ไปเพิ่มชั่วโมงการอบรมให้คน มีประสิทธิภาพมากกว่า ดังนั้น คำพิพาทที่บอกว่าเรามีความพร้อมน้อยไม่จริงครับ เรามีความพร้อมมากกว่าทุก อปท.ในจังหวัดขอนแก่น ปัจจุบันนี้เราลงนามสิบเก้าเครือข่ายความร่วมมือการป้องกันสาธารณภัย เรากลายเป็นพี่ใหญ่ เราไม่ต้องไปคาดหวังว่าเขาจะมาช่วยเราทุกวันนี้มีแต่เราไปช่วยเขา ไปเป็นวิทยากรให้เขา บริษัทใหญ่ๆในขอนแก่นคนของเทศบาลไปเป็นวิทยากรใหญ่ให้ในการอบรม บุคลากรเรามีความสามารถจังหวัดๆได้ทำหนังสือมาขอเจ้าหน้าที่ของเราไปเป็นวิทยากร จำนวนมากก็แสดงว่าเรามีความสามารถ เหลืออย่างเดียวว่าทำอย่างไรความสามารถของคนบางคนมันจะกระจายไปทุกคน แล้วการรับคนต่อจากนี้ไป ดูที่คุณภาพเป็นหลักในระดับเจ้าพนักงาน ซึ่งเป็นหนึ่งในข้อจำจัดตั้งกองป้องกันสาธารณภัย ถึง ณ วันนี้อนุกรรมการที่เกี่ยวข้องพร้อมเปิดทางให้เรา ข้อติดขัดคือเราเขียนเอกสารไม่เป็น นายกฯ นำเสนอแต่ละครั้งกรรมการพยักหน้าแล้วตบโต๊ะให้ผ่าน แต่ทีมงานเสนอเอกสารไม่เป็นไปตามนายกฯ พรีเซนต์ทุกครั้ง การนำเสนอเอกสารไม่ตามที่นายกฯพูด เป็นเรื่องภายใน แต่พอเป็นเอกสารไม่ผ่าน ตอนนี้บูรณาการขอร้อง ทุกฝ่ายที่เกี่ยวข้อง ไฟไหม้หญ้าก็เช่นกันเรื่องนี้เราไม่ให้ช้าอยู่แล้วเพิ่มเติมประเด็นที่เราจริงจังมากกรณี การป้องกันเหตุเพลิงไหม้ที่ไซด์ขยะทบทวนเหตุอยู่เสมอมีรถดับเพลิงประจำรถดับเพลิงมีการตรวจสอบ อยู่ตลอดเวลารถที่ไปขับได้จริงมีน้ำมันใช่ไหม ขับเป็นใช่ไหมมีรถจักรยานยนต์ตรวจทุกสองชั่วโมง อยู่ในไซด์ขยะมีการปฏิบัติการ มีหนังสือออกไปยังทุกหน่วยงานที่เกี่ยวข้องประชาชนที่อยู่บริเวณรอบไซด์ขยะ ใครจะเผาไร่อ้อยเมื่อไหร่แจ้งเราด้วยจะได้เอารถดับเพลิงไปบริการคนเร่ร่อนหรือคนที่สูบบุหรี่ต่างๆมีการดำเนินการอย่างไรมาตรการเหล่านี้ไม่ใช่ว่าออกมาตรการมาต้องทำให้ครบมีการเน้นย้ำในที่ประชุม คทม.อยู่ตลอดเวลาไหม้เมื่อไหร่ตกเป็นเหยื่อทุกช่อง ขณะนี้ที่จังหวัดขอนแก่นมีเทศบาลแห่งหนึ่งไซด์ขยะไหม้ ก็ยังโพสต์ร้องเรียนเป็นระยะแสบคอแสบจมูกมีปัญหาทางเดินหายใจทั้งที่ไซด์ขยะไม่ใหญ่เลย อปท.แห่งนั้นยังเป็นปัญหาไม่หยุด ไม่หย่อนเราก็พยายามตั้งอยู่ในความไม่ประมาทก็ขึ้นอยู่กับผู้บริหารแหละครับ ก็พยายามเตือนตัวเอง อยู่ตลอดเวลาว่าห้ามลืมเรื่องนี้ และสั่งการกำชับและขอดูรายงานการปฏิบัติการตลอดเวลา แล้วอ่านเองตลอดด้วย นี้ก็เป็นเรื่องราวที่กำลังดำเนินการอยู่ ส่วนรถกระบะที่ขนสินค้าเข้ามาขายตามริมฟุตบาทและถนน เราก็มีการกำชับเรื่องการจัดระเบียบเรื่องแบบนี้ตลอดเวลา แต่สังเกตรถพวกนี้จะมามากในช่วงวันหยุดวันที่กำลังเจ้าหน้าที่ไม่ได้ออกปฏิบัติเพราะเขาหยุดงานตามวันเวลาราชการหยุดทีไรพี่เขาก็มาทุกทีก็ผมได้ มอบนโยบายให้ท่านรองนายกฯมนตรี ต่อไปนี้สามารถจัดให้กำลังคนมีวันหยุดด้วยเพื่อดูแลจุดที่สำคัญ ที่เป็นปัญหาเรื่องการจราจร และหาบเร่แผงลอย ล่าสุดก็มีการจัดการที่ถนนรื่นรมย์ ว่าช่วงวันหยุดส่วนมาก จะลักไก่ พื้นที่บางแห่งบริเวณริมฟุตบาทและพื้นที่หน้าโรงพยาบาลศูนย์ขอนแก่นตรงนี้ก็สั่งกำชับอยู่ตลอดเวลา ตรงนี้ก็เป็นเซเว่นอีเลฟเว่น (7-ELEVEN) ภาคประชาชนไป ซึ่งเรื่องนี้ก็ต้องไม่ละเลยและตามอยู่ตลอดเวลา ก็ขอบคุณครับที่สามารถทำให้เรานำมาทบทวนและก็ติดตาม ประเด็นท่านสมาชิกสภาเทศบาลพูดถึงการขยายฟุตบาทหน้าช่อง 11 แบบประมาณการออกมาแล้วเหลือแต่กระบวนการตัดสินใจ ว่าจะทำหรือไม่ประเด็นก็คือต้องเปิดเวทีความคิดเห็นกับพื้นที่พี่น้องประชาชนที่อาศัยอยู่บริเวณนั้น ก็รับไปก็คงต้องไปจัดกระบวนการให้สมบูรณ์ เปิดรับฟังความคิดเห็น ฟุตบาทมันก็แคบอยู่แล้วการจะขยายพี่น้องประชาชนจะรับได้หรือไม่ เพราะเราก็มีเหตุที่เตือนเราอยู่กรณีที่จังหวัดอุบลราชธานีที่ทำสำเร็จและประกาศให้คนทั้งประเทศรับรู้ วันนี้ผู้บริหารที่ทำโครงการนี้โดนฟ้องอยู่บนศาล หลายคนมีปัญหาเรื่องนี้ ดังนั้นการจะทำกระบวนการแบบนี้สำหรับเราก็ยังยึดรูปแบบที่สมบูรณ์ของเราก็คือการเปิดรับความคิดเห็นภายใต้ความเห็นชอบของภาคประชาชน ดังนั้นกระบวนการตัดสินใจที่ว่านี้จะรอเปิดรับความคิดเห็นก่อนนะครับ และสามารถดำเนินการได้ยังไงก็ต้องลุย การตรวจสอบอาคารสูงความมั่นคงแข็งแรงเราก็เรียนควบคู่ไปแล้ว การร้องเรียนปัญหาแต่ละเขตและ การตอบสนองการแก้ไขปัญหาในภาคประชาชนเราก็รู้จุดอ่อนของเราพอร้องเรียนมาเยอะปัญหามาเยอะ ความต้องการมาเยอะหน่วยงานที่มีอยู่หลักๆก็คือสำนักการช่างและบางกอง/สำนัก ประเด็นคนทำงานก็ ทำจริงๆคนไม่ทำมันก็ไม่ทำจริงๆมันเป็นเรื่องบริหารจัดการภายในถ้าหัวขยับหางก็ขยับ ผอ.สำนัก ขยับ ผอ.ส่วน หัวหน้าฝ่ายขยับ ลูกน้องก็ขยับ หัวไม่ขยับลูกน้องก็ไม่ขยับ เราด้วยความห่วงใยรับรู้เสียงกระแทก เสียงสะท้อนเสียงด่าเสียงบ่นในฐานะดูแลทีมงานของพวกเราเราพยายามเอาสองฝ่ายมาเจอกัน จากปฏิกิริยา ที่ไม่พอใจทำอย่างไรให้เป็นกลางจากกลางๆกลายเป็นบวก จากลบกับมากลางและเป็นบวก การปกป้องลูกน้องก็ปกป้องไม่ไหวถ้าประสิทธิภาพมันไม่ดี คิดแต่ละครั้งโดนด่าแต่ละทีก็หลับตานึกถึงใครบางคนในความรับผิดชอบ มันก็เป็นการเจ็บปวดเราใช้เขาก็ต้องไว้วางใจเขา บางคนไว้วางใจได้ แต่บางคนใช้ความไว้วางใจเขาทำลายความไว้วางใจที่เรามีให้ เมื่อมันหมดความไว้วางใจ ก็กลับเข้าสู่ระบบทางราชการใช้ระเบียบใช้อำนาจ พูดจาที่รุนแรงและค่อยๆรุนแรงขึ้นสุดท้ายก็เหมือนกับไม่ใช่เพื่อนร่วมงาน มิตรภาพที่มีมันก็จืดจางไปเรื่อยๆ ณ วันนี้รับรู้ความต้องการปัญหาภาคประชาชน พยายามตอบสนอง ก็เลยเกิดกิจกรรมในการที่จะนำมารายงานเพื่อให้รู้ว่าที่ท่านร้องเรียนมาตอบสนองไปได้มากน้อยแค่ไหนก็เกิดเหตุการณ์อย่างคราวที่แล้ว วันที่ 9 มีนาคม 2559 และวันที่ 10 มีนาคม 2559 วันที่ 9 มีนาคม 2559 ภาคเช้าเขตหนึ่งภาคบ่ายเขตสอง วันที่ 10 มีนาคม 2559 ภาคเช้าเขตสามภาคบ่ายเขตสี่ กระชิบแล้วกระชิบอีกกับท่านรองนายกฯ บอกแล้วบอกอีกกับผอ.สำนัก กับผอ.ส่วน วันที่ 9 มีนาคม 2559 วันที่ 10 มีนาคม 2559 จะมาถึงแล้วนะท่านก็เหมือนผมแบบนี้หละ ใครอภิปรายถ้าฟังลบก็โกรธพยายามเตือนสติในการฟัง ฟังให้เป็นบวกคิดอย่างเดียวบอกตัวเองอย่างเดียวโชคดีที่เขาเตือน เมื่อไหร่คนรอบข้างไม่เตือนแสดงว่าคนเขาหมดรัก ประชาชนไม่เตือนประชาชนไม่บอกสมาชิกไม่เตือน แสดงว่าเขาเริ่มหมดรักเราแล้ว เช่นเดียวกับกอง/สำนัก ของเราถ้าเมื่อไหร่ประชาชนเฉยเมื่อไหร่เราต้องตกใจเขาเบื่อ เบื่อที่จะพูดแต่วันนี้เขาอยากพูดอยากสะท้อนแปลว่าเขาให้เกียรติเรา ดังนั้นเหตุการณ์วันที่ 9 มีนาคม 2559 วันที่ 10 มีนาคม 2559 พวกเราก็ต้องฟังอย่างมีสติ ตอบสนองไม่รวดเร็วก็ต้องมีอารมณ์เป็นธรรมดา คนไหนที่ด่าพูดจารุนแรงก็ขอร้องเขาอย่ารุนแรงก็โอเครับรู้หละจะพยายามทำให้ดี ก็อย่าด่ากันแรงหลายก็ขอร้องเขาต่อหน้าต่อตาเป็นต้น ดังนั้น การตอบสนองก็เป็นภารกิจของคณะผู้บริหารและผู้รับผิดชอบต้องรับไปจัดกระบวนการ เราก็อยากเห็นเราไม่อยากจะมีการเปรียบเทียบอดีตปลัดฯ คนโน้นเปรียบเทียบกับปลัดฯ คนนี้ ผอ.สำนักคนโน้นเปรียบเทียบกับผอ.สำนักคนนี้ อดีตผอ.ส่วนคนโน้นเปรียบเทียบกับผอ.ส่วนคนนี้ ฟังแล้วมันเสียเกียรติภูมิ ฟังแล้วมันทำลายเครดิตที่สะสมมา ด้งนั้นแต่ละคนจะตระหนักและก็สังวรณ์เรื่องนี้ไม่ให้มีการเปรียบเทียบเพื่อจะบอกว่าเรา ณ ปัจจุบันที่รับผิดชอบเราสามารถทำภารกิจทำงานและรับผิดชอบได้ดี ไฟฟ้าก็อยู่ในหมวดเดียวกันคือการตอบสนองคือวันที่ 9 มีนาคม 2559 วันที่ 10 มีนาคม 2559 ทีมงานสำนักการช่างก็จะได้เตรียมตอบกับทุกเขต ทุกชุมชนว่ามีประเด็นที่ชาวบ้านพูดมากกว่านี้ด้วยซ้ำไป แล้วชาวบ้านพูดได้ฉลาดด้วยเขาบอกว่าสังเกตไหมมันมีอาการติดๆดับๆมาตลอด แล้วก็ซ่อมบำรุงแบบเดิมๆ แล้วก็ซ่อมด้วยกระบวนการเดิมๆ เปลี่ยนระบบเดิมๆ รู้ว่ามันดับก็ยังทำอยู่อย่างนั้น ชาวบ้านกลับเตือนสติด้วยซ้ำไป ขออนุญาตทำความเข้าใจใหม่กรณีไปติดหลอดไฟฟ้าที่ต้นคูนถนนกัลปพฤกษ์ยังไม่ได้ติด นะครับ วันนั้นที่โพสต์เฟสไปเป็นการทดลองไฟอยู่สามสี่รูปแบบมีไฟสีเหลืองไฟสีทองไฟสีขาว ไฟสีทองอะไร ก็แล้วแต่ ว่าอะไรเหมาะสมกับดอกคูนที่จะเห็นในตอนกลางคืนหลังจากวันนั้นได้ข้อยุติจึงได้มีการสั่งการ ให้ดำเนินการติด ก็ยังติดไม่แล้วเสร็จครับจะติดให้แล้วเสร็จก่อน 31 มีนาคม 2559 ดังนั้น เรื่องนี้ไม่ได้แปลว่าสั่งปุ๊บได้ปั๊บก็ไม่ใช่ แต่บังเอิญที่ โพสต์เฟสวันนั้นก็คือ ก็เหมือนกับการโยนหินถามทางว่าประชาชนตอบรับไหม แต่ดูปฏิกิริยาแล้วประชาชนตอบรับ ก็มีการให้ดำเนินการ แล้วก็วันที่ 10 มีนาคม 2559 จะมีการประชุมร่วมกับหน่วยงานจังหวัด ขณะนี้หน่วยงานจังหวัดทั้งหมดรับรู้แล้ว ว่าการจัดงานชมดอกคูนเที่ยวนี้เทศบาลได้จัดการสนับสนุนอย่างจริงจัง แต่ประเด็นที่เสี่ยงและล่อแหลมสำหรับเรามาก ที่กลัวมากติดไฟกว่าร้อยต้นถ้ามันออกดอกก็โอเค แต่ถ้าร้อยต้นติดไฟเสร็จไม่ออกดอกไม่รู้จะเอาหน้าไปไว้ไหน ก็รอบคอบในเรื่องนี้อยู่ ไฟที่ติดกับต้นดอกคูนไม่ร้อน งั้นไม่มีผลกับดอกคูนประเด็นก็คือมันไม่สลัดใบเลยตอนนี้ ก็พยายามดูอยู่ครับ กรณีการดูแลประธานชุมชน ประธานเก่าหมดวาระแล้วเราก็มีเราเรียนเชิญท่านเหล่านั้นเป็นกลุ่มสภาเป็นคณะสภาที่ปรึกษาครอบครัวชุมชน ก็มีการประชุมเป็นระยะๆ แต่ช่วงนี้ห่างไปหน่อยหนึ่งก็ไม่รู้จะแก้ตัวอย่างไงก็ภารกิจเยอะ ก็เลยไม่ได้เชิญ มีการทานข้าวกันประชุมกันและปรึกษาหารือกันส่วนประธานใหม่ที่รับมอบงานก็มอบภารกิจถ่ายโอนไปครับ แต่มีข้อแม้อยู่นิดเดียวกับคนเก่าที่หมดวาระเราให้เวลาสั้นๆ ช่วงเวลาหนึ่ง สำหรับบางโครงการก็สามเดือน บางโครงการก็หกเดือน พอหมดแล้วประธานใหม่ก็ต่อไป แต่ประธานเก่าถ้าทำไม่ดีตรงนี้ตัดทันที ดังนั้นก็ขอแก้ไขความเข้าใจนะครับว่ากรณีหมดวาระประธานใหม่ขึ้นมารับตำแหน่งแล้วยังมอบงาน ให้ประธานเก่า มันไม่ใช่แต่มีข้อตกลงกันว่าอย่างน้อยให้เวลาประธานเก่าได้ตั้งตัวสักระยะ เวลาสั้นๆช่วงหนึ่งก่อนจะมอบงานให้ประธานใหม่นี้คือข้อตกลงกันร่วมกันที่ปฏิบัติ ยกเว้นบางภารกิจที่มีอะไรมากกว่านั้นตรงนี้ถามส่วนตัวได้ก็จะนำเรียนถึงปัญหาส่วนตัว ว่ามันมีดุลพินิจบางประการเข้ามาเกี่ยวข้องอะไรเป็นต้น เรื่องนี้ถ้าสนใจก็ถามได้จะได้นำเรียน ปัญหาคนเร่รอนก็คิดดูแล้วกันนะหนักหนาสาหัสจนกระทั่งปัจจุบันกระทรวงที่รับผิดชอบโดยตรงคือ กระทรวงพัฒนาสังคมขอลงนาม MOU กับเทศบาลนครทั่วประเทศเพื่อกระจายภารกิจให้เทศบาลนครขอนแก่น ทำเงื่อนไขเขียนได้น่ารักมาก กระทรวงสนับสนุนความรู้วิชาการวิทยากรอบรม เทศบาลออกตังค์ ข้อแรกอ่านก็ไม่เป็นมงคลกับเราแล้ว วันที่เชิญผมไปสัมมนาผมก็พูดข้อนี้หละ รองอธิบดี หน้าบูดไม่พูดกับผมเลย ผมบอกว่ากระจายภารกิจมันต้องพูดอย่างเสมอภาค ไม่ใช่เรียกเราไปแล้วต้องให้เราแสดงอาการศิโรราบแล้วก้มหัวกุมมือน้อมยอมรับมันไม่ใช่เพราะกรณีคนเร่ร่อนผมบอกว่ามันไม่ใช่ NGO อยู่ๆ ก็เดินมาหาและขอเงินเทศบาล เอาไปสร้างศูนย์ดูแลคนเร่ร่อน ผมบอกผลพิสูจน์ที่ล้มเหลวท่านเห็นชัด มีศูนย์พักพิงคนเร่ร่อนอยู่หลายศูนย์ เต็มเมืองขอนแก่น แต่เคยมีไหมคนเร่ร่อนไปอยู่ เอาไปส่งตัวก็ประชดด้วยการจะผูกคอตาย ประท้วงด้วยการอดข้าวและจะผูกคอตาย ต้องรีบเอาตัวกลับมา คนเร่ร่อนเกือบทั้งหมดไม่ใช่ว่าทุกคนเป็นโรคครับ โรคทางจิตใจเขาอยู่ในที่จำกัดไม่ได้เขาอยู่ในคนหมู่มากไม่ได้ ถ้ารับจะแก้ไขควรจะบรรจุผมก็เสนอเข้าไปบัตรทองให้สามารถรักษาเขาได้ หรือไม่เป็นบัตรทองก็เป็นสวัสดิการภาครัฐอีกชนิดหนึ่ง แต่ไม่ใช่อย่างนี้ครับพอร้องเรียนเสร็จเทศบาลไปจับ เทศบาลและหน่วยงานจังหวัดไปจับแต่อีกกลุ่มหนึ่ง NGO โพสต์ด่าเรา ทำหนังสือด่าเทศบาลร้องเรียนเทศบาลว่าเขาเป็นคนทำไมต้องไปจับ แต่ความเป็นจริงคนเร่ร่อนบางกลุ่มตอนนี้เป็น อย่างไงครับมาอยู่ศาลหลักเมืองดมกาวล่าสุดไฟสปอร์ตไลท์ตรงศาลหลักเมืองหาย บึงแก่นนครคนเร่ร่อน ที่พูดถึงเป็นขาประจำเราแจ้งทีจับทีไปส่ง กลับมาอีก เราก็ร่วมมือกับสำนักงานพัฒนาสังคมและความมั่นคงของมนุษย์จังหวัด(พมจ.)แต่ตอนนี้ดูเหมือนเขาจะฝากภารกิจให้เราเป็นหลักในการดำเนินการยังไม่มีสูตรสำเร็จในการแก้ไข แต่สำหรับเทศบาลเรื่องถึงเราเมื่อไหร่ เกิดปัญหาจากคนเร่ร่อนเมื่อไหร่ก็ใช้มาตรการขั้นรุนแรงคือจับไปส่งตัวและต้องมีการดูแล ตรงนี้ระหว่างเรากับสำนักงานพัฒนาสังคมและความมั่นคงของมนุษย์จังหวัด (พมจ.) ยังไม่เกิดความชัดเจน ก็ขออนุญาตคลี่คลายกันต่อไป ซึ่งตอนนี้ ผมส่งตัวแทนเข้าร่วมประชุมตลอดแล้วก็รายงานผมตลอดเวลา ว่าความร่วมมือจะเป็นอย่างไร วันดีคืนดี บอกรัฐมนตรีว่างก็สั่งการมายังนายกเทศมนตรีทั้งหมดให้ไปลงนามความร่วมมือ พอออกคำสั่งว่านายกฯจะไปลากิจเรียบร้อยเขาก็แจ้งกลับมาว่ารัฐมนตรีไม่ว่าง ผมโดนเลื่อนไปหลายรอบ จนท่านจะว่างแล้วก็สั่งมา จนปัจจุบันผมไปครั้งเดียวและก็ไม่ไปอีกเลย ดังนั้นเราก็ใช้มาตรการของเทศบาลที่ดำเนินการอยู่เกิดปัญหา ที่ไหนก็จัดการที่นั้น มาตรการ มีรองรับและการแก้ไขระยะยาวอยู่ในกระบวนแต่ยังไม่ตกผลึกว่าเขารับผิดชอบอะไรเรารับผิดชอบอะไร การดูแลเราก็ดูแลไปและประทังเป็นระยะๆ มีการประชุมเราเชิญมารวมกันแต่ละครั้งที่ศาลหลักเมืองเราก็ให้การดูแลคนไหนจนมากก็ถุงยังชีพ ถ้าเจ็บไข้ได้ป่วยดูแลเรื่องสุขภาพ ใครมีปัญหาและสามารถคลี่คลายได้แก้ไขปัญหาทางกฎหมายก็จัดการเรื่องบัตรประชาชนให้ตอนนี้เราแก้ไขให้ได้ครับ สุดท้ายครับคุณภาพของโครงการไม่เป็นไปตามความคาดหวัง เราเองก็เช่นกันต่างคนต่างคาดหวังไว้สูงมากพอไม่เป็นไปตามคาดหวังเราก็จะมีการสอบถามกันประชาชนสอบถามมาสมาชิกสอบถามมาผู้บริหารก็สอบถามไปยังผู้รับผิดชอบแล้วกับคำถามเดิมๆซึ่งเราก็ไม่ทันฉุกใจคิดคุณสมบัติภาพสีตามสะเปกเรียบร้อยแล้ว แล้วทำไมมันยังดำรถมันวิ่งเยอะก็จะให้เข้าใจได้รถมันวิ่งเยอะทำให้สีมันเลือนเร็วแล้วทำไมที่อื่นสีมันไม่เลือนเร็วมานั่งคิดทบทวนดีๆ ได้เวลาทบทวนตัวเองเหมือนกันแล้วก็รู้ว่าจะโดนคำถามแบบนี้ ไปตลอดช่วงเวลาการทำงาน ถ้าไม่ใช่ช่วงเวลาการแก้ไขปัญหาก็จะเผชิญกับปัญหาแบบนี้ในระยะยาว ไม่ใช่แค่สมาชิกอภิปรายสังคมก็ถามคนอื่นก็ถามเมื่อมีเจตนาที่ดีใน การตั้งใจทำงาน แล้วยังตอบไม่ทะลุก็ได้เวลาในทบทวนการทำงาน อันดับแรกผมนั่งคิดกับสมาชิกในเบื้องต้น 1.ต้องพูดถึงคุณสมบัติของวัสดุที่นำมาใช้ใช่หรือไม่กรณีที่เป็นเรื่องสีมาตรฐาน ที่มีมันใช้ไม่ได้จริงใช่หรือเปล่าต้องตรวจสอบเรื่องนี้ใช่หรือไม่ 2.กระบวนการควบคุมช่างควบคุมงาน มีสองเรื่อง คือช่างคุมงานกับกระบวนการควบคุมช่างคุมงานช่างคุมงานมาตรฐานแล้วความรับผิดชอบ เป็นอย่างไร กระบวนการควบคุมช่างคุมงานมีมาตรฐานอย่างไร ไม่อยากจะพูดจาในสิ่งที่ทำร้ายจิตใจ แต่ถ้า ไม่พูดก็ไม่กระตุกกันเป็นไปได้ไหมมีใครบางคนรู้เห็นเป็นใจกับผู้รับเหมาไม่อยากจะคิดเรื่องนี้ ถ้ามีกระบวนการช่างควบคุมงานที่ดีพอ การรู้เห็นเป็นใจกับผู้รับเหมาก็ไม่น่าจะเกิดขึ้น 2.ไปเจอผู้รับเหมาสมาชิกใช้คำพูด ที่หยาบคายแต่ผมพูดแบบเขาไม่ได้ ถ้าไปเจอผู้รับเหมาที่ไม่รับผิดชอบลักไก่กับเราอยู่ตลอดเวลา เราจะจัดการกับผู้รับเหมาแบบนี้อย่างไร ทาสีตีเส้นยังไม่ครบชั่วโมงไม่ครบอายุที่จะเป็นแล้วก็เปิดให้ใช้ ประเด็นเหล่านี้เป็นเหตุเป็นผลหรือเปล่า 3.ทุกครั้งการรับทำรายงานแล้วช่างรายงายเสร็จบอกเสร็จแล้วไม่เคยทำให้สักทีเขาบอกว่าไปล้างก็จะดีขึ้น แต่ไม่เคยล้าง เพื่อพิสูจน์ไม่เคยล้างเลยมีแต่คำตอบว่าถ้าล้างแล้วดีขึ้นแล้วไม่เคยล้าง คนตอบผมก็เห็นใจเพราะเป็นแค่ระดับ ผอ.ส่วน หรือเป็นหัวหน้าฝ่ายให้เขาไปสั่งดับเพลิงไปสั่งข้ามส่วนสั่งข้ามกอง/สำนัก มันก็ทำไม่ได้ วันนี้พูดในที่สภาแห่งนี้ปรากฏอยู่ในรายงานการประชุมก็ถือโอกาสมอบหมายได้ เวลารองนายกฯ กับปลัดฯ ต้องออกแอ๊คชั่นสั่งการให้เขาหน่อย หลายกอง/สำนัก ต้องออกมาช่วยกัน ถ้าจะบ่นพิสูจน์ว่าล้างแล้วดีขึ้นทำให้ผมเห็นหน่อยๆ แต่ว่าตรงนี้มันไม่จบกระบวนการ ประเด็นที่ผมพูดถึง 1.คุณภาพวัสดุมันดีจริงมีคุณสมบัติใช้ตามคุณสมบัติแล้วมันยังไม่ได้ตามที่คาดหวัง ได้เวลาทบทวนเรื่องนี้ไหม 2.กระบวนการของการคุมงานโดยช่าง คุมงานและกระบวนการควบคุมช่างคุมงานเป็นอย่างไร 3.การตรวจรับงาน ตรวจรับงานด้วยความเกรงใจแล้วแต่จะบอกก็ช่วยเซ็นรับให้แต่ไม่มีโอกาสได้ไปดูหน้างานจริง พวกนี้เป็นประเด็นไหม ก็ขออนุญาตเรียนท่านสมาชิกขอกลับไปทบทวนตัวเองกับเรื่องนี้ เรื่องที่สองสิ่งปลูกสร้างอาคารผมเองก็ไม่ได้รับรายงานสักทีโครงการใดที่มีปัญหาผมเองวางแผนเอาไว้แล้วผมก็แจ้งไปยังหน่วยงาน ที่เกี่ยวข้องผมบอกว่าตอนนี้ผมขอเวลาออกไปดูงานภาคสนามสวัสดิการให้คิวยาวเหยียดกับผมอาทิตย์ละสี่วันทุกวันตอนบ่ายสี่โมงไปดูขอนแก่นไม่ทอดทิ้งกัน สาธารณสุขฯให้คิวมาเต็มไปหมดไปดูงานกับสาธารณสุขฯ กรณีไปดูงานกับภาคสนาม สำนักการช่างก็สั่งไปพร้อมกัน ว่าผมขอคิวไปตรวจสอบโครงการก่อสร้าง แต่จนป่านนี้ยังไม่มีสักโครงการ จะเว้นคราวที่ไปดูโครงการป้องกันตลิ่งพัง ผมรับรู้และรับรายงานบางครั้งบางขณะบางอาคารที่มีปัญหา ผอ.ส่วนบางท่านยังไม่ออกไปดู มีแต่ระดับช่างผู้รับผิดชอบกับสมาชิกและ รองนายกฯ คำถามก็คือมีแต่รองนายกฯกับ สมาชิกกับเจ้าหน้าที่ ที่เกี่ยวข้องเท่านั้นหรือ ผมต้องการ การรายงานว่างานนั้นที่มีปัญหาผอ.สำนัก/ผอ.ส่วนออกไปด้วย ไปเห็นกับตาไม่โดนลูกน้องปิดหูปิดตา โดยประสบการณ์วิชาชีพช่างอย่างไง ผอ.ส่วน/ผอ.สำนัก ก็เหนือกว่าแน่ๆ ลูกน้องคิดจนตายก็แก้ปัญหาไม่ได้ ผอ.ส่วน/ผอ.สำนัก เห็นแป๊บเดียว ก็สามารถบอกได้ว่าวิธีการทำอย่างไร แล้วลูกน้องก็หลอกไม่ได้อีกต่อไป ดังนั้นคุณภาพของสิ่งปลูกสร้างตามโครงการโดยเฉพาะอาคารผมเองจนป่านนี้ยังไม่ได้รับรายงานผมบอกไว้ว่าช่วยวางแผนให้ผมหน่อยว่าผมจะไปตรวจสอบอาคารเรียนที่กำลังก่อสร้างทั้งสิบเอ็ดโรงเรียน ถนนต่างๆ ซอยต่างๆผมอยากไปดูด้วยตาตัวเอง ให้มาวางโปรแกรมให้ผมจนป่านนี้ก็ยังไม่เห็น ดังนั้นก็คงไม่ใช่แค่สมาชิกอึดอัดผมเองก็ไม่เป็นธรรมแล้วผมระบายในห้องประชุมแบบนี้แล้วว่าแต่ลูกน้องแบบนี้ แต่ผมก็ไม่รู้จะหาเวลาไหนในการสื่อสารดังนั้นด้วยความเคารพต่อกันและกันผมเองก็พูดตั้งแต่ต้นโชคดีที่มีคนเตือน โชคดีนายกเทศมนตรีเตือน ก็เตือนด้วยกิริยาที่ปกติใช้โอกาสนี้ในการเตือนกัน บอกกล่าวกันเพื่อปรับปรุงพวกเรา ซึ่งกันและกัน เราใช้โอกาสนี้ในการสะท้อนให้ผู้ทำงานในระดับล่างที่เขาพยายามพูดแล้วไม่ถึงระดับบน ก็ใช้วิธีนี้สื่อเป็นตัวแทนคำพูดของลูกน้องให้ถึงลูกพี่ จะได้รู้ว่ามีปัญหาอะไร แล้วโดยสรุปครับน้อมรับ เอาคำอภิปราย ไปเพื่อปรับปรุงและแก้ไข วิธีคิดท่านสมาชิกก็ชัดเจนผมเองถ้าใช้ไว้วางใจถ้าไม่ใช้ไม่ไว้วางใจ แต่ประเด็นก็คือ คนที่เราใช้ไปแล้วอย่าเอาความไว้วางใจของเราไปทำให้เราเกิดสิ่งที่ไม่เหมาะสมแล้วไม่งามจนกระทั่งทำลายความไว้วางใจของเราที่มีต่อกันนั่นหละสิ่งที่เราถือสา โอกาสนี้ครับขอบพระคุณท่านสมาชิกสภาเทศบาล ทุกท่านที่ได้ให้เกียรติอภิปรายเอาไว้หลายเรื่อง ถ้าก่อนหน้านี้สมัยผมเป็นเด็กแล้วก็ลุแก่อารมณ์และโกรธ ทุกวันนี้ก็แก่ตัวลงมั้ง แล้วมองบางสิ่งบางอย่างชัดเจนขึ้น ทุกคนไม่มีเจนตนาร้ายต่อกันทุกคนไม่อยากจะมาด่ามาว่ากันแต่ใช้เวทีแบบนี้เพื่อเตือนสติและทบทวนตัวเรายังไงผมก็ปฏิเสธไม่พ้นเพราะผมเป็นผู้บริหารสูงสุด ของเทศบาลนครขอนแก่น ยังไงผมก็ต้องรับขอบพระคุณอีกครั้งหนึ่งแล้วก็ขอโทษทำให้เสียเวลากับทุกๆท่าน ที่ใช้การประชุมของสภาเทศบาลนครขอนแก่นแห่งนี้ ก็ยืนยันครับจะรับผิดชอบกลับไปดำเนินการแก้ไขปัญหาเหล่านี้ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น**

ท่านนายกฯได้ตอบท่านสมาชิกสภาเทศบาลไปครบทุกประเด็นแล้วนะค่ะ ขอขอบคุณคณะผู้บริหาร สมาชิกสภาเทศบาลเจ้าหน้าที่ทุกท่าน ที่ได้ให้เกียรติมาเข้าร่วมประชุมในวันนี้ และขอบคุณท่านประธานชุมชนคณะกรรมการชุมชนทุกท่านที่มาฟังการประชุม ขอขอบคุณและขอปิดประชุม

 **เลิกประชุมเวลา 14.30 น.**

(ลงชื่อ) ผู้บันทึกรายงานการประชุม

 (นางฐิติญาพัณ พีระธันยกานต์)

 นักจัดการงานทั่วไปปฏิบัติการ

(ลงชื่อ) ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

(ลงชื่อ) ผู้ตรวจ / ทาน

 (ดร.กฤษณวรุณ ไชยนิจ)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

 **คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

(ลงชื่อ) กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

(ลงชื่อ) กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

(ลงชื่อ) กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น